您所在位置： 理论研究 >> 民族宗教\n发布日期： 2015-05-24 作者: ཚེ་རིང་སྒྲོལ་མ། 来源：《西藏大学学报》2013年第4期 点击率： 39\n(ཚེ་རིང་སྒྲོལ་མ། མོ། བོད་རིགས། ཕ་ཡུལ་བོད་ལྗོངས་ལྷ་ས། བོད་རང་སྐྱོང་ལྗོངས་ཏང་གི་སློབ་གྲྭའི་དགེ་རྒན། ཞིབ་འཇུག་ཁ་ཕྱོགས་གཙོ་བོ་བོད་ཀྱི་ཆོས་ལུགས་དང་རིག་གནས། )\nབོད་ལྗོངས་དབུས་གཙང་ཁུལ་དུ་ཆགས་པའི་སྒྲུབ་བརྒྱུད་ཀརྨ་བཀའ་བརྒྱུད་ཀྱི་གདན་ས་གནས་ནང་དགོན་བྱ་བ་འདི་ནི་སྟོད་ལུང་བདེ་ཆེན་རྫོང་རྒུ་རུམ་ཤང་སྣ་མཁར་གྲོང་ཚོར་ཆགས་ཡོད་པ་དང་། ཐོག་མར་ཀརྨ་པ་སྐུ་ཕྲེང་གསུམ་པ་རང་བྱུང་རྡོ་རྗེའི་ཞལ་སློབ་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་པ་སེང་གེ་བྱ་བ་དེས་རབ་བྱུང་ལྔ་པའི་ལྕགས་བྱ་ལོ་སྟེ་སྤྱི་ལོ༡༣༢༡ལོར་ཕྱག་བཏབས་པ་དང་ད་བར་དུ་ལོ་ངོ་དྲུག་བརྒྱ་ལྷག་ཙམ་གྱི་ལོ་རྒྱུས་ལྡན། དེའང་འདས་པའི་ལོ་དུས་ནང་དགོན་དེ་སྔ་རྗེས་སུ་ཀམ་ཚང་ཡབ་སྲས་ཀྱི་ཡ་གྱལ་དུ་གྲགས་པའི་ཞྭ་དམར་སྤྲུལ་བརྒྱུད་དང་དཔའ་བོའི་སྤྲུལ་བརྒྱུད་གཉིས་པོས་བསྐྱངས་པར་མཛད། དེར་གནས་ནང་དགོན་ཐོག་མར་བཞེངས་སྒྲུབ་མཛད་པའི་རྟེན་འབྲེལ་དུ། སྔར་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་པ་སེང་གེ་འདི་ཉིད་ལ་རྗེ་ཀརྨ་པ་རང་བྱུང་རྡོ་རྗེས་ཁམས་ཁུལ་གྱི་“ཀམ་པོ་གནས་ནང་” བྱ་བའི་གནས་དེར་བྱོན་དགོས་པའི་བཀས་བསྐུལ་ལུང་བསྟན་གནང་བར་མཛད། དེ་ཡང་། ཀམ་པོ་གནས་ནང་བྱ་བའི་གནས་དེ་ནི་ཀམ་ཚང་ཆོས་ཀྱི་གནས་གལ་ཆེན་ཞིག་ཏུ་འཛིན་བ་སྟེ། ཐོག་མར་ཀརྨ་པ་དུས་གསུམ་མཁྱེན་པ་འདི་ཉིད་ལ་རྗེ་དྭགས་པོའི་ལུང་བསྟན་ཐོབ་ཏེ་སྤྱི་ལོ་༡༡༦༤ལོར་ཁམས་ཀྱི་ཀམ་པོ་གངས་རར་བྱ་བའི་ཡུལ་དེར་ཕེབས་ཏེ་འོག་མིན་མཁའ་སྤྱོད་སྐུ་ཡི་གདན་ས་དང་པོ་གྲགས་པའི་ཀམ་པོ་གནས་ནང་དགོན་འདི་ཕྱག་བཏབ་པ་དང་། ཀརྨ་ཀམ་ཚང་ཞེས་བྱ་བའི་མཚན་དོན་ཡང་ཀམ་གནས་འདི་ཉིད་ལས་བྱུང་བར་གྲགས། དེའང་ཡོངས་གྲགས་སུ་ཁམས་ཀྱི་ཀམ་པོ་གངས་རར་ས་སྤྱོད་སྐུ་ཡི་གདན་ས་གནས་ནང་། བར་ཁམས་ཀྱི་ཀརྨ་རི་གླིང་དུ་ས་སྤྱོད་གསུང་གི་གདན་ས་ཀརྨའི་དགོན། དབུས་ཀྱི་སྟོད་ལུང་མཚུར་ཕུར་ས་སྤྱོད་ཐུགས་ཀྱི་གདན་ས་འོག་མིན་དཔལ་གྱི་མཚུར་མདོ་བོ་ལུང་དང་བཅས་ཀརྨ་ཀམ་ཚང་གི་སྐུ་གསུང་ཐུགས་བརྟེན་གྱི་གདན་ས་ཁྱད་འཕགས་ཅན་ཏུ་འཛིན། དེ་ཡང་། ཞྭ་དམར་རྟོགས་ལྡན་གྲགས་པ་སེང་གེ་ཁོང་རྗེ་རང་བྱུང་རྡོ་རྗེའི་བཀས་བསྐུལ་ལྟར་ཀམ་ཚང་ཆོས་ཀྱི་གནས་ཁྱད་འཕགས་ཅན་ཀམ་པོ་གནས་ནང་བྱ་བ་དེར་བྱོན་མ་ཐུབ་པ་དང་། དེའི་རྐྱེན་གྱིས་སེམས་ལ་སླད་ཀྱི་ཞྭ་དམར་བའི་སྐུ་ཕྲེང་ལ་འདིའི་རྟེན་འབྲེལ་གྱིས་ཅུང་ཞིག་གནོད་པར་དགོངས་ཏེ་བླ་མའི་བཀའ་ཡང་མི་བཅག་པའི་ཕྱིར་ས་དཔྱད་ལེགས་པར་གཟིགས་ཏེ་རྡོ་རྗེ་ཕག་མོ་བསྐྱངས་བསྐུམ་གྱི་ཚུལ་དུ་བཞུགས་པའི་གནས་ཁྱད་འཕགས་ཅན་མཚུར་མདའི་རིའི་སྟེང་དུ་དགོན་པ་བཏབ་པ་དང་“གནས་ནང”ཞེས་མིང་བཏགས་ཏེ་ཀམ་ཚང་ཆོས་བརྒྱུད་ཀྱི་འཁོར་ལོ་བསྐོར་བར་གྲགས། དེའང་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་པ་སེང་གེ་བྱ་བ་དེ་ནི་རབ་བྱུང་ལྔ་པའི་ཆུ་ལུག་སྤྱི་ལོ༡༢༨༣ལོར་འཁྲུངས་པ་དང་། དགུང་ལོ་བཅུ་གསུམ་གྱི་ཐོག་རྗེ་ཁོལ་བའི་སློབ་མ་བློ་གྲོས་གྲགས་པའི་དྲུང་དུ་དགེ་བསྙེན་གྱི་སྡོམ་པ་མནོས། དགུང་ལོ་བཅུ་བདུན་ལ་རྗེ་དུས་མཁྱེན་གྱི་སློབ་མ་རྒྱ་ཕོ་ལུང་པའི་སློབ་མ་ཡེ་ཤེས་སེང་གེའི་དྲུང་དུ་དགོན་པ་སྤོམ་དུ་རབ་ཏུ་བྱུང་བ་དང་། དེའི་རྗེས་བླ་མ་ཡེ་ཤེས་སེང་གེ་ལས་ཁྲིད་སོགས་མང་དུ་ཞུས་ནས་དྲོད་ཁྱད་པར་ཅན་སྐྱེས་ཏེ་ནམ་བཟའ་རས་རྐྱང་པོ་མཆོད་པས་“དབྲང་གུ་རས་པ་”ཞེས་སུའང་གྲགས། དེའི་ཕྱིར་ཁོང་གསང་ཕུར་བྱོན་ཏེ་བླ་མ་འཇམ་དབྱངས་ཤཱཀ་གཞོན་དང་ཟུར་ཆོས་པ་བློ་གྲོས་མཚུངས་མེད་ལ་གཏུགས་ནས་མཚན་ཉིད་ཀྱི་སྡེ་སྣོད་ལྔ་དང་བྱམས་ཆོས་ལྔ། ཚད་མ་རྣམ་ངེས། སྡུད་པ་དང་སྤྱོད་འཇུག་སོགས་མང་དུ་གསན་ནས་ལེགས་པར་སྦྱངས་པས་དབུས་གཙང་དུ་ཕར་ཕྱིན་མཁས་པའི་སྙན་གྲགས་ཐོབ། དེ་ནས་དགུང་ལོ་ཉེར་བརྒྱད་ཐོག་རྗེ་ཀརྨ་པ་སྐུ་ཕྲེང་གསུམ་པ་རང་བྱུང་རྡོ་རྗེའི་དྲུང་ནས་ཆོས་དྲུག་ཁྲིད་ཞུས་ཏེ་རྩེ་གཅིག་ཏུ་བསྒོམས་པ་དང་། དགུང་ལོ་སོ་དགུ་ཕེབས་སྐབས་གནས་ནང་དགོན་འདི་ཕྱག་བཏབས་སོ།།\nགནས་ནང་དགོན་པ་འདི་ཕྱག་བཏབས་པའི་ལོ་དུས་སྐོར་ལ་རྒྱ་བོད་དཔྱད་གཞིའི་ཡིག་ཆ་སོ་སོའི་ནང་དུ་བརྗོད་སྟངས་མི་འདྲ་སྟེ། རང་ཅག་བོད་ཀྱི་ལོ་རྒྱུས་དེབ་ཐེར་༼ཆོས་འབྱུང་མཁས་པའི་དགའ་སྟོན༽དང་༼དེབ་ཐེར་སྔོན་པོ༽བཅས་ཀྱི་ནང་དུ་རབ་བྱུང་ལྔ་པའི་ལྕགས་བྱ་ལ་གནས་ནང་བཏབ་ཞེས་འཁོད་ཡོད། ཡང་མིག་སྔར་མཇལ་རྒྱུ་ཡོད་པའི་རྒྱ་ཡིག་གི་ཐོག་ནས་བརྩམས་པའི་བོད་ཀྱི་ལོ་རྒྱུས་དང་ཆོས་འབྱུང་སོགས་ཀྱི་དཔེ་དེབ་མང་ཆེ་བའི་ནང་དུ་གནས་ནང་དགོན་འདི་ནི་ཞྭ་དམར་རྟོགས་ལྡན་གྲགས་པ་སེང་གེས་སྤྱི་ལོ་༡༣༣༣ལོར་ཕྱག་བཏབ་པ་ཡིན་ཞེས་འཁོད་འདུག དེའང་དཔེར་ན། རིན་ཅི་ཡུའུ་ཡི༼ཆོས་ལུགས་ཚིག་མཛོད་ཆེན་མོ༽ ཧོང་ཧྥུའུ་རིན་གྱི༼བོད་ཀྱི་ཆོས་འབྱུང་ལོ་རྒྱུས༽ཐང་ཅིན་ཧྥུ་ཡི༼ཀྲུང་གོའི་བོད་བརྒྱུད་ནང་བསྟན་བླ་ཆེན་ཁག་གི་རྣམ་ཐར༽ལ་སོགས་པའི་རྒྱ་ཡིག་གི་དཔེ་ཆ་མང་ཆེ་བའི་ནང་དུ་གནས་ནང་དགོན་ཕྱག་བཏབ་པའི་ལོ་གྲངས་ནི་སྤྱི་ལོ་༡༣༣༣ལོ་ཡིན་ཞེས་འཁོད་འདུག དེ་ཡང་གོང་གསལ་བོད་ཡིག་མ་ཡིག་གི་ལོ་རྒྱུས་དཔྱད་གཞིའི་ཡིག་ཆའི་ནང་འཁོད་པའི་རབ་བྱུང་ལྔ་པའི་ལྕགས་བྱ་ལོ་ཞེས་པ་དེ་སྤྱི་ལོའི་དུས་ཚོད་དུ་དེད་ནས་རྩིས་ན་སྤྱི་ལོ་༡༣༢༡ཡིན་པ་གསལ་པོར་རྟོགས་ཐུབ་པ་དང་། ཡང་རྒྱ་ཡིག་གི་དེབ་ཐེར་ནང་འཁོད་པའི་སྤྱི་ལོ༡༣༣༣དེ་བོད་ཀྱི་རབ་བྱུང་ཏུ་བརྩིས་པ་ཡིན་ན་རབ་བྱུང་དྲུག་པའི་ཆུ་བྱ་ལོ་རུ་ངེས། དེ་ལྟར་བྱས་ཚེ་ཆུ་བྱ་ལོ་དང་ལྕགས་བྱ་ལོ་བར་དུ་ལོ་བཅུ་གསུམ་གྱི་ཧེ་བག་ཡོད་པས་དེང་གི་རྒྱ་དཔེའི་ནང་དུ་འཁོད་པའི་དགོན་པ་ཕྱག་བཏབས་པའི་ལོ་གྲངས་དེ་བརྩི་སྟངས་ནོར་འཁྲུལ་བྱུང་བ་ཡིན་པ་ཤེས་ཐུབ། དེར་བརྟེན་གནས་ནང་དགོན་འདི་ཕྱག་བཏབས་པའི་ཡང་དག་པའི་ལོ་གྲངས་ནི་བོད་རབ་བྱུང་ལྔ་པའི་ལྕགས་བྱ་ལོ་སྟེ་སྤྱི་ལོ་༡༣༢༡ལོ་ཡིན་པར་ངེས།།\nསྤྱིར་ཐོག་མར་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་པ་སེང་གེས་ལྕགས་བྱ་ལོ་སྟེ་སྤྱི་ལོ༡༣༢༡ལོར་གནས་ནང་དགོན་འདི་ཕྱག་བཏབ་པ་ནས་བཟུང་དགོན་དེར་ཞྭ་དམར་རིམ་བྱོན་གྱི་བསྟན་པའི་གདན་ས་གཙོ་བོར་འཛིན་མོད། འོན་ཀྱང་ཕྱིས་སུ་ཞྭ་དམར་བ་སྐུ་ཕྲེང་བཞི་པ་ཆོས་གྲགས་ཡེ་ཤེས་བྱ་བ་དེས་སྤྱི་ལོ་༡༥༠༣ལོའི་ཐོག་བྱང་འདམ་གཞུང་དུ་གདན་ས་ཡངས་པ་ཅན་དགོན་བཞེངས་སྒྲུབ་མཛད་པ་དང་དེ་རུ་བསྟན་པའི་གདན་ས་གཙོ་བོ་རུ་འཛིན། དེས་ན་ཕྱིན་ཆད་ཀྱི་ཞྭ་དམར་སྐུ་ཕྲེང་རིམ་བྱོན་རྣམས་ཡངས་པ་ཅན་དགོན་དུ་མངའ་གསོལ་གདན་ཆགས་ཏེ་ཞྭ་དམར་བསྟན་པའི་གདན་ས་ལྟེ་བར་འཛིན་པ་བཅས་ཞྭ་དམར་བླ་རྒྱུད་རྣམ་ཐར་ལས་གསལ་པོ་རྟོགས་ཐུབ། དེ་ཡང་། ཀུན་གྱི་ཁ་རྒྱུན་དུ་ཞྭ་དམར་སྐུ་ཕྲེང་བཞི་པ་ནས་བཟུང་བའི་ཀརྨ་ཞྭ་དམར་རིམ་བྱོན་དག་དབྱར་ཁ་ཡངས་པ་ཅན་དགོན་དུ་བཞུགས་པ་དང་། དགུན་ཁ་གནས་ནང་དགོན་དུ་བཞུགས་སྲོལ་ཡོད་པ་གྲགས། དེ་ནས། ཞྭ་དམར་སྐུ་ཕྲེང་བདུན་པ་ཡེ་ཤེས་སྙིང་པོ་བྱ་བ་དེའི་སྐུ་དུས་སུ་ཀརྨ་བཀའ་བརྒྱུད་དང་དགེ་ལུགས་པའི་གྲུབ་མཐའ་དབར། དེ་བཞིན་གཙང་དང་དབུས་ཀྱི་ས་གནས་སྲིད་དབང་དབར་ལ་འགལ་ཟླ་མང་པོ་ཞིག་བྱུང་ཏེ་ཁྱོད་ཤི་ང་གསོན་གྱི་འཐབ་རྩོད་དྲགས་པོ་བྱུང་བ་དང་། མཐར་རྒྱལ་དབང་སྐུ་ཕྲེང་ལྔ་པ་ཉིད་ནས་དགའ་ལྡན་ཕོ་བྲང་གི་སྲིང་དབང་གསར་དུ་བཙུགས་པ་དང་། ཀརྨ་བཀའ་བརྒྱུད་ཀྱི་བསྟན་སྲིད་དང་དེའི་རྒྱབ་རྟེན་དུ་འཛིན་པའི་གཙང་པའི་སྲིད་དབང་དང་བཅས་ཆབས་གཅིག་ཏུ་ཡོངས་སུ་ཉམས། སྐབས་དེར་ཀརྨ་བཀའ་བརྒྱུད་ལུགས་ཀྱི་དགོན་སྡེ་སྤྱི་དང་བྱེ་བྲག་ཡང་ཉམས་ཉེས་ཚབས་ཆེན་ཕོགས་པར་གནས་ནང་དགོན་ཡང་དེ་ལས་མ་འདས་པར་ཕལ་ཆེར་མི་ལོ་ཉི་ཤུ་ལྷག་ཙམ་རིང་ཁང་སྟོང་དུ་ལུས་པར་སྐད། དུས་བབ་དེའི་རིང་གི་གནས་ནང་དགོན་པའི་གནས་བབ་ཡང་སྙིང་ཇི་ལྟར་ཡིན་ཚུལ་མིག་སྔར་ཁུངས་གཏུགས་སའི་ཚད་ལྡན་གྱི་དཔྱད་གཞི་གཅིག་ཀྱང་མཇལ་རྒྱུ་མིན་འདུག དེར་བརྟེན་འདི་གར་ཕྲན་གྱིས་དེའི་སྐོར་གསལ་ཞིབ་ཡོང་ཆེད་བཅར་འདྲི་དང་འབྲེལ་ཡོད་ཀྱི་ལོ་རྒྱུས་ཟུང་འབྲེལ་བྱས་ཏེ་རང་གི་བསམ་ཚུལ་ཅུང་ཞིག་འཆད་པའོ། དེ་ཡང་། ཐོག་མར་གནས་ནང་དགོན་སྡེའི་དགེ་འདུན་པ་དང་ཡུལ་གྲུ་དེ་གའི་རྒན་རབས་མཁྱེན་ལྡན་པ་མི་ཉུང་བ་ཞིག་ལ་བཅར་འདྲི་ཞུས་པ་ལས་བཞེད་ཚུལ་མི་འདྲ་བ་གཉིས་བྱུང་སྟེ། བཞེད་ཚུལ་གཅིག་ནི་གནས་ནང་དགོན་འདི་དགའ་ལྡན་ཕོ་བྲང་སྲིད་དབང་བཙུགས་པའི་རྗེས་བཀའ་བརྒྱུད་དང་རྙིང་མ་ཡི་དགོན་སྡེ་ཁག་བཀའ་དགེ་བསྒྱུར་བྱས་བའི་སྐབས་སུ་གྲུབ་མཐའ་དགེ་ལུགས་ལ་བསྒྱུར་པ་ཡིན་གསུངས། བཞེད་ཚུལ་གཞན་ཞིག་ནི་གནས་ནང་དགོན་དེ་ཀམ་ཚང་གི་ཆོས་ཉམས་ཉེས་བྱུང་བའི་དུས་དེར་དགེ་དགོན་ནས་གཞུང་བཞེས་སུ་བཏང་ནས་སྒོ་མཐེལ་རྒྱག་པ་ལས་གྲུབ་མཐའ་བསྒྱུར་མེད་པར་གསུངས། དེ་རུ་ཀུན་གྱི་ཁ་རྒྱུན་དང་ལོ་རྒྱུས་ཀྱི་ཡིག་ཚང་གཉིས་ ཕྱོགས་གཅིག་ཏུ་བསྡུས་ཏེ་དཔྱད་པར་བྱས་ཚེ། སྤྱིར་གནས་ནང་དགོན་དུས་བབ་དེའི་རིང་གྲུབ་མཐའ་བསྒྱུར་མེད་པ་རེད་སེམས། དེའི་རྒྱུ་མཚན་དུ་ཞྭ་དམར་རིམ་བྱོན་གྱི་རྣམ་ཐར་དང་དེ་བཞིན་ཀམ་ཚང་ཆོས་འབྱུང་སོགས་ལ་ཁུངས་གཏུགས་ནས་དཔྱད་ཞིབ་བྱས་ཚེ་ཆོས་འབྱུང་ལོ་རྒྱུས་ཀྱི་དཔེ་ཆ་དེ་དག་གི་ཁྲོད་ཀམ་ཚང་བསྟན་སྲིད་ཉམས་ཏེ་བཀའ་བརྒྱུད་ལུགས་ཀྱི་དགོན་སྡེ་བཀའ་དགེ་བསྒྱུར་མཛད་པའི་ས་བཅད་ནང་དོན་གྱི་ནང་དུ་ འདིར་ག་གླེང་བར་བྱ་བའི་གནས་ནང་དགོན་གྱི་སྐོར་ཚིག་འབྲུ་གཅིག་ཡང་མཇལ་རྒྱུ་མེད་པ་དང་། དེ་རང་གི་བསམ་ཚུལ་དུ་བཏང་ན་སྤྱིར་ཞྭ་དམར་རིམ་བྱོན་རྣམ་ཐར་དང་ལོ་རྒྱུས་ལས་རྟོགས་གསལ་ལ་ཞྭ་དམར་སྐུ་ཕྲེང་བཞི་པའི་དུས་ནས་བསྟན་པའི་གདན་ས་གཙོ་བོ་ཡངས་པ་ཅན་དགོན་དུ་གཏད་པ་ནས་བཟུང་། སླད་ཀྱི་ཞྭ་དམར་བའི་སྐུ་དུས་སུ་གནས་ནང་དགོན་དེ་ཤུགས་རྐྱེན་ཆེ་ཆེར་ཞིག་འཛིན་མེད་པ་རྟོགས་ཐུབ། དེས་ན་སྐབས་དེའི་བོད་ཀྱི་སྤྱི་ཚོགས་ཐོག་གནས་ནང་དགོན་དེ་ཡང་གནས་བབ་མཐོན་པོ་བཟུང་མེད་པའི་རྐྱེན་གྱིས་ཀམ་ཚང་བསྟན་སྲིད་ཉམས་ནས་བཀའ་དགེ་བསྒྱུར་མཛད་པའི་སྐབས་སུ་སྟོབས་འབྱོར་དང་སྙན་གྲགས་ཆེ་བའི་བཀའ་བརྒྱུད་དགོན་སྡེ་གཞན་ལྟར་ཉམས་ཉེས་ཚབས་ཆེན་ཀྱི་ཤུགས་རྐྱེན་ཆེན་པོ་ཐེབས་མེད་པ་ཡིན་སྙམ། གཞན་ཡང་། དགའ་ལྡན་ཕོ་བྲང་སྲིད་དབང་བཙུགས་པའི་རྗེས་རྒྱལ་དབང་སྐུ་ཕྲེང་ལྔ་པ་ངག་དབང་བློ་བཟང་རྒྱ་མཚོས་ཀམ་ཚང་ཡབ་སྲས་ཀྱི་ཡ་གྱལ་དཔའ་བོ་སྐུ་ཕྲེང་ལྔ་པ་གཙུག་ལག་འཕྲིན་ལས་རྒྱ་མཚོར་ཞྭ་དམར་བའི་གདན་ས་གནས་ནང་དགོན་དེ་བསྩལ་བ་དང་མུ་མཐུད་ཀམ་ཚང་ལུགས་ཀྱིས་ཕྱག་བཞེས་གནང་ཆོག་པའི་བཀའ་གནང་བ་དེར་ལྟར་ན། དཔའ་བོ་རིན་པོ་ཆེས་གནས་ནང་དགོན་འདི་དངོས་སུ་ཞལ་འཛིན་མ་གནང་གོང་གི་ལོ་ངོ་ཉི་ཤུ་ལྷག་གི་རིང་གཞུང་བཞེས་ཐེབས་ནས་སྒོ་མཐེལ་རྒྱབ་པ་ལས་ཕལ་ཆེར་བཀའ་དགེ་བསྒྱུར་དང་ཉམས་ཉེས་ཚབས་ཆེན་པོ་ཕོགས་མེད་པ་སྙམ། དེ་ཡང་། མིག་སྔར་གནས་ནང་དགོན་དེ་བཀའ་དགེ་བསྒྱུར་ངོ་མ་བྱས་ཡོད་མེད་ཀྱི་སྐོར་ལ་ཁུངས་གཏུགས་སའི་ཡིག་ཆ་ཚད་ལྡན་ཁུངས་བཙན་ཞིག་རྙེད་པའི་བསྐལ་བ་མ་ཐོབ་པས་དོགས་གནད་ཞིག་ཏུ་བཟུང་ནས་འདི་གར་རང་གི་བསམ་ཚུལ་ཙམ་དུ་འཆད་པ་དང་། དེའི་སྐོར་ད་གཟོད་སྟོང་ཆ་ཞིག་ཏུ་སྣང་བས་ཞིབ་འཇུག་པ་གཞན་ནས་མུ་མཐུད་དུ་དཔྱད་ཞིབ་གསལ་པོ་ཡོང་བར་སྨོན།\nདེར་ཀམ་ཚང་གི་བསྟན་སྲིད་ཉམས་པའི་སྐབས་སུ་ཀམ་ཚང་ཡབ་སྲས་ཀྱི་ཡ་གྱལ་དུ་གྲགས་པའི་དཔའ་བོའི་བླ་བརྒྱུད་ཀྱི་སྐུ་ཕྲེང་བཞི་པ་དཔའ་བོ་གཙུག་ལག་ཀུན་ཏུ་བཟང་པོ་བྱ་བ་དེ་ཡི་གདན་ས་སྲས་མཁར་དང་ལྷ་ལུང་གཉིས་པོ་སེ་རའི་མཁན་པོ་བློ་བཟང་དཔལ་ལྡན་གྱིས་སྡེ་སྲིད་སངས་རྒྱས་རྒྱ་མཚོར་ཞུས་ནས་གཞུང་བཞེས་སུ་བཏང་བ་དང་གྲུབ་མཐའ་དགེ་ལུགས་སུ་བསྒྱུར། དེར་བརྟེན་དཔའ་བོ་སྐུ་ཕྲེང་འདི་པ་ནས་དམིགས་བསལ་གྱི་གདན་བཞུགས་ཀྱི་གནས་མེད་པ་གྱུར། ཕྱིས་སུ་དཔའ་བོའི་སྐུ་ཕྲེང་ལྔ་པ་གཙུག་ལག་འཕྲིན་ལས་རྒྱ་མཚོ་འདི་ཉིད་ཡང་སྲིད་ངོས་འཛིན་ཞུས་པའི་རྗེས་ནས་དགུང་གྲངས་བཅུ་བདུན་གྱི་བར་རང་ཉིད་གདན་བཞུགས་ཀྱི་གནས་གཏན་འཁེལ་ཞིག་ཀྱང་མེད་པས་མཐར་ཁོང་ལྷ་ལྡན་དུ་ཕེབས་པ་དང་། དེའི་རིང་རྒྱལ་དབང་ལྔ་པ་ངག་དབང་བློ་བཟང་རྒྱ་མཚོ་དང་མཇལ། དེས་ན་རྒྱལ་དབང་མཆོག་གིས་དཔའ་བོ་འདི་པ་སྐྱེས་ཆེན་དམ་པ་ཞིག་ཏུ་གཟིགས་ནས་དབང་ལུང་ཁྲིད་སོགས་དམིགས་བསལ་བཀའ་དྲིན་གྱིས་བསྐྱངས་བར་མཛད་ཅིང་བོད་ཀྱི་བླ་སྤྲུལ་ཆེ་སྤྲུལ་ཆེ་ཁག་ཧོ་ཐོག་ཐུ་ཡི་མཚན་གནས་ཐོབ་ཐང་མངའ་གསོལ་ཏེ་བདག་རྐྱེན་བླ་ན་མེད་པ་བསྩལ་བ་དང་། ད་དུང་གནས་ནང་དགོན་པ་དང་ལྷོ་ཁ་སྦྲགས་སྔགས་གྲྭ་དགོན་དང་བཅས་པའི་ཁོངས་གཏོགས་ཀྱི་མཆོད་གཞིས་མི་སེར་སོགས་ཞལ་འཛིན་གྱི་ལུང་གཏན་ཚིག་བསྩལ། དེ་ཡང་། དཔའ་བོ་སྐུ་ཕྲེང་ལྔ་པ་གཙུག་ལག་འཕྲིན་ལས་རྒྱ་མཚོས་སྤྱི་ལོ་༡༦༦༦གནས་ནང་དགོན་ཕྱག་བཞེས་གནང་བ་ནས་བཟུང་ཕྱིན་ཆད་ཀྱི་དཔའ་བོའི་སྤྲུལ་བརྒྱུད་དག་གནས་ནང་དུ་གདན་ཆགས་པའོ།།\nསྤྱིར་གནས་ནང་དགོན་འདི་སྔ་རྗེས་སུ་ཀམ་ཚང་ཡབ་སྲས་ཀྱི་ཡ་གྱལ་ཀརྨ་ཞྭ་དམར་བ་དང་དཔའ་བོའི་བླ་བརྒྱུད་ཁག་གཉིས་ཀྱིས་རིམ་པར་བསྐྱངས་ཏེ་ད་བར་བརྒྱུད་འཛིན་བྱུང་། ཁོང་རྣམ་པ་ནི་ཀརྨ་བཀའ་བརྒྱུད་ཆོས་བརྒྱུད་འཛིན་མཁན་གྱི་སྤྲུལ་སྐུ་གཙོ་གྲས་ཡིན་ཞིང་རང་ཅག་བོད་ཀྱི་ལོ་རྒྱུས་སྟེང་དུ་གོ་འཕངས་མཐོན་པོ་བཟུང་ཡོད་དེ་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་པ་སེང་གེ་འདི་ཉིད་ལ་ཡོན་གོང་མས་ཞྭ་དམར་བའི་མཚན་ཐོབ་དང་ཆོ་ལོ་སོགས་བསྩལ་བའི་རྐྱེན་ཞྭ་དམར་བ་ཞེས་སུ་གྲགས་པའི་བླ་བརྒྱུད་དེ་བྱུང་བ་ཡིན་པ་དང་། ཞྭ་དམར་སྤྲུལ་བརྒྱུད་དེ་ཧུ་ཐོག་ཐུའི་བླ་ཆེན་ཁོངས་སུ་གཏོགས་པས་སྐབས་དེའི་བོད་ཀྱི་སྤྱི་ཚོགས་ཐོག་གོ་བབ་མཐོན་པོ་བཟུང་ཡོད། དེ་ནས་དཔའ་བོའི་བླ་བརྒྱུད་དེ་ཡང་ཧུ་ཐོག་ཐུའི་བླ་ཆེན་ཁོངས་སུ་གཏོགས་པ་མ་ཟད། མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་མང་པོ་ཞིག་གིས་མཛད་འཕྲིན་མང་པོ་སྤེལ་ཡོད་པ་ཆོས་འབྱུང་དང་རྣམ་ཐར་ཁག་ལས་གསལ་ཐུབ།། དེའང་འདི་གར་གནས་ནང་དགོན་གྱི་བླ་ཆེན་ཁག་ལས་གྲགས་ཅན་མི་སྣ་ཁག་གསུམ་བཏོན་ཏེ་བརྗོད་པའོ།།\nཞྭ་དམར་སྐུ་ཕྲེང་བཞི་པ་འདི་ཉིད་བོད་ཀྱི་ལོ་རྒྱུས་དང་། ཡང་སྒོས་ཀརྨ་བཀའ་བརྒྱུད་ཀྱི་ཆོས་འབྱུང་ལོ་རྒྱུས་ཐོག་གོ་འཕངས་མཐོན་པོ་འཛིན་ཡོད་པ་དང་། ཁོང་གིས་བོད་ཀྱི་ཡུལ་གྲུ་ཀུན་ཏུ་བསྐྱོད་དེ་ཀམ་ཚང་ཆོས་བརྒྱུད་ཆེས་ཆེར་སྤེལ་བ་དང་བསྟན་སྲིད་གཉིས་ཀའི་ཐད་མཛད་འཕྲིན་མང་པོ་སྤེལ་ཡོད། དེ་ཡང་། ཞྭ་དམར་ཆོས་གྲགས་ཡེ་ཤེས་ནི་བོད་རབ་བྱུང་བརྒྱད་པའི་ཆུ་བྱ་སྤྱི་ལོ་༡༤༥༣ལོར་མདོ་སྨད་ཀྲེ་ཤོད་ཁང་དམར་ཏེ་དེང་དུས་དཀར་མཛེས་རྫོང་ཁོངས་སུ་ཡབ་དགོན་པ་སྐྱབས་དང་ཡུམ་དབྲ་བཟའ་བསོད་ནམས་སྒྲོལ་མའི་སྲས་སུ་འཁྲུངས། ཟླ་བ་བདུན་པར་ཞྭ་དམར་སྐུ་ཕྲེང་གསུམ་པའི་སྤྲུལ་སྐུ་ངོས་འཛིན་གནང་ནས་ཁང་དམར་དགོན་དུ་གདན་དྲངས། དགུང་ལོ་བཅུ་ཐོག་རྒྱལ་ཚབ་དཔལ་འབྱོར་དོན་གྲུབ་ལས་དགེ་བསྙེན་གྱི་སྡོམ་པ་ཞུས། དེ་ནས་ཟུར་མང་དགོན་དུ་ཕེབས་ནས་རྗེ་ཀརྨ་པ་ཆོས་གྲགས་རྒྱ་མཚོས་ཞྭ་དམར་གྱི་ཅོད་པན་དང་ཐམ་ག་གནང་། དེར་རྒྱལ་ཚབ་དཔལ་འབྱོར་དོན་གྲུབ་ཀྱིས་མཁན་པོ་དང་བླ་མ་རྒྱལ་མཚན་འཇམ་པའི་བཟང་པོས་སློབ་དཔོན་མཛད་དེ་རབ་བྱུང་དགེ་ཚུལ་གྱི་སྡོམ་པ་བླངས། དགུང་ལོ་བཅུ་གསུམ་ལ་ཆབ་ནག་དགོན་དུ་ཚོགས་པའི་དབུར་བཞུགས་མཛད། དེའི་རྗེས་གདན་ས་གནས་ནང་དུ་བྱོན་པ་དང་འགོས་གཞོན་ནུ་དཔལ་སོགས་དགེ་བའི་བཤེས་གཉེན་མང་པོར་བསྟེན། དེ་ཕྱིར་ཀོང་པོ་ནས་ཁམས་འདན་མ་བརྒྱུད་བེ་རིའི་ཡུལ་ནས་མདོ་སྨད་ཤར་གྱི་ཕྱོགས་ཙོང་ཁའི་ཡུལ་ལ་ཕེབས་ཏེ་སྐྱེ་བོ་མང་པོར་ཟབ་ཆོས་སྤེལ་ཞིང་། ཧོར་གྱི་སྡེ་དཔོན་དང་བཅས་པའི་སྐྱེ་བོ་བརྒྱ་སྟོང་མང་པོ་དམ་པའི་ཆོས་ལ་བཀོད། དགུང་ལོ་ཉེར་བཞིའི་ཐོག་འགོས་ལོ་གཞོན་ནུ་དཔལ་གྱི་མདུན་དུ་བསྙེན་རྫོགས་ཀྱི་སྡོམ་པ་མནོས། དེ་ནས་ཁོང་གིས་གདན་ས་གནས་ནང་དུ་བྱམས་སྐུ་དང་མཆོད་ཁང་གསར་བཞེངས་གྲུབ། དགའ་ལྡན་མ་མོར་ཐུབ་སྐུ་ཆེན་མོ་བཞེངས། དགུང་ལོ་ཉེར་བདུན་ལ་ལྷ་ལུང་དུ་མཚམས་བཞུགས་པ་དང་དེར་བྱང་ཆུབ་མཆོད་རྟེན་བཞེངས། དགུང་ལོ་ཉེར་བརྒྱད་ལ་ལྷུན་གྲུབ་ཆོས་སྡེའི་གཙུག་ལག་ཁང་གསར་དུ་བཞེངས། དགུང་ལོ་སོ་དྲུག་ལ་ཀོང་ཡུལ་དུ་འགྲོ་དོན་མཛད་པ་དང་ཙ་རི་ཏྲའི་གནས་ཡིག་བརྩམས། དགུང་ལོ་ཞེ་གཅིག་སྟེ་སྤྱི་ལོ༡༤༩༣ལོར་གདན་ས་ཐེལ་གྱི་གདན་སར་བཞུགས་ཏེ་ཕག་གྲུ་པའི་ལུང་གཉིས་ཀྱི་འཕྲིན་ལས་མཛད། དགུང་ལོ་བཞི་དྲུག་སྟེ་སྤྱི་ལོ༡༤༩༨ལོར་གནས་ནང་གསེར་འབུམ་ལ་ཆབ་ཁེབས་ཏོག་སོགས་ཕུལ། དེ་ནས་ལོ་གཉིས་པར་ནེའུ་གདོང་དཔོན་ཁྲིར་བཀོད་ནས་དྭགས་པོ་བཀའ་འབུམ་གྱི་ལུང་བསྩལ། སླད་དབུས་སུ་ཕེབས་ནས་ཕག་གྲུའི་གདན་ས་འཛིན་པ་དང་། གདན་ས་གནས་ནང་དང་དགའ་ལྡན་མ་མོར་གདན་འཛིན་གསར་དུ་བསྐོས། དགུང་ལོ་ང་གཅིག་པའི་ཆུ་ཕག་སྤྱི་ལོ་༡༥༠༣ལོར་ཡོན་བདག་རིན་སྤུངས་པའི་རྒྱབ་སྐྱོར་འོག་ཡངས་ཅན་གྱི་དགོན་ཕྱག་བཏབས། བཀའ་འགྱུར་ལ་སོགས་གསེར་བྲིས་ཅན་གྱི་བསྟན་བཅོས་མང་པོ་བཞེངས། དགུང་ལོ་ང་བཞིར་རང་རྣམ་ཚིག་བཅད་མ་ཨུཏྤལའི་དོ་ཤལ་གྱི་མཇུག་བསྡུས། དགུང་ལོ་དྲུག་ཅུར་དཔའ་བོ་གཙུག་ལག་ཕྲེང་བའི་གཙུག་ཕུད་བཞེས་ཏེ་རབ་བྱུང་གནང་བ་དང་་གནས་ནང་གི་གདན་སར་བཀོད། དགུང་ལོ་དོན་གཉིས་པ་སྟེ་རབ་བྱུང་དགུ་པའི་ཤིང་སྤྲེལ་སྤྱི་ལོ་༡༥༢༤ལོར་དགོངས་པ་ཆོས་དབྱིངས་སུ་བཞུགས་སོ།།\nདཔའ་བོ་སྐུ་ཕྲེང་འདི་པ་ནི་བོད་ཀྱི་ལོ་རྒྱུས་ཐོག་སྙན་གྲགས་ཀྱི་བ་དན་ཆེ་ཆེར་གཡོ་བ་ཀུན་གྱི་རྟོགས་གསལ་ཡིན། དེ་ཡང་། དཔའ་བོ་གཙུག་ལག་ཕྲེང་བ་ནི་བོད་རབ་བྱུང་བརྒྱད་པའི་ཤིང་བྱི་ལོ་སྟེ་སྤྱི་ལོ༡༥༠༤ལོར་དབུ་རུ་སྙེ་ཐང་དུ་སྐུ་འཁྲུངས། དགུང་ལོ་ལྔ་པར་ལྷོ་གྲོ་བོ་ལུང་གི་གསེར་ཁྲིར་མངའ་གསོལ། དགུང་ལོ་དགུ་པར་ཞྭ་དམར་སྐུ་ཕྲེང་བཞི་པ་ཆོས་གྲགས་ཡེ་ཤེས་མདུན་ནས་དགེ་ཚུལ་བསྒྲུབས་པ་དང་མཚན་ལ་མི་ཕམ་ཆོས་ཀྱི་རྒྱལ་པོ་ཞེས་གསོལ། ཞྭ་དམར་སྐུ་ཕྲེང་བཞི་པ་དང་དྭགས་པོ་པཎྜི་ཏ་ཆོས་རྒྱལ་སོགས་མཁས་གྲུབ་མང་པོ་ལས་གསང་སྔགས་གསར་རྙིང་གི་ཆོས་སྐོར་རྒྱ་ཆེར་གསན། ལྷག་པར་དུ་ཀརྨ་པ་འཕྲིན་ལས་པ་ཆེན་པོ་ལས་དགུང་ལོ་དགུ་ནས་ཉེར་བརྒྱད་བར་དུ་བསྟེན་ནས་མདོ་རྒྱུད་མན་ངག་གི་ཆོས་རྒྱུན་དུ་མ་གསན། དགུང་ལོ་ཉེར་གསུམ་ལ་ཞྭ་ལུ་ཆོས་སྐྱོང་དཔལ་བཟང་གིས་མཁན་པོ་དང་མཁན་ཆེན་ཆོས་གྲུབ་སེང་གེའི་ལས་སློབ། ནམ་མཁའ་དཔའ་ལྡན་གྱི་གསང་སྟོན་མཛད་དེ་བསྙེན་པར་རྫོགས། དགུང་ལོ་ཉེར་དགུ་ལ་ཀོང་ཡུལ་གྱི་ཟིངས་པོ་འབུམ་པ་སྒང་དུ་རྒྱལ་བ་ཀརྨ་པ་མི་བསྐྱོད་རྡོ་རྗེ་དང་མཇལ་ཞིང་། བླ་མས་དཔལ་གཙུག་ལག་ཕྲེང་བ་ཞེས་པའི་མཚན་གསོལ། དེ་ནས་ཁོང་ཞྭ་དམར་ལྔ་པ་དཀོན་མཆོག་ཡན་ལག་དང་རྒྱལ་ཚབ་གྲགས་པ་དཔལ་འབྱོར་སོགས་ཡབ་སྲས་ཀྱི་བླ་མར་གྱུར། དེ་ནས་སྲས་མཁར་གྱི་ཕོ་བྲང་ཉམས་གསོ་དང་རྟེན་བཞེངས་རྒྱ་ཆེར་མཛད་ཞིང་། ཀརྨ་སྒྲུབ་མཆོད་སྡེ་བཞིའི་དགེ་འདུན་གྱི་སྡེ་བཙུགས། ཀརྨ་མི་བསྐྱོད་རྡོ་རྗེ་ལྷོ་ཁ་ཡར་ལུང་སྟོད་ར་མོར་དགོངས་པ་ཆོས་དབྱིངས་སུ་ཐིམ་པ་ལ་སྐུ་གདུང་ཞུགས་འབུལ་དང་ཀརྨ་པ་དགུ་པ་དབང་ཕྱུག་རྡོ་རྗེ་མཚུར་ཕུར་གསེར་ཁྲིར་མངའ་གསོལ་མཛད། རབ་བྱུང་དགུ་པའི་ཤིང་སྦྲུལ་སྤྱི་ལོ་༡༥༤༥ལོ་ནས་ཆོས་འབྱུང་མཁས་པའི་དགའ་སྟོན་བརྩམས་འགོ་ཚུགས་ཏེ་མཐར་ཤིང་བྱི་སྤྱི་ལོ་༡༥༦༤ལོ་སྟེ་ལོ་ངོ་ཉི་ཤུ་རྩ་གཅིག་རིང་བརྩམས་གྲུབ་མཛད། དཔའ་བོ་འདི་པ་དབུས་གཙང་དྭགས་ཀོང་སོགས་བོད་ཡུལ་ཕལ་ཆེར་ཞབས་ཀྱིས་བཅགས་ཞིང་གང་ལ་གང་འཚམས་ཀྱིས་དབང་ལུང་མཛད། ལྷག་པར་རིག་པའི་གནས་མཐའ་དག་ལ་མཁས་པའི་མཁྱེན་རབ་ཀློང་ནས་བརྡོལ་བ་དང་སྐུ་ཚེ་ཧྲིལ་པོར་སྒྲུབ་བརྒྱུད་ཀྱི་བསྟན་པ་འཛིན་སྐྱོང་སྤེལ་གསུམ་དང་བོད་ཀྱི་རིག་གནས་ལོ་རྒྱུས་བཅས་ལ་ཐུགས་དཔྱད་ཁོ་ན་མཛད། མཐར་དགུང་ལོ་རེ་གསུམ་པ་མེ་སྟག་སྤྱི་ལོ་༡༥༦༦ལོར་ལྷོ་བྲག་སྲས་མཁར་དུ་སྐུ་གཤེགས། ཁོང་གིས་མཛད་པའི་གཞུང་འགྲེལ་རྣམས་ཀྱི་འཆད་ཉན་སྤེལ་གསུམ་གྱི་བྱེད་པོར་བསྔགས་ཤིང་ཐུགས་ཀྱི་སྲས་གཅིག་པུར་ཞལ་གྱིས་བཞེས། བསྟན་བཅོས་ཀྱང་ཕག་མོའི་རྣམ་བཤད། མཚན་བརྗོད་འགྲེལ་པ། ཆོས་འབྱུང་མཁས་པའི་དགའ་སྟོན། རྩིས་ཀུན་འདུས་པའི་འགྲེལ་པ་རིན་ཆེན་གཏེར་མཛོད། རྗེ་བརྒྱད་པའི་བཞེད་པ་སྐྱོང་བའི་སྤྱོད་འཇུག་གི་རྒྱས་འགྲེལ། སྨན་དཔྱད་ཟིན་བྲིས་སྙིང་པོ་བསྡུས་པ། རྒྱུད་བཞིའི་རྣམ་བཤད་སོགས་པོད་བཅུ་དྲུག་སོགས་རིག་གནས་ཀྱི་བཤད་སྦྱར་བསྟན་བཅོས་དུ་མ་བརྩམས་པ་དེ་དག་ཕྱི་རབས་བོད་ཀྱི་མཁས་པ་མང་པོའི་རིག་ལམ་གྱི་གཞི་འཛིན་བྱེད་པའི་ཡུལ་གཅིག་ཏུ་ངེས་པ་སོགས་བསྟན་པ་སྤྱི་དང་བྱེ་བྲག་ལ་རྨད་དུ་བྱུང་བའི་མཛད་རྗེས་བླ་ན་མེད་པ་མངའ་བའོ།། ཁོང་གིས་མཛད་པའི་གཞུང་འགྲེལ་རྣམས་ཀྱི་འཆད་ཉན་སྤེལ་གསུམ་གྱི་བྱེད་པོར་བསྔགས་ཤིང་ཐུགས་ཀྱི་སྲས་གཅིག་པུར་ཞལ་གྱིས་བཞེས། རིག་གནས་ཀྱི་བཤད་སྦྱར་བསྟན་བཅོས་དུ་མ་བརྩམས། དེ་དག་ཕྱི་རབས་བོད་ཀྱི་མཁས་པ་མང་པོའི་རིག་ལམ་གྱི་གཞི་འཛིན་བྱེད་པའི་ཡུལ་གཅིག་ཏུ་ངེས་པ་སོགས་བསྟན་པ་སྤྱི་དང་བྱེ་བྲག་ལ་རྨད་དུ་བྱུང་བའི་མཛད་རྗེས་བླ་ན་མེད་པ་མངའ་བའོ།། དཔའ་བོ་འདི་ཉིད་ཀྱི་ཞལ་སློབ་ཀྱི་གཙོ་བོ་རྫོགས་པའི་སངས་རྒྱས་ཀརྨ་པ་དབང་ཕྱུག་རྡོ་རྗེ། ཐམས་ཅད་མཁྱེན་པ་ཞྭ་དམར་དཀོན་མཆོག་ཡན་ལག རྒྱལ་ཚབ་སྤྲུལ་སྐུ། གཞན་ཡང་འབྲི་སྟག་དང་གྲུབ་ཆེན་པཀྴིའི་གདུང་རིགས། འཇམ་དབྱངས་དོན་གྲུབ་དཔལ་བཟང་དང་མཁན་ཆེན་ལེགས་པ་དོན་གྲུབ་དཔལ་བཟང་པོ། གྲུབ་ཆེན་དངོས་གྲུབ་བཟང་། ཡར་འབྲོག་ཁྲི་དཔོན་གཡུ་ལོ་བ་ལ་སོགས་སློབ་བུ་མང་དུ་བྱུང་།\nདཔའ་བོ་སྐུ་ཕྲེང་བཅུ་པ་འདི་ཉིད་ཉེ་རབས་རང་ཅག་བོད་ཀྱི་བླ་ཆེན་ཞིག་ཏུ་འཛིན་བ་དང་། ཁོང་གིས་གནས་ནང་དགོན་ཉམས་གསོ་དང་འཕེལ་རྒྱས་བཅས་གང་ཅིར་མཛད་པ་སྤེལ་བ་དང་། ལྷག་པར་དུ་རྒྱལ་ཕྱི་རྒྱལ་ནང་དུ་ཀརྨ་བཀའ་བརྒྱུད་ཀྱི་ཆོས་བརྒྱུད་དར་སྤེལ་བཏང་བར་མཛད་འཕྲིན་ཆེན་པོ་སྤེལ་ཡོད། དེ་ཡང་། དཔའ་བོ་གཙུག་ལག་སྨྲ་བའི་དབང་ཕྱུག་འདི་ཉིད་བོད་རབ་བྱུང་བཅོ་ལྔ་པའི་ཆུ་བྱི་སྤྱི་ལོ་༡༩༡༡ལོར་གཙང་གཡག་སྡེ་མཁར་སྔོན་མོའི་གཞུང་དུ་སྐུ་འཁྲུངས། དགུང་ལོ་ལྔ་པའི་སྟེང་ཀརྨ་པ་མཁའ་ཁྱབ་རྡོ་རྗེས་དཔའ་བོའི་ཡང་སྲིད་དུ་ངོས་འཛིན་གནང་ཞིང་ཁྲི་འདོན་མཛད། དེ་ནས་ཤིང་གླང་སྤྱི་ལོ༡༩༢༥ལོར་རྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོའི་དྲུང་ནས་རབ་བྱུང་དང་བསྙེན་རྫོགས་ཞུས་ཞིང་མཚན་ལ་ཐུབ་པའི་བསྟན་པ་ཀུན་ཏུ་གསལ་ཞེས་གསོལ། སྤྱི་ལོ་༡༩༣༡ལོར་རྒྱལ་དབང་ཀརྨ་པའི་ཡང་སྲིད་མཚུར་ཕུར་གདན་ཞུ་དང་མངའ་གསོལ་གྱི་གཙོ་འགན་བཞེས། སྤྱི་ལོ་༡༩༤༠ལོར་མདོ་ཁམས་དཔལ་སྤུངས་དགོན་དུ་ཕེབས་ཏེ་སྐྱབས་རྗེ་སི་ཏུ་པདྨ་དབང་མཆོག་དང་། འཇམ་མགོན་ཀོང་སྤྲུལ་སྐུ་ཕྲེང་གཉིས་པ་དཔལ་ལྡན་མཁྱེན་རྩེ་སོགས་མཁས་གྲུབ་མང་པོའི་དྲུང་ནས་ལོ་དྲུག་གི་རིང་རིག་གནས་སྤྱི་དང་ཁྱད་པར་ཟབ་དོན་མན་ངག་མཐའ་དག་ལ་གསན་སྒོམ་ཐར་ཡང་དག་པར་མཛད། སྤྱི་ལོ་༡༩༤༦ལོ་ནས་ལོ་གསུམ་རིང་གནས་ནང་དགོན་གྱི་སྒྲུབ་ཁང་གསར་འཛུགས་དང་ཕོ་བྲང་ཉམས་གསོ་གསར་བཞེངས་བཅས་གནང་། སྤྱི་ལོ་༡༩༥༣ལོར་ལྷོ་ཁུལ་སྔགས་གྲྭ་དགོན་ཉམས་གསོ་རྒྱ་བསྐྱེད་གནང་། ཤིང་རྟ་སྤྱི་ལོ་༡༩༥༣ལོར་སྟོད་མངའ་རིས་དང་བྱང་ཁུལ་དུ་ཕེབས་ནས་ཟབ་ཆོས་རྒྱ་ཆེར་སྤེལ། སྤྱི་ལོ༡༩༥༩ལོར་འབྲུག་ཡུལ་དུ་ཕེབས་ཞིང་འབྲུག་གི་ནང་བློན་ཚང་མས་བླ་མར་བསྟེན། དེ་ནས་སྤྱི་ལོ༡༩༦༢ལོར་རྒྱ་གར་ཝ་ར་ནཱ་སིའི་གསང་སྔགས་སློབ་ཆེན་གྱི་སྤྱི་ཁྱབ་སློབ་དཔོན་དང་གསང་སྔགས་དགེ་རྒན་ཆེན་མོའི་ཐུགས་འགན་བཞེས་ནས་ལོ་བཞི་བཞུགས། སྤྱི་ལོ༡༩༧༧ལོར་ཧྥ་རན་སིར་ཕེབས་ཏེ་གནས་ནང་བསམ་གཏན་ཆོས་གླིང་བྱ་བ་བཞེངས། སྤྱི་ལོ༡༩༨༦ལོར་བལ་ཡུལ་རྒྱལ་ས་ཀ་ཏ་མན་ཏུར་ལ་གནས་ནང་ཕུན་ཚུགས་ཆོས་གླིང་བྱ་བ་ཕྱག་བཏབས་ཞིང་དགེ་འདུན་གྱི་སྡེ་གསར་འཛུགས་གནང་། དགུང་ལོ་བརྒྱ་ཅུ་སྟེ་སྤྱི་ལོ་༡༩༩༡ལོར་བལ་ཡུལ་གྱི་གནས་ནང་ཕུན་ཚོགས་ཆོས་གླིང་དུ་སྐུ་གཤེགས་སོ།།\nདཔའ་བོ་གཙུག་ལག་ཕྲེང་བ། ཆོས་འབྱུང་མཁས་པའི་དགའ་སྟོན། [M] མི་རིགས་དཔེ་སྐྲུན་ཁང་། 2006. 1\nའགོས་ལོ་གཞོན་ནུ་དཔལ། དེབ་ཐེར་སྔོན་པོ། [M] སི་ཁྲོན་མི་རིགས་དཔེ་སྐྲུན་ཁང་། 1985.1\nའགྲོན་ཆེན་ཀརྨ་ཚུལ་འཁྲིམས་གྱིས་བརྩམས། སྐལ་བཟང་ཕུར་བུས་བསྒྲིགས། དཔའ་བོ་སྐུ་ཕྲེང་རིམ་བྱོན་གྱི་རྣམ་ཐར། མཚུར་ཕུ་གཙུག་ལག་དཔེ་སྐྲུན་ཁང་། 2008.11.\nའཇམ་དབྱངས་ཚུལ་ཁྲིམས། དཔལ་ཀརྨ་པ་སྐུ་ཕྲེང་རིམ་བྱོན་གྱི་མཛད་རྣམ།[M]ཀན་སུའུ་མི་རིགས་དཔེ་སྐྲུན་ཁང་། 1997.12\nརིན་ཆེན་དཔལ་བཟང་། མཚུར་ཕུ་དགོན་གྱི་དཀར་ཆག་ཀུན་གསལ་མེ་ལོང་། [M] མི་རིགས་དཔེ་སྐྲུན་ཁང་། 1995.7\n རྟ་ཚག་ཚེ་དབང་རྒྱལ་གྱིས་བརྩམས། ལྷོ་རོང་ཆོས་འབྱུང་། [M]བོད་ལྗོངས་དཔེ་རྙིང་དཔེ་སྐྲུན་ཁང་། 1994.9.\n ཀརྨ་རྒྱལ་མཚན། ཀཾ་ཚང་ཡབ་སྲས་དང་དཔལ་སྤུངས་དགོན་པ། [M] སི་ཁྲོན་མི་རིགས་དཔེ་སྐྲུན་ཁང་། 1997.10\nརྒྱལ་དབང་ལྔ་པ་ཆེན་མོ། བོད་ཀྱི་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས། [M]མི་རིགས་དཔེ་སྐྲུན་ཁང་། 1988.5\nསུམ་པ་ཡེ་ཤེས་དཔལ་འབྱོར ། ཆོས་འབྱུང་དཔག་བསམ་ལྗོན་བཟང་། [M]ཀན་སུའུ་མི་རིགས་དཔེ་སྐྲུན་ཁང་། 1992.12\nམི་ཉག་མགོན་པོ། གངས་ཅན་མཁས་དབང་རིམ་བྱོན་གྱི་རྣམ་མཐར་མདོར་བསྡུས།（དེབ་དང་པོ）[M] ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། 1996.5


Terdzo-ZHI-010 - Rinchen Terdzö\n'phags pa re man+ta\ngnam chos thugs kyi gter kha snyan brgyud zab mo thun mong min pa'i skor las:_'phags pa re man+ta'i sgrub pa\nVolume 51 (ཞི) / Pages 153-154 / Folios 1a1 to 1b2\nRinchen Terdzö Volumes List > Volume 51 > Text #10 (Scroll to Bottom)\nsprul sku mi 'gyur rdo rje. gnam chos thugs kyi gter kha snyan brgyud zab mo thun mong min pa'i skor las 'phags pa re man+ta'i sgrub pa. In Rin chen gter mdzod chen mo pod nga gcig pa (The Great Treasury of Rediscovered Teachings Volume 51) by 'jam mgon kong sprul, 153-154. New Delhi: Shechen Publications, 2007-2016.\nའདི་ཐུན་མོང་མ་ཡིན་པ་ཀརྨ་ཆགས་མེད་ཁོ་ནའི་ཆོས་སྐལ་ཡིན་གསུངས་སྐད་དེ། སྤྲུལ་སྐུ་མི་འགྱུར་རྡོ་རྗེ་དགུང་ལོ་བཅུ་གཉིས་མེ་ཕོ་སྤྲེལ་ལོ་ཁྲུམ་ཟླའི་ཡར་ཚེས་བདུན་ལ་གུ་རུ་དྲག་པོས་དངོས་སུ་བཀའ་བསྩལ་པའོ།། །།\n'di thun mong ma yin pa karma chags med kho na'i chos skal yin gsungs skad de/_sprul sku mi 'gyur rdo rje dgung lo bcu gnyis me pho sprel lo khrum zla'i yar tshes bdun la gu ru drag pos dngos su bka' bstsal pa'o\ngter mdzod rgyas las gnam chos re man+ta\nགནམ་ཆོས་ཐུགས་ཀྱི་གཏེར་ཁ་སྙན་བརྒྱུད་ཟབ་མོ་ཐུན་མོང་མིན་པའི་སྐོར་ལས༔ འཕགས་པ་རེ་མནྟའི་སྒྲུབ་པ་བཞུགས་སོ༔ དབང་དྲག་པདྨའི་སྐུ་ལ་ཕྱག་འཚལ་ལོ༔ ཨཱརྻ་རེ་མནྟ་ཡི་སྒྲུབ་པ་ནི༔ གཏོར་མ་དཔེའུ་རིས་ལྟར་བཅའ༔ དེ་ལ་མངོན་རྟོགས་ལྟར་དུ་ཙཀླི་འཛུག༔ དེ་ནས་དམིགས་པ་འདི་ལྟར་བྱ༔ རང་གི་མདུན་དུ་རེ་མནྟ༔ དམར་པོ་ཞལ་གཅིག་ཕྱག་གཉིས་པ༔ ལུས་ལ་གསེར་ཁྲབ་སེར་པོ་གསོལ༔ གཡས་པས་རལ་གྲི་ནམ་མཁར་གཡུགས༔ རྟ་གདོན་རྣམས་ཀྱི་མགོ་བོ་འགེམས༔ གཡོན་པས་ལྕགས་ཀྱུས་རྟ་རྣམས་འགུགས༔ གཡང་ཅན་རྟ་སྔོ་ཆུ་རིས་ཞོན༔ དབུ་ཡི་སྟེང་ན་བྱ་ཁྱུང་ལྡིང༔ ཀླུ་རྣམས་སྲོག་རྩ་ཧེ་ཏང་ཏང༔ ཕྲག་པ་གཡས་གཡོན་བྱ་ཁྲ་ལྡིང༔ ས་བདག་ཕྲན་བུ་འདར་ཆུམ་ཆུམ༔ མདུན་གཡས་རྒྱ་སྟག་ཕོ་མོ་བདུན༔ མདུན་གཡོན་སེང་གེ་ཕོ་མོ་བདུན༔ ཤར་ནས་འགུགས་བྱེད་ཕོ་ཉ་སྟོང༔ རང་འདྲ་དཀར་པོ་ལྕགས་ཀྱུ་གཡས༔ ལྷོ་ནས་རྩོལ་བྱེད་སེར་པོ་སྟོང༔ རང་འདྲ་གཡས་པས་ནེའུ་ལེ༔ ནུབ་ནས་བྱ་ར་བྱེད་མཁན་སྟོང༔ རང་འདྲ་དམར་པོ་གཡས་རལ་གྲི༔ བྱང་ནས་དགྲ་བགེགས་སྒྲོལ་མཁན་སྟོང༔ རང་འདྲ་ནག་པོ་གཡས་ལྕགས་སྡིག༔ བདག་ལ་དངོས་གྲུབ་སྟེར་བའི་ཕྱིར༔ སྤྱན་འདྲེན་ཕཻཾ་ཕཻཾ་བདག་གིས་འབོད༔ མནའ་དགུ་བཞག་པའི་ཤག་པོ་ཡིན༔ ཕ་མ་བྱས་ནའང་དེ་རང་ཡིན༔ དཔོན་གཡོག་བྱས་ནའང་དེ་རང་ཡིན༔ ཚ་ཞང་བྱས་ནའང་དེ་རང་ཡིན༔ ཨོཾ་ཨཱརྻ་རེ་མནྟ་སྭཱ་ཧཱ༔ ཧྲཱིཾ་ཧྲཱིཾ་ཛ་ཛཿཕེཾ་ཕེཾ༔ དེ་ནས་སྔགས་འདི་བཟླའོ༔ ཨོཾ་ཨཱརྻ་རེ་མནྟ་སྭཱ་ཧཱ༔ གྷོ་ར་སིདྡྷི་ཕ་ལ་ཧཱུྃ༔ དེས་ནི་རྟ་རྣམས་འཕེལ་འགྱུར་རོ༔ ས་མ་ཡ༔ རྒྱ་རྒྱ་རྒྱ༔ ཁ་ཐམ་གུ་ཧྱེ༔ འདི་ཐུན་མོང་མ་ཡིན་པ་ཀརྨ་ཆགས་མེད་ཁོ་ནའི་ཆོས་སྐལ་ཡིན་གསུངས་སྐད་དེ། སྤྲུལ་སྐུ་མི་འགྱུར་རྡོ་རྗེ་དགུང་ལོ་བཅུ་གཉིས་མེ་ཕོ་སྤྲེལ་ལོ་ཁྲུམ་ཟླའི་ཡར་ཚེས་བདུན་ལ་གུ་རུ་དྲག་པོས་དངོས་སུ་བཀའ་བསྩལ་པའོ།། །།\nRetrieved from "https://rtz.tsadra.org/index.php?title=Terdzo-ZHI-010&oldid=112030"\nThis page was last edited on 28 December 2017, at 22:36.


Wylie:Dzam bha la ser po'i khrid dngos grub char 'bebs - gDams Ngag mDzod\nWylie:Dzam bha la ser po'i khrid dngos grub char 'bebs\ndzam bha la ser po'i khrid dngos grub char 'bebs\nDamngak Dzö Volume 16 (མ་) / Pages 467-483 / Folios 1a1 to 9a7\nVolumes List > Volume 16 > Text #22 (No Translation) (བོད་སྐད་) Scroll to Research Info Catalog Information for this text:\nརྣལ་འབྱོར་པ་འོད་དཔག་རྡོ་རྗེ་. ༄༅། །ཛམ་བྷ་ལ་སེར་པོའི་ཁྲིད་དངོས་གྲུབ་ཆར་འབེབས་བཞུགས་སོ། །. གདམས་ངག་རིན་པོ་ཆེའི་མཛོད།, པོད་ ༼མ་༽, 467-483. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\nrnal 'byor pa 'od dpag rdo rje. dzam bha la ser po'i khrid dngos grub char 'bebs bzhugs so/_/. In gdams ngag rin po che'i mdzod, Volume 16 (མ་), 467-483. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\nbcom ldan 'das 'phags pa dzam b+ha la'i khrid dngos grub char 'bebs zhes bya ba/_bla ma'i gsung las byon pa bzhin rnal 'byor pa 'od dpag rdo rjes yi ger bkod pa re zhig rdzogs so//\nLine 1:༄༅། །ཛམ་བྷ་ལ་སེར་པོའི་ཁྲིད་དངོས་གྲུབ་ཆར་འབེབས་བཞུགས་སོ། །\n@#/_/dzam bha la ser po'i khrid dngos grub char 'bebs bzhugs so/_/\nLeft side print: མ ཛམ་ གཅིག་ ཁྲིད་\nma dzam gcig khrid\nགཡོན་: མ ཛམ་ (གྲངས་ཀ་) ཁྲིད་\nLeft: ma dzam (tibfolio#) khrid\nBegin-End Pages (Western): 467-483\nXXX ཛམ་བྷ་ལ་སེར་པོའི་ཁྲིད་དངོས་གྲུབ་ཆར་འབེབས་བཞུགས་སོ། །\nXXX ཚོགས་གཉིས་རྒྱ་མཚོ་ཡོངས་སུ་རྫོགས་པའི་མཐུས། །འགྲོ་ལ་དགོས་འདོད་ཆར་ཆེན་རྟག་འབེབས་པ། །དགེ་བའི་ལོ་ཏོག་འབྲས་བུ་སྨིན་མཛད་པའི། །ཆུ་དབང་མགོན་པོའི་སྐུ་ལ་ཕྱག་འཚལ་ལོ། །གང་ལ་གསོལ་བ་བཏབ་པས་སྐད་ཅིག་ལ། །བཀྲ་ཤིས་བདེ་ལེགས་ཕུན་སུམ་ཚོགས་པ་ཀུན། །འབད་མེད་ལྷུན་གྱིས་གྲུབ་པར་སྩོལ་མཛད་པའི། །བཅོམ་ལྡན་ཛཾ་བྷ་ལ་དེས་བདག་སྐྱོངས་ཤིག །དེ་ཉིད་མན་ངག་བསྒོམ་པའི་རིམ་པ་རྣམས། །སྙན་བརྒྱུད་དགོས་འདོད་ཀུན་འབྱུང་གདམས་པ་མཆོག །འགྲོ་ལ་ཕན་ཕྱིར་ཡི་གེར་བཀོད་པ་ལ། །བླ་མ་མཁའ་འགྲོ་ཛཾ་ལྷས་བྱིན་གྱིས་རློབས། །འདིར་འཕགས་པ་ཛཾ་བྷ་ལའི་ཁྲིད་དངོས་གྲུབ་ཆར་འབེབས་ཞེས་བྱ་བ་འདི་ལ་དོན་གསུམ་སྟེ། སྔོན་འགྲོ། དངོས་གཞི། རྗེས་དང་གསུམ་མོ། །དང་པོ་ལ་གསུམ་སྟེ། བླ་མ་བརྒྱུད་པའི་བྱུང་ཚུལ། ཐུན་མོང་གི་སྔོན་འགྲོ། ཁྱད་པར་གྱི་སྔོན་འགྲོ་དང་གསུམ་མོ། །དང་པོ་ནི།\nXXX རྣལ་འབྱོར་གྱི་དབང་ཕྱུག་མི་ཏྲ་ཛྭོ་ཀི་དེ་ཉིད། དུར་ཁྲོད་སོ་ས་གླིང་དུ་ཐུགས་དམ་ལྷ་ལྔ་བསྒྲུབས་པས། གྲུབ་པ་བརྙེས་ཏེ། ལྷ་སོ་སོའི་ཞལ་བསྟན་ནས། ཁྲིད་ཀྱི་རིམ་པ་རྣམས་གནང་ཞིང༌། མི་རབས་བདུན་གྱི་བར་དུ་བྱིན་གྱིས་རློབ་པར་ལུང་བསྟན། དེའི་ཚེ་བཅོམ་ལྡན་འདས་འཕགས་པ་ཛམ་བྷ་ལའི་ཁྲིད་འདི་དག་ཉམས་སུ་ལེན་པའི་རྣལ་འབྱོར་པ་རྣམས་ལ། དགོས་འདོད་ཆར་ལྟར་བདག་གིས་འབེབས་ཤིང༌། ཕྱི་མའི་མཐར་ཐུག་གི་བར་བདག་གིས་དགོས་འདོད་བསྒྲུབ་པར་བྱའོ། །ཡོངས་སུ་བསྲུང་ཞིང་བདེ་ལེགས་དང་ལྡན་པར་འཚལ་ལོ། །ཞེས་གསུངས་ནས་བསྐྱེད་རྫོགས་ཀྱི་ཁྲིད་ཀྱི་རིམ་པ་གསུངས་སོ། །རྣལ་འབྱོར་གྱི་དབང་ཕྱུག་མི་ཏྲས་རྗེས་སུ་བཟུང་བ་ནི། པཎ་ཆེན་ཤྲཱི་པུ་ཏྲའོ། །དེ་ཉིད་ཀྱིས་རྗེས་སུ་བཟུང་བ་ནི། མཚུངས་མེད་གཱིརྟི་རཏྣའོ། །གཉིས་པ་ལ་བཞི་སྟེ། དལ་འབྱོར་རྙེད་པར་དཀའ་བ་བསྒོམ་པ་དང༌། འཆི་བ་མི་རྟག་པ་བསྒོམ་པ་དང༌། ལས་རྒྱུ་འབྲས་ཀྱི་\nXXX དོན་བསྒོམ་པ་དང༌། འཁོར་བའི་ཉེས་དམིགས་བསྒོམ་པ་ནི་སྤྱི་དང་མཚུངས་སོ། །གསུམ་པ་ལ་བཞི་སྟེ། དང་པོ་ཅི་བྱས་བྱང་ཆུབ་ཀྱི་ལམ་དུ་འགྲོ་བ་སྐྱབས་འགྲོ་སེམས་བསྐྱེད་ཀྱི་ཁྲིད་ནི། མདུན་གྱི་ནམ་མཁར་རིན་པོ་ཆེ་དུ་མ་ལས་ཀུན་ནས་གྲུབ་པའི་ཁྲི་ཡངས་ཤིང་རྒྱ་ཆེ་བའི་སྟེང་དུ་རང་གི་རྩ་བའི་བླ་མ་རིན་པོ་ཆེ་ལ་བླ་མ་རྒྱ་མཚོས་བསྐོར་བ། མདུན་དུ་ཡི་དམ། གཡས་སུ་སངས་རྒྱས། རྒྱབ་ཏུ་དམ་ཆོས། གཡོན་དུ་དགེ་འདུན་རྒྱ་མཚོས་བསྐོར་བར་བསམ་ལ་སྐྱབས་སུ་འགྲོ་བྱ། མཐར་སྐྱབས་གནས་རང་ལ་བསྟིམ་ལ་མི་དམིགས་པར་བཞག་གོ །གཉིས་སྡིག་སྒྲིབ་དག་བྱེད་རྡོ་རྗེ་སེམས་དཔའི་བསྒོམ་བཟླས་ནི་སྤྱི་དང་མཐུན་ནོ། །གསུམ་པ་ཆད། མཆན། བཞི་པ་བྱིན་རླབས་མྱུར་དུ་འཇུག་པར་བྱེད་པ་བླ་མའི་རྣལ་འབྱོར་གྱི་ཁྲིད་ནི། སྤྱི་བོར་རིན་པོ་ཆེའི་ཁྲི་དང་པད་ཟླའི་སྟེང་དུ་རང་གི་རྩ་བརྒྱུད་ཀྱི་བླ་མ་ཡི་དམ། སངས་རྒྱས། ཆོས། དགེ་འདུན། མཁའ་འགྲོ་ཆོས་སྐྱོང་ཀུན་འདུས་སུ་བསྒོམ་ལ། མཎྜལ་ཕུལ། དགོས་འདོད་ཆར་ལྟར་འབེབ་པར་གསོལ་བ་བཏབ། དབང་བསྐུར་རྣམ་གསུམ་ཞུ། མཐར་བླ་མ་རང་ལ་བསྟིམས། མ་བཅོས་པའི་ངང་ལ་མཉམ་པར་བཞག་གོ །སྔོན་འགྲོ་འདི་དག་རྒྱས་པར་མི་ཏྲའི་ཁྲིད་ལྔ་ལྟར་རོ། །དངོས་གཞི་ལ་གཉིས་ཏེ། བསྐྱེད་རིམ་གྱི་ཁྲིད་རྫོགས་རིམ་གྱི་ཁྲིད་དོ། །དང་པོ་ལ་གཉིས་ཏེ། བསྐྱེད་རིམ་དང་བཟླས་པའོ། །དང་པོ་བསྐྱེད་རིམ་ལ་ཡང་གསུམ་སྟེ། དང་པོ་བསྙེན་པའི་ཁྲིད་ནི། གནས་དབེན་ཞིང་ཉམས་དགའ་བར། ཚངས་པའི་གནས་བཞི་ལ་གནས་པས། ཆོས་ཐམས་ཅད་སྟོང་པ་ཉིད་དུ་བསྒོམ། སྟོང་པའི་ངང་ལས། ས་གཞི་རིན་པོ་ཆེ་སྣ་ལྔ་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི། རྒྱན་རྟ་བབས་བང་རིམ་\nXXX བཞི་པ། ཆོས་འཁོར་གདུགས་ཏོག་དང་བཅས་པ། དབུས་ཕྱུར་བུར་གྱུར་པའི་སྟེང་ནོར་བུའི་ཏོག་གིས་མཚན་པ། ལྕགས་རི་དང་ལྕོག་གིས་བསྐོར་བ། རྡོ་རྗེའི་ཕྲེང་བ་དང༌། སྐྱེད་མོས་ཚལ་གྱི་ནང་དུ་བཀྲ་ཤིས་རྟགས་བརྒྱད། རྒྱལ་སྲིད་སྣ་བདུན་གྱིས་བསྐོར་བའི་གཞལ་ཡས་ཁང་གི་དབུས་སུ། རིན་པོ་ཆེ་དུ་མ་ལས་ཀུན་ནས་གྲུབ་པའི་ཁྲི་ཡངས་ཤིང་རྒྱ་ཆེ་བ། རིན་པོ་ཆེ་སྣ་ལྔ་བཀང་བའི་བུམ་བསྣོལ་གྱིས་བརྒྱན་པ། དེའི་སྟེང་དུ་སྣ་ཚོགས་པདྨ་འབུམ་ལྡན། ཨ་ལས་ཉ་རྒྱས་པའི་ཟླ་བའི་སྟེང་དུ་ནོར་བདག་སེར་པོ་གན་རྐྱལ་དུ་འགྱེལ་བའི་སྟེང་དུ། ཛཾ་ཡིག་གསེར་གྱི་མདོག་ཅན་ལས་དཔག་ཏུ་མེད་པའི་འོད་ཟེར་སྣ་ལྔ་ཕྱོགས་བཅུར་འཕྲོས་ཕྱོགས་བཅུའི་རྒྱལ་བ་སྲས་བཅས་ཐམས་ཅད་མཆོད་པའི་སྤྲིན་ཕུང་གིས་མཆོད། སེམས་ཅན་ཐམས་ཅད་ལ་ཕོག་པས་སེར་སྣ་ལ་སོགས་པའི་སྡིག་སྒྲིབ་ཐམས་ཅད་སྦྱངས། རིན་ཆེན་འབྱུང་ལྡན་གྱི་གོ་འཕང་ལ་བཀོད། ཚུར་འདུས་ཡོངས་སུ་གྱུར་པ་ལས་ཛཾ་ལས་བཱི་ཛ་པུ་ར་ཛཾ་གྱིས་མཚན་པ། དེ་ཡོངས་སུ་གྱུར་པ་ལས་རང་ཉིད་ཛཾ་བྷ་ལ་སྐུ་མདོག་གསེར་བཙོ་མའི་མདོག་འོད་འབར་བ། ཞབས་གཉིས་རྒྱལ་པོ་རལ་པའི་སྟབས་ཀྱིས་བཞུགས་པ། དར་སྣ་ཚོགས་ཀྱིས་སྨད་གཡོགས་ཅན། གསེར་གྱི་སྐུ་རགས་ལ་ལྟེ་བ་ནོར་བུས་མཚན་པ་བཅིངས་པ། སུས་ཁྱིམ་ཆེ་ཞིང་ཡན་ལག་དང་ལྷུ་ཚིགས་རྒྱས་པ། ཕྱག་གཡས་མཆོག་སྦྱིན་པུས་མོའི་སྟེང་དུ་མཛད་ནས་ཤིང་ཐོག་པཉྩ་པུ་ར་ཀའི་ལྟེ་བ་ཡིད་བཞིན་ནོར་བུ་འོད་འབར་བས་མཚན་པ་འཛིན་པ། གཡོན་པས་རིན་པོ་ཆེ་སྣ་ཚོགས་སྐྱུགས་པའི་ནེའུ་ལེ་འཛིན་ཅིང༌། ཞལ་ཅུང་ཟད་ཁྲོ་ཞིང་ཡིད་ཙམ་འཛུམ་པ། ཉི་མའི་དཀྱིལ་འཁོར་ལྟར་རབ་\nXXX ཏུ་རྒྱས་པ། དབུ་སྐྲ་རོལ་པའི་ཐོར་ཅོག་གྱེན་ལ་བཅིངས་ཤིང༌། ལྷག་མ་ཐུར་དུ་འཕྱང་བ། མེ་ཏོག་གི་ཕྲེང་བས་སྐྲ་ཆིངས་དང༌། ཡིད་བཞིན་ནོར་བུ་འོད་འབར་བ་ལྔའི་རྩེ་བྲན་གྱིས་བརྒྱན་པ། རིན་པོ་ཆེ་དུ་མས་སྙན་ཆ་དང་མགུལ་རྒྱན། དཔུང་རྒྱན་དང་ཕྱག་གདུབ། རྐང་རྒྱན་དང་ཞབས་གདུབ། ཨུཏྤལ་སྣ་ལྔའི་ཕྲེང་བ་བཟང་པོ་འཕྱང་བ། མུ་ཏིག་སྣ་ལྔའི་ཕྲེང་བ་དང༌། དར་གྱི་ཅོད་པན་གྱིས་མཛེས་པ། འོད་ཟེར་སྣ་ལྔའི་ཕྲེང་བས་བསྐོར་བའི་དབུས་ན་བཞུགས་པ། པདྨ་འདབ་བརྒྱད་ལ་ནོར་བདག་བརྒྱད་ལ་རང་ལྟ་བུའི་ཆ་ལུགས་ཀྱིས་བཞུགས་པ། གཞན་ཡང་འཁོར་ལྷ་དང་ཀླུ། གནོད་སྦྱིན། དྲི་ཟ། ཉི་མ། ཟླ་བ། སྲིན་པོ། ནོར་ལྷ་ལ་སོགས་པའི་ཚོགས་དུ་མས་བསྐོར་བའི་བདག་ཉིད་དུ་བསམ་ལ། དེ་དག་རྣམས་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་ལས་འོད་འཕྲོས། ལྕང་ལོ་ཅན་ནས་རང་ལྟ་བུའི་ཡེ་ཤེས་པ་སྤྱན་དྲངས། དབྱེར་མེད་དུ་བསྟིམ། སླར་འོད་འཕྲོས། རིགས་ལྔ་སྤྱན་དྲངས། དབང་བསྐུར། སྡིག་སྒྲིབ་དག །བདུད་རྩིའི་ལྷག་མ་ཡར་ལུད་པ་ལས་རིན་འབྱུང་ལ་སོགས་པ་རིགས་ལྔས་དབུ་བརྒྱན་པར་བསམ་ལ། ཐུགས་ཀར་པད་ཟླའི་སྟེང་དུ། ནོར་བུ་ཛཾ་སེར་པོས་མཚན་པ། དེ་ལ་ཡི་གེ་བཅུ་པ་བསམ་ལ། སྤྱི་བོར་ཨོཾ། དཔྲལ་བར་ཛཾ། ལྕེ་ལ་བྷ། མགྲིན་པར་ལ། སྙིང་ཁར་ཛ། ལྟེ་བར་ལེན། བརླ་གཡས་པ་ལ་དྲ། གཡོན་པ་ལ་ཡེ། རྐང་པ་གཡས་སུ་སྭཱ། གཡོན་དུ་ཧཱ། ཞེས་པའི་སྔགས་རྣམས་པད་ཟླའི་སྟེང་དུ། དམར་སེར་འོད་འབར་བ་ལས་འོད་ཟེར་འཕྲོས། འོད་ཟེར་གྱི་རྩེར་འཕགས་པའི་\nXXX སྐུ་རེ་རེ་བཞུགས་ཤིང༌། དེ་དག་རྣམས་ཀྱི་ཕྱག་ན་རིན་པོ་ཆེ་དང་ནེའུ་ལེ་ལས་རིན་པོ་ཆེ་སྣ་ལྔའི་ཆར་བབས་པར་བསམ་ལ་བསྙེན་པ་བྱ་བ་ནི། ཨོཾ་ཛམྦྷ་ལ་ཛ་ལེནྡྲ་ཡེ་སྭཱ་ཧཱ། ཞེས་པའི་བསྙེན་པ་བསྐྱལ་བའི་ཚེ། སྔགས་རྣམས་ལས་འོད་འཕྲོས། ཕྱི་སྣོད་ལ་ཕོག །གཞལ་ཡས་ཁང་དུ་བྱས། ནང་བཅུད་ལ་ཕོག །ཛཾ་བྷ་ལར་བྱས། ཐམས་ཅད་ཀྱི་ཞལ་ནས་སྔགས་ཀྱི་སྒྲ་སྒྲོག་ཅིང༌། རིན་པོ་ཆེ་སྣ་ལྔའི་ཆར་ཆེན་པོ་བབས་པར་བསམ་ལ་སྙིང་པོ་འདྲེན་ནོ། །མཐར་སྣོད་བཅུད་རང་ལ་བསྡུ། རང་ས་བོན་ལ་བསྡུ། དེ་དམིགས་མེད་ཀྱི་ངང་ལ་བཞག་གོ །གཉིས་པ་རིགས་ལྔ་ལ་བརྟེན་ནས་བསོད་ནམས་དང་ཡེ་ཤེས་ཀྱི་སྟོབས་རྒྱས་པར་བྱེད་པའི་ཁྲིད་ནི། རང་གི་བསྙེན་པའི་དུས་ཀྱི་ལྟར་ཛཾ་བྷ་ལར་བསྐྱེད་པའི་སྤྱི་བོར་པད་ཟླའི་སྟེང་དུ། རྣམ་པར་སྣང་མཛད་སྐུ་མདོག་དཀར་པོ། གཡས་འཁོར་ལོ་ཐུགས་ཀར་འཛིན་པ། གཡོན་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པའི་ཐུགས་ཀར་པད་ཟླའི་སྟེང་དུ་ནོར་བུ་དཀར་པོ་ཨོཾ་ཡིག་དཀར་པོས་མཚན་པ། མགྲིན་པར་པད་ཟླའི་སྟེང་དུ་འོད་དཔག་མེད་དམར་པོ་གཡས་པདྨ་ཐུགས་ཀར་འཛིན་ཅིང༌། གཡོན་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པའི་ཐུགས་ཀར་པད་ཟླའི་སྟེང་དུ་ནོར་བུ་དམར་པོ་ཧྲཱིཿས་མཚན་པ། སྙིང་ཁར་པད་ཟླའི་སྟེང་དུ་མི་བསྐྱོད་པ་སྔོན་པོ་གཡས་རྡོ་རྗེ་ཐུགས་ཀར་འཛིན་པ། གཡོན་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པའི་ཐུགས་ཀར་པད་ཟླའི་སྟེང་དུ་ནོར་བུ་སྔོན་པོ་ཧཱུྃ་གིས་མཚན་པ། ལྟེ་བར་པད་ཟླའི་སྟེང་དུ་རིན་ཆེན་འབྱུང་ལྡན་སེར་པོ། གཡས་ནོར་བུ་ཐུགས་ཀར་འཛིན་ཅིང༌། གཡོན་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པའི་ཐུགས་\nXXX ཀར་པད་ཟླའི་སྟེང་དུ་ནོར་བུ་སེར་པོ་ཏྲཱཾ་གྱིས་མཚན་པ། གསང་གནས་སུ་པད་ཟླའི་སྟེང་དུ་དོན་ཡོད་གྲུབ་པ་སྐུ་མདོག་ལྗང་ཁུ་གཡས་རྒྱ་གྲམ་ཐུགས་ཀར་གཏོད་དེ་འཛིན་པ། གཡོན་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པའི་ཐུགས་ཀར་པད་ཟླའི་སྟེང་དུ་ནོར་བུ་ལྗང་ཁུ་ཨཱཿས་མཚན་པ། ཐམས་ཅད་ཞལ་གཅིག་ཕྱག་གཉིས། ཞབས་རྡོ་རྗེ་སྐྱིལ་ཀྲུང་མཛད་པ། དར་དང་རིན་པོ་ཆེའི་རྒྱན་དུ་མས་བརྒྱན་པ། ལོངས་སྤྱོད་རྫོགས་པའི་ཆ་ལུགས་ཅན་དུ་བསྒོམ་པའི་ཡིད་བཞིན་ནོར་བུ་ས་བོན་དང་བཅས་པ་ལྔ་ལས། འོད་ཟེར་དཀར་དམར་སྔོ་སེར་ལྗང་ཁུ་ལྔ་འཕྲོས་པས་ཕྱོགས་བཅུའི་རྒྱལ་བ་སྲས་བཅས་ཐམས་ཅད་ལ་མཆོད་པའི་སྤྲིན་ཕུང་བསམ་གྱིས་མི་ཁྱབ་པས་མཆོད། མཆོད་པས་མཉེས་པར་བྱས་ནས། དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་ཡེ་ཤེས་ལྔ་བསོད་ནམས་ཀྱི་སྟོབས་ཐམས་ཅད་འོད་ཟེར་དཀར་དམར་སྔོ་སེར་ལྗང་ཁུ་ལྔར་བསྡུས་ནས། རང་གི་གནས་ལྔའི་ཐུགས་ཀའི་ནོར་བུ་དང་ས་བོན་ལ་ཐིམ་པས། རང་ཉིད་བསོད་ནམས་དང་ཡེ་ཤེས་ཀྱི་སྟོབས་རྒྱས་པར་བསམ་ལ་རླུང་བུམ་པ་ཅན་བཟུང་ངོ༌། །སླར་ཡང་འོད་ཟེར་དཀར་དམར་སེར་ལྗང་ཁུ་ལྔ་འཕྲོས། རིགས་དྲུག་གི་སེམས་ཅན་ལ་ཕོག །དེ་དག་རྣམས་ཀྱི་འདོད་ཆགས། ཞེ་སྡང༌། གཏི་མུག །ང་རྒྱལ། ཕྲག་དོག །ལྔ་སྦྱངས། རིགས་ལྔའི་གོ་འཕང་ལ་བཀོད། དེ་དག་གི་ཚེ་དང་བསོད་ནམས་དཔལ་དང་གྲགས་པ་སྟོབས་དང་གཟི་བརྗིད་འོད་ཟེར་དཀར་དམར་སྔོ་སེར་ལྗང་ཁུའི་དབྱིབས་སུ་བསྡུས་ནས། རང་གི་གནས་ལྔར་ཐིམ། རང་གི་ཚེ་དང་བསོད་ནམས་དཔལ་དང་གྲགས་པ། སྟོབས་དང་གཟི་བརྗིད་ཐམས་ཅད་རྒྱས་པར་བསམ་ལ་རླུང་བུམ་པ་ཅན་བཟུང་ངོ༌། །\nXXX སླར་ཡང་གནས་ལྔའི་ནོར་བུ་དང་ས་བོན་ལས་འོད་ཟེར་ལྔ་འཕྲོས། གཟུགས་ཁམས་ཀྱི་ལྷའི་ནོར་བུ་དང༌། འདོད་ཁམས་ཀྱི་ལྷ་དང༌། ལྷ་མིན། ཀླུ། གནོད་སྦྱིན། དྲི་ཟ། མིའམ་ཅི། མི་རྣམས་ཀྱི་ནོར་བུ་དང༌། མདོར་ན་ཉི་ཟླའི་འོད་དང༌། འབྱུང་བ་ལྔའི་བཅུད་དང༌། བཀྲག་དང་གཟི་མདངས་ཡོན་ཏན་ཐམས་ཅད་འོད་ཟེར་ལྔར་བསྡུས་ནས། གནས་ཁང་དང༌། ཡུལ་འཁོར་ཐམས་ཅད་དུའང་རིན་པོ་ཆེ་དང་ལོངས་སྤྱོད་ཀྱི་ཆར་ཆེན་པོ་བབས་པར་བསམ་ལ་རླུང་བུམ་པ་ཅན་དུ་བཟུང༌། དེ་ལ་རྩ་འཁོར་ལྔ་ལ་དམིགས་ཐེབས་གསུམ་རེ་རྫོགས་པར་བྱའོ། །རྒྱས་པར་བསྒོམ་ན་རྩ་འཁོར་རེ་རེ་ལ་དམིགས་ཐེབས་རེ་རེ་བྱ་སྟེ། དམིགས་ཐེབས་ལྔའོ། །སྦྱོར་བ་འདིས་ནི་བསོད་ནམས་ཀྱི་སྟོབས་རྒྱས་ཤིང༌། ལོངས་སྤྱོད་ཀྱི་ཆར་ཆེན་པོ་འབབ་པར་འགྱུར་རོ། །འོད་ཟེར་གྱི་སྣ་ལ་ལྷ་བསྒོམ་པ་ནི་ཞལ་ལས་ཤེས་སོ། །གསུམ་པ་ཞི་རྒྱས་དབང་དྲག་གི་སྒོ་ནས་དམིགས་ཡུལ་དབང་དུ་བྱས་པའི་སྦྱོར་བ་ནི། རང་ཉིད་ཛཾ་བྷ་ལ་སྔར་བསྙེན་པའི་དུས་ལྟར་བསྐྱེད་པའི་གནས་ལྔར། རང་ལྟ་བུའི་ཛཾ་བྷ་ལ་རིགས་ལྔ་ནི། སྤྱི་བོར་རྣམ་སྣང་ཛཾ་བྷ་ལ་དཀར་པོ། མགྲིན་པར་པདྨའི་ཛཾ་བྷ་ལ་དམར་པོ། སྙིང་གར་རྡོ་རྗེའི་ཛཾ་བྷ་ལ་སྔོན་པོ། ལྟེ་བར་རིན་འབྱུང་ཛཾ་བྷ་ལ་སེར་པོ། གསང་གནས་སུ་དོན་གྲུབ་ཛཾ་བྷ་ལ་ལྗང་ཁུ་རྣམས། རིན་པོ་ཆེའི་ཁྲི་དང༌། པད་ཟླའི་སྟེང་ན་རང་ལྟ་བུའི་ཆ་ལུགས་ཀྱིས་བཞུགས་པའི་ཐུགས་ཀར་པད་ཟླའི་སྟེང་དུ། ནོར་བུ་དཀར་དམར་སྔོ་སེར་ལྗང་ཁུ་ལྔ་གནས་པར་བསྒོམ། དེ་ལ་དང་པོ་ཞི་བའི་སྒོ་ནས་དབང་དུ་བྱ་བ་ནི། སྤྱི་བོར་རྣམ་སྣང་ཛཾ་བྷ་ལའི་ཐུགས་ཀར་པད་ཟླའི་སྟེང་དུ་ཡིད་\nXXX བཞིན་གྱི་ནོར་བུ་དཀར་པོ་འོད་འབར་བ་ལས། འོད་ཟེར་དཀར་པོ་ཞགས་པ་དང་ལྕགས་ཀྱུའི་དབྱིབས་ཅན་དཔག་ཏུ་མེད་པ་འཕྲོས། གྲུབ་པ་ཐོབ་པ་དང༌། མཁའ་ལ་སྤྱོད་པ་དང༌། རིག་པ་འཛིན་པ་དང༌། གནས་ལྔ་རིག་པའི་མཁས་པ་རྣམས་དང༌། མདོར་ན་བླ་མ་ཐམས་ཅད་ཀྱི་སྨིན་མཚམས་སུ་ཕོག །ཐུགས་རྒྱུད་མཉེས་ཤིང་བདེ་བས་གང་ནས། རང་དབང་མེད་པར་སྤྱི་བོར་བཀུག་ནས། བླ་མ་དབང་དུ་འདུས་ནས་བདག་ལ་རབ་ཏུ་མཉེས་ཤིང་རང་རྒྱུད་སྐུ་གསུང་ཐུགས་ཀྱིས་བྱིན་གྱིས་བརླབས་པ་བསམ་པ་ནི་བླ་མ་དབང་དུ་བྱ་བའོ། །གཉིས་པ་ཡི་དམ་དབང་དུ་བྱ་བ་ནི། འོད་ཟེར་དཀར་པོ་ཞགས་པ་དང་ལྕགས་ཀྱུ་ལྟ་བུ་དེས། ཡི་དམ་གྱི་ཐུགས་ཀར་རེག་པས། ཡི་དམ་ཐུགས་རྒྱུད་བདེ་གསལ་གྱིས་གང་ཞིང༌། ཐུགས་བརྩེ་བ་ཆེན་པོ་དང་ལྡན་པས་རང་དབང་མེད་པར་བྱོན་ནས། རང་གི་སྤྱི་བོའི་ནོར་བུ་ལ་ཐིམ་པས་མཆོག་ཐུན་མོང་གི་དངོས་གྲུབ་ཐོབ་པར་བསམ་པ་ནི་ཡི་དམ་དབང་དུ་བྱ་བའོ། །གསུམ་པ་དགེ་བའི་བཤེས་གཉེན་ལ་སོགས་པ་བཙུན་པ་དབང་དུ་བྱ་བ་ནི། འོད་ཟེར་དཀར་པོ་ལྕགས་ཀྱུ་དང་ཞགས་པ་ལྟ་བུ་དེས། དགེ་བའི་བཤེས་གཉེན་རྣམས་ཀྱི་སྤྱི་བོར་ཕོག་ནས། རང་དབང་མེད་པར་བཀུག་ཅིང་སྤྱི་བོའི་ནོར་བུ་ལ་ཐིམ་པར་བསམ་པས་བཙུན་པ་དབང་དུ་འགྱུར་རོ། །བཞི་པ་རྒྱལ་པོ་དབང་དུ་བྱ་བ་ནི། འོད་ཟེར་དཀར་པོ་ཞགས་པ་དང་ལྕགས་ཀྱུ་ལྟ་བུ་དེས། རྒྱལ་པོའི་ཐོད་པ་ལ་སོགས་པ་སྤྱི་བོར་ཕོག་སྟེ་ཛཾ་བྷ་ལར་བྱས། རང་དབང་མེད་པར་བདག་ལ་དགའ་ཞིང་མདུན་དུ་འདུས་ནས། སྤྱི་བོའི་ནོར་བུ་ལ་ཐིམ་པར་བསམ་མོ། །ལྔ་པ་བློན་པོ་ལ་སོགས་པ་མི་སྐྱེ་དབང་དུ་བྱ་བ་ནི། འོད་\nXXX ཟེར་དཀར་པོ་ལྕགས་ཀྱུ་དང་ཞགས་པ་ལྟ་བུ་དེས། བློན་པོ་ལ་སོགས་པ་རྣམས་ཀྱི་སྙིང་ནས་བཟུང་སྟེ། བདག་ལ་བདུན་པ་དང༌། དད་པ་དང༌། དགའ་བ་དང་བཅས་ནས་རང་དབང་མེད་པར་དབང་དུ་འདུས་ནོར་བུ་ལ་ཐིམ་པར་བསམ་མོ། །དྲུག་པ་བཙུན་མོ་ལ་སོགས་པའི་བུད་མེད་དབང་དུ་བྱ་བ་ནི། འོད་ཟེར་དཀར་པོ་ཞགས་པ་དང་ལྕགས་ཀྱུ་ལྟ་བུ་དེས། བཙུན་མོ་དང་བུད་མེད་རྣམས་ཀྱི་ལྟེ་བ་དང་པདྨའི་ཟེའུ་འབྲུ་ནས་བཟུང་ཞིང་རང་དབང་མེད་པར་བདག་ལ་དགའ་བཞིན་དུ་དབང་དུ་འདུས་ནས་སྤྱི་བོའི་ནོར་བུ་ལ་ཐིམ་པར་བསམ་མོ། །བདུན་པ་ལོངས་སྤྱོད་དབང་དུ་བྱ་བ་ནི། སྤྱི་བོའི་ནོར་བུ་ས་བོན་དང་བཅས་པ་ལས། འོད་ཟེར་དཀར་པོ་ཞགས་པ་དང་ལྕགས་ཀྱུ་ལྟ་བུ་འཕྲོས། འཇིག་རྟེན་ཁམས་ཀྱི་ནོར་བུ་ཐམས་ཅད་དང་རིན་པོ་ཆེ་སྣ་ལྔ། འབྲུ་ཐམས་ཅད་དང༌། གོས་ཐམས་ཅད། ཟས་ཐམས་ཅད། ནོར་ཞིང་ཡུལ་གྲུ་ཐམས་ཅད་འོད་ཟེར་གྱིས་བསྡུས་ནས་ནོར་བུ་ལ་ཐིམ་པར་བསམ་མོ། །བརྒྱད་པ་ཐམས་ཅད་དབང་དུ་བྱ་བ་ནི། སྤྱི་བོའི་ཛམྦྷ་ལའི་ཐུགས་ཁའི་ནོར་བུ་ལས། འོད་ཟེར་དཀར་པོ་ཞགས་པ་དང་ལྕགས་ཀྱུ་ལྟ་བུ་འཕྲོས་ནས། བླ་མ་དང་རྒྱལ་བ་སྲས་བཅས་ཐམས་ཅད་ལ་ཕོག །མཆོད་པས་མཉེས་པར་བྱས། སེམས་ཅན་ཐམས་ཅད་ལ་ཕོག་པས་ཛཾ་བྷ་ལར་བྱས། ཕྱི་སྣོད་ལ་ཕོག་པས་རིན་པོ་ཆེ་སྣ་ལྔ་ལས་གྲུབ་པའི་སངས་རྒྱས་ཀྱི་ཞིང་ཁམས་རྣམ་པར་དག་པར་སྦྱངས། དེ་ནས་དེ་དག་ཐམས་ཅད་འོད་ཟེར་གྱིས་བསྡུས་ནས་སྤྱི་བོའི་ནོར་བུ་ལ་ཐིམ་པར་བསམས་པས་ཐམས་ཅད་དབང་དུ་འགྱུར་རོ། །ལས་ཚོགས་བརྒྱད་པོ་ཐམས་ཅད་ཀྱི་ཐོག་མར་རླུང་རོ་ལན་\nXXX གསུམ་བུས་ལ། སེར་སྣ་ལ་སོགས་པའི་སྒྲིབ་པ་ལྔ་དག་པར་བསམ། རླུང་ཚུར་འཛིན་པའི་ཚེ། བསྒྲུབ་བྱ་དེ་དག་འོད་ཟེར་དཀར་པོ། ལྕགས་ཀྱུ་དང་ཞགས་པ་ལྟ་བུས། གནས་སོ་སོར་ཕོག་པའི་ཚེ། དེ་དག་གི་ལུས་སེམས་ཐམས་ཅད་དགའ་བ་དང་བདེ་བ་ཆེན་པོས་ཁྱབ་ཅིང༌། རང་ལ་དད་པ་དང༌། མོས་པ་དང༌། བརྩེ་གདུང་དྲག་པོ་དང་བཅས་ནས་རང་དབང་མེད་པར་མདུན་དུ་འདུས་ནས། ཐམས་ཅད་རྣམ་སྣང་ཛཾ་བྷ་ལར་གྱུར་ཏེ་མདུན་དུ་འཁོད་པ་ལ། སླར་ཡང་འོད་ཟེར་གྱིས་རེག་པ་ཙམ་གྱིས། ཐམས་ཅད་འོད་དཀར་པོ་ཞུ་ནས་སྤྱི་བོའི་ཛཾ་བྷ་ལའི་ཐུགས་ཀའི་ནོར་བུ་ལ་ཐིམ་པའི་ཚེ། སྤྱི་བོའི་ཛཾ་བྷ་ལའི་ནོར་བུ་དང་ཕྱག་མཚན་ལས་དགོས་འདོད་ཀྱི་ལོངས་སྤྱོད་ཆར་ཆེན་པོ་བབས་པས། ལུས་ཀྱི་ནང་དང་རང་གི་གནས་ཐམས་ཅད་གང་བར་བསམ་ལ་རླུང་བཟུང༌། དེ་ནི་ཞི་བའི་སྒོ་ནས་དབང་དུ་བྱེད་པའོ། །གཉིས་པ་དབང་གི་སྒོ་ནས་དབང་དུ་བྱེད་པ་ནི། རང་ཉིད་ཛཾ་བྷ་ལར་གནས་པའི་མགྲིན་པ། རིན་པོ་ཆེའི་ཁྲི་དང༌། པད་ཟླའི་སྟེང་དུ། རང་ལྟ་བུའི་ཛཾ་བྷ་ལ་དམར་པོའི་སྙིང་གར་ནོར་བུ་དམར་པོས་མཚན་པ་ལས་འོད་ཟེར་དམར་པོ་ཞགས་པ་དང་ལྕགས་ཀྱུ་ལྟ་བུ་འཕྲོས། བླ་མ་ལ་ཕོག་ནས་དབང་དུ་བྱ་བ་དང་གཅིག །ཡི་དམ་དང་གཉིས། དགེ་བའི་བཤེས་གཉེན་དང་གསུམ། རྒྱལ་པོ་དང་བཞི། བློན་པོ་ལ་སོགས་མི་སྐྱ་དང་ལྔ། བཙུན་མོ་ལ་སོགས་བུད་མེད་དང་དྲུག །ནོར་རྫས་ལ་སོགས་ལོངས་སྤྱོད་དང་བདུན། མདོར་ན་ཐམས་ཅད་དབང་དུ་བྱ་བ་དང་བརྒྱད་དེ། སྔར་ལྟར་སོ་སོའི་གནས་ལ་ཕོག་པས། ལུས་སེམས་ཐམས་ཅད་དགའ་བ་དང་བདེ་བ་ཆེན་པོས་\nXXX ཁྱབ་ཅིང༌། རང་ལ་དད་པ་དང་མོས་པ་དང༌། བརྩེ་གདུང་དྲག་པོ་དང་བཅས་ནས། རང་དབང་མེད་པར་དབང་དུ་འདུས་ཏེ་པདྨའི་ཛཾ་བྷ་ལར་གྱུར་ནས་མདུན་དུ་འཁོད་པ་ལ། སླར་ཡང་འོད་ཟེར་གྱིས་རེག་པས། དགའ་བ་ཆེན་པོ་སྐྱེས་ནས། འོད་ཕུང་དམར་པོར་ལྟེམས་གྱིས་ཞུ་ནས་མགྲིན་པའི་པདྨའི་ཛཾ་བྷ་ལའི་སྙིང་ཁའི་ནོར་བུ་ལ་ཐིམ་པས། མཆོག་ཐུན་མོང་གི་དངོས་གྲུབ་རྣམ་གཉིས་ཐོབ་ཅིང༌། རང་གི་ལུས་ཀྱི་ནང་དང༌། གནས་ཐམས་ཅད་དུ་ཡང་ལོངས་སྤྱོད་སྣ་ཚོགས་ཀྱི་ཆར་ཆེན་པོ་བབས་པར་བསམ་ལ་རླུང་བཟུང་ངོ༌། །དེ་ནི་དབང་གི་སྒོ་ནས་དབང་དུ་བྱེད་པའོ། །གསུམ་པ་རྒྱས་པའི་སྒོ་ནས་དབང་དུ་བྱ་བ་ནི། རང་ཉིད་ཛཾ་བྷ་ལར་གནས་པའི་ལྟེ་བར། རིན་པོ་ཆེའི་ཁྲི་པད་ཟླའི་སྟེང་དུ། རིན་འབྱུང་ཛཾ་བྷ་ལ་རང་ལྟ་བུ་སྙིང་ཁར་པད་ཟླའི་སྟེང་དུ། ནོར་བུས་སེར་པོ་ཛཾ་སེར་པོས་མཚན་པ་ལས། འོད་ཟེར་སེར་པོ་ཞགས་པ་དང་ལྕགས་ཀྱུ་ལྟ་བུར་ཕྱོགས་བཅུར་འཕྲོས། ཕྱོགས་བཅུའི་བླ་མ་ལ་སོགས་ཐམས་ཅད་ལ་ཕོག་སྟེ། སྔར་ལྟར་རང་དབང་མེད་པར་དབང་དུ་འདུས་ནས། རིན་འབྱུང་ཛཾ་བྷ་ལར་གྱུར་ཏེ་མདུན་དུ་འཁོད་པ་ལ་སླར་ཡང་འོད་ཟེར་གྱིས་རེག་པས། དགའ་བདེ་ཆེན་པོ་སྐྱེས་ནས་འོད་ཀྱི་ཕུང་པོ་མེར་གྱིས་ཞུ་ནས། ལྟེ་བའི་རིན་འབྱུང་ཛཾ་བྷ་ལའི་ལྟེ་བའི་ནོར་བུ་ལ་ཐིམ་པས། མཆོག་ཐུན་མོང་གཉིས་ཀྱི་དངོས་གྲུབ་ཐོབ་ཅིང་ལུས་ཀྱི་ནང་དང༌། གནས་ཁང་ཐམས་ཅད་ལོངས་སྤྱོད་ཀྱི་ཆར་ཆེན་པོ་བབས་ནས་གང་བར་བསྒོམ་ནས་རླུང་བུམ་པ་ཅན་བཟུང་ངོ༌། །དེ་ནི་རྒྱས་པའི་སྒོ་ནས་དབང་དུ་བྱེད་པའོ། །བཞི་པ་དྲག་པོའི་སྒོ་ནས་དབང་དུ་བྱ་བ་ནི། རང་ཉིད་ཛཾ་བྷ་ལར་གནས་པའི་གསང་\nXXX གནས་སུ། རིན་པོ་ཆེའི་ཁྲི་པད་ཟླའི་སྟེང་དུ་ལས་ཀྱི་ཛཾ་བྷ་ལ་ལྗང་ནག་གམ། ནག་པོའི་སྙིང་གར་པད་ཟླའི་སྟེང་དུ་ནོར་བུ་ལྗང་ཁུ་ཛཾ་ནག་པོས་མཚན་པ་ལས་འོད་ཟེར་ལྗང་ནག་ཞགས་པ་དང་ལྕགས་ཀྱུ་ལྟ་བུ་ཕྱོགས་བཅུར་འཕྲོས། ཕྱོགས་བཅུའི་བླ་མ་སོགས་ཐམས་ཅད་ལ་ཕྱོགས་པས། དབང་དུ་བྱ་བ་རྣམ་པ་བརྒྱད་དེ། སྔར་ལྟར་སོ་སོའི་གནས་ལ་ཕོག་པས། ལུས་སེམས་ཐམས་ཅད་དགའ་བདེ་ཆེན་པོས་ཁྱབ་ཅིང༌། ཁྱད་པར་བསྒྲུབ་བྱ་ཐམས་ཅད་སྐྲག་ཅིང་འདར་བ་དང༌། སྔངས་པ་དང༌། རྨོངས་པ་བཅས་ནས། རང་དབང་མེད་པར་དབང་དུ་འདུས་ཏེ། ལས་ཀྱི་ཛཾ་བྷ་ལར་གྱུར་ཏེ་མདུན་དུ་འཁོད་པ་ལས། སླར་འོད་ཟེར་གྱིས་རེག་པས། དགའ་བདེ་ཆེན་པོ་སྐྱེས་ནས་འོད་ལྗང་ཁུའི་ཕུང་པོར་མེར་གྱིས་ཞུ་སྟེ། གསང་གནས་ཀྱི་ཛཾ་བྷ་ལའི་སྙིང་ཁའི་ནོར་བུ་ལ་ཐིམ་པས་མཆོག་ཐུན་མོང་གི་དངོས་གྲུབ་ཐོབ་ཅིང༌། ལུས་ཀྱི་ནང་དང༌། རང་གི་གནས་ཐམས་ཅད་ན་ལོངས་སྤྱོད་སྣ་ལྔའི་ཆར་ཆེན་པོ་བབས་པས་གང་བར་བསམ་ལ་རླུང་བུམ་པ་ཅན་བཟུང་ངོ༌། །དེ་ནི་དྲག་པོའི་སྒོ་ནས་དབང་དུ་བྱ་བའོ། །ལྔ་པ་ལས་སྣ་ཚོགས་པའི་སྒོ་ནས་དབང་དུ་བྱ་བ་ནི། རང་ཉིད་ཛཾ་བྷ་ལར་གནས་པའི་སྙིང་ཁར་རིན་པོ་ཆེའི་ཁྲི་པད་ཟླའི་སྟེང་དུ་མི་བསྐྱོད་པ་ཛཾ་བྷ་ལ་སྔོན་པོ་རང་ལྟ་བུའམ། ཡང་ན་ཛཾ་བྷ་ལ་ནག་པོ་ཁྲོས་པར་བསྒོམ་ཀྱང་རུང་གསུངས། དེའི་སྙིང་ཁར་པད་ཟླའི་སྟེང་དུ། ནོར་བུ་སྔོན་པོ་ཛཾ་སྔོན་པོས་མཚན་པ། དེ་ལས་འོད་ཟེར་དཀར་པོ་དང་དམར་པོ་སྔོན་པོ་སེར་པོ་ལྗང་གུ་སྣ་ཚོགས་ཏེ། ཁ་དོག་སྣ་ལྔ། ཞགས་པ་དང་ལྕགས་ཀྱུའི་དབྱིབས་ཅན་དཔག་ཏུ་མེད་པ་ཕྱོགས་བཅུར་འཕྲོས། ཕྱོགས་བཅུའི་བླ་མ་རྣམས་དང༌། ཡི་\nXXX དམ་ཐམས་ཅད་དེ་བསྒྲུབ་བྱ་བརྒྱད་ལ་སོགས་པས། དབང་དུ་བྱ་བ་རྣམ་པ་བརྒྱད་དེ། སྔར་ལྟར་དེ་དག་སོ་སོའི་གནས་ལ་ཕོག་པས། ལུས་སེམས་ཐམས་ཅད་དགའ་བདེས་ཁྱབ་ཅིང༌། རང་ལ་བྱིན་གྱིས་བརླབ་པ་དང༌། དད་མོས་བརྩེ་གདུང་དྲག་པོ་དང་བཅས་ནས། རང་དབང་མེད་པར་དབང་དུ་འདུས་ཤིང་མི་བསྐྱོད་པ་ཛཾ་བྷ་ལར་གྱུར་ཏེ་མདུན་དུ་འཁོད་པར། སླར་འོད་ཟེར་སྣ་ལྔས་རེག་པས་དགའ་བདེ་ཆེན་པོ་སྐྱེས་ནས། འོད་ཀྱི་ཕུང་པོ་སྔོ་མེར་གྱིས་སོང་བར་བསམ། དེ་དག་འོད་ཟེར་ཁ་དོག་སྣ་ལྔའི་རང་བཞིན་དུ་ཞུ་ནས་སྙིང་ཁའི་ཛཾ་བྷ་ལའི་སྙིང་ཁའི་ནོར་བུ་ལ་ཐིམ་པས། མཆོག་ཐུན་མོང་གི་དངོས་གྲུབ་རྣམ་གཉིས་ཐོབ་ཅིང༌། ལུས་ཀྱི་ནང་དང་གནས་ཁང་ཐམས་ཅད་དུ་རིན་པོ་ཆེ་སྣ་ལྔ་དང་ལོངས་སྤྱོད་ཀྱི་ཆར་ཆེན་པོ་བབས་པས་གང་བར་བསམ་ལ་རླུང་བུམ་པ་ཅན་དུ་བཟུང་ངོ༌། །དེ་ནི་ལས་སྣ་ཚོགས་པའི་སྒོ་ནས་དབང་དུ་བྱའོ། །འདི་དག་གི་སྐབས་སུ་འོད་ཟེར་གྱི་རྩེ་ལ་ལྷ་བསྒོམ་པ་ནི་ཞལ་ལ་ཡོད་ཅིང༌། ནོར་བདག་བརྒྱད་ལུས་ལ་བཀོད་པ་ཡང་ཞལ་ལས་ཤེས་སོ། །གཉིས་པ་བཟླས་པ་གསུང་གི་ཁྲིད་ལ་གསུམ་སྟེ། ཕྱི་ནང་གསང་གསུམ་མོ། །དང་པོ་ནི། རང་ཉིད་ཛཾ་བྷ་ལར་གནས་པའི་སྤྱི་བོར་ཨོཾ། དཔྲལ་བར་ཛམ། དཔུང་པ་གཡས་པ་བྷ། གཡོན་དུ་ལ། སྙིང་ཁར་ཛ། ལྟེ་བར་ལེན། བརླ་གཡས་པ་ལ་དྲ། གཡོན་དུ་ཡེ། བོལ་གཡས་ལ་སྭཱ། གཡོན་ལ་ཧཱ་བསྐྱེད་དོ། །དེ་དག་གི་འོད་འཕྲོས་པའི་རྩེར། ཡི་གེ་བཅུ་པ་ལས་རིན་པོ་ཆེ་སྣ་ལྔའི་ཆར་བབས་པར་བསམ་ལ་སྔགས་འདྲེན་ནོ། །གཉིས་པ་ནི། རང་ཉིད་ཛཾ་བྷ་ལ་སྔར་ལྟར་གསལ་\nXXX བའི་གནས་ལྔར། ཛཾ་བྷ་ལ་རིགས་ལྔའི་སྙིང་ཁར་ནོར་བུ་ལྔ་ཛཾ་ལྔས་མཚན་པ་ལས། སྔགས་ཀྱི་ཁ་དོག་དེ་ལྟ་བུ་ལྔ་འཁོར་བར་དམིགས་ནས་སྔགས་འདྲེན་ནོ། །གསུམ་པ་ནི། རང་ཉིད་ཛཾ་བྷ་ལར་གསལ་བའི་གནས་ལྔར་ཛཾ་བྷ་ལ་རིགས་ལྔའི་སྙིང་ཁར་པད་ཟླའི་སྟེང་དུ། ནོར་བུ་ཛཾ་རིགས་ལྔས་མཚན་པ་ལྔ་ལས། སྔགས་ཕྲེང་ཁ་དོག་སྣ་ལྔས་བསྐོར་བ་ལས་འོད་ཟེར་འཕྲོས། འོད་ཟེར་གྱི་རྩེ་ལ་ཛཾ་བྷ་ལ་རིགས་ལྔ་འཕྲོས། ལུས་ཀྱི་ནང་ཐམས་ཅད་ཛཾ་བྷ་ལ་རིགས་ལྔས་ཐེམ་འགགས་སུ་གང༌། ཕྱིར་འཕྲོས། བ་སྤུའི་རྩ་བ་ཐམས་ཅད་ཀྱི་ཛཾ་བྷ་ལས་གང༌། སྣོད་ཀྱི་འཇིག་རྟེན་ལ་ཕོག །སངས་རྒྱས་ཀྱི་ཞིང་དུ་བྱས། ནང་བཅུད་ཀྱི་སེམས་ཅན་ཐམས་ཅད་ལ་ཕོག་པས་ཐམས་ཅད་ཛཾ་བྷ་ལར་བྱས། འོད་ཟེར་གྱིས་བར་སྣང་གང་ཞིང༌། འོད་ཟེར་དེ་དག་གི་རྩེ་ལ་ཛཾ་བྷ་ལ་རིགས་ལྔ་བཞུགས་ནས་ཐམས་ཅད་ཀྱི་ཞལ་ནས་སྔགས་སྒྲ་དི་རི་རི་སྙན་པའི་དབྱངས་དང་བཅས་ནས་བགྲངས་པས། རིན་པོ་ཆེ་སྣ་ལྔ་དང་ལོངས་སྤྱོད་ཀྱི་ཆར་ཆེན་པོ་བབས་པར་བསམ་ལ་ཡིད་ཀྱིས་བཟླས་པ་བྱའོ། །དེ་ནི་གསང་བའི་བཟླས་པའོ། །དེ་དག་གིས་བཟླས་པ་གསུང་གི་ཁྲིད་སོང༌། གཉིས་པ་རྫོགས་རིམ་གྱི་ཁྲིད་ལ་གསུམ་སྟེ། ཞི་གནས། ལྷག་མཐོང༌། འཕོ་བ་སྟེ་གསུམ་མོ། །གོང་མ་གཉིས་པོ་ནི་སྤྱན་རས་གཟིགས་ལམ་རིམ་དང་འདྲ་བར་འདུག་པས་འདིར་མ་བྲིས། གསུམ་པ་འཕོ་བ་ནི། རང་ཉིད་ཛཾ་བྷ་ལ་བསྒོམ་པའི་སྤྱི་བོ། མགྲིན་པ། སྙིང་ཁ། ལྟེ་བ། གསང་གནས་ལྔར། ཛཾ་བྷ་ལ་རིགས་ལྔ་བསྐྱེད་ལ། གསང་གནས་ཀྱི་ཛཾ་བྷ་ལ་ཐིག་ལེ་ལྗང་ཁུར་གྱུར་ནས་ལྟེ་བའི་ཛཾ་བྷ་ལ་ལ་ཐིམ། དེ་ཐིག་ལེ་སེར་པོར་གྱུར་\nXXX ནས་སྙིང་ཁའི་མི་བསྐྱོད་པ་ལ་ཐིམ། དེ་ཐིག་ལེ་སྔོན་པོར་གྱུར་ནས་མགྲིན་པའི་སྣང་བ་མཐའ་ཡས་ལ་ཐིམ། དེ་ཐིག་ལེ་དམར་པོར་གྱུར་ནས་སྤྱི་བོའི་རྣམ་པར་སྣང་མཛད་ལ་ཐིམ། དེ་ཐིག་ལེ་དཀར་པོ་འོད་འཕྲོ་བར་གྱུར་ནས་སྤྱི་བོ་ནས་རྒྱངས་ཀྱིས་ཐོན་ནས། སྤྱི་བོར་བླ་མ་རིན་འབྱུང་དུ་བསྒོམ་པའི་ཐུགས་ཀར་ཐིམ། དེ་ནམ་མཁའ་ལ་འཇའ་ཚོན་སྣ་ལྔ་གྱུར་ནས། འོད་དང་འཇའ་ཚོན་གྱིས་ནམ་མཁའ་གང་བར་བསམ་ལ། དམིགས་མེད་ཕྱག་རྒྱ་ཆེན་པོའི་ངང་ལ་མཉམ་པར་བཞག་གོ །དེ་ནི་འཕོ་བ་འཇའ་ཚོན་མ་ཞེས་བྱ་སྟེ་སྦྱང་བ་དང་ལས་སྦྱོར་སྟབས་སུའོ། །དེས་ཁྲིད་ཀྱི་དངོས་གཞི་སོང་ནས། གསུམ་པ་རྗེས་ནི། བསྔོ་བ་དང་སྨོན་ལམ་གྱིས་རྒྱས་འདེབས་བྱ་ཞིང་དུས་རྒྱུན་དུ་ཉམས་སུ་བླངས་པས་མཆོག་ཐུན་མོང་གི་དངོས་གྲུབ་ལྷུན་འགྲུབ་ཏུ་འབྱུང་བར་འགྱུར་རོ། །ཁྲིད་འདི་ནི་རྒྱུད་པ་འཛིན་པ་དང༌། སྣོད་དང་ལྡན་ངེས་པ་མ་གཏོགས་པ་སྣོད་མིན་ལ་མི་སྦྱིན་པའི་བཀའ་རྒྱས་བཏབ་བོ། །གང་ཞིག་དགོས་འདོད་འབྱུང་བའི་ཡིད་བཞིན་ནོར། །གང་གི་གདམས་པ་དངོས་གྲུབ་གཉིས་འབྱུང་བ། །གང་དེ་བླ་མའི་དྲིན་གྱིས་ལེགས་མཐོང་བས། །གང་གང་འགྲོ་ལ་ཕན་ཕྱིར་ཡི་གེར་བཀོད། །དགེ་བས་འགྲོ་ཀུན་འཁོར་བའི་རྒྱ་མཚོ་ལས། །བརྒལ་ནས་སེམས་ཉིད་ཡིད་བཞིན་ནོར་རྙེད་ནས། །རང་གཞན་འཁོར་བའི་སྡུག་བསྔལ་ལས་གྲོལ་ཏེ། །བདེ་ཆེན་མཆོག་གི་གོ་འཕང་འགྲུབ་གྱུར་ཅིག །བཅོམ་ལྡན་འདས་འཕགས་པ་ཛམ་བྷ་ལྷའི་ཁྲིད་དངོས་གྲུབ་ཆར་འབེབས་ཞེས་བྱ་བ། བླ་མའི་གསུང་ལས་བྱོན་པ་བཞིན་རྣལ་འབྱོར་པ་འོད་དཔག་རྡོ་རྗེས་ཡི་གེར་བཀོད་པ་རེ་ཞིག་རྫོགས་སོ།། །།དགེའོ། །དགེའོ། །དགེའོ། །\nThe Instructions on Yellow Dzambala Called: "The Rain of Siddhis" by Eupa Dorje.\nRetrieved from "https://dnz.tsadra.org/index.php?title=Wylie:Dzam_bha_la_ser_po%27i_khrid_dngos_grub_char_%27bebs&oldid=49186"


མར་ཀུ9– Mark9– The Life of Yeshu\nམར་ཀུ9– Mark 9\nམར་ཀུ9– Gospel of Mark 9\n1 ཡང་ཡེ་ཤུས་ཁོ་རྣམས་ལ་ “ངས་ཁྱེད་རྣམས་ལ་བདེན་པར་ཟེར་རྒྱུར། འདི་རུ་ལངས་ནས་སྡོད་པའི་མི་རྣམས་ཀྱི་ནང་ནས་འགའ་ཞིག་གིས་དཀོན་མཆོག་གི་རྒྱལ་སྲིད་དབང་ཆ་ཆེན་པོའི་སྒོ་ནས་འོང་ཚར་བ་མ་མཐོང་བའི་བར་དུ་ཅི་ནས་ཀྱང་འཆི་བ་མྱོང་བར་མི་འགྱུར་རོ་” ཞེས་གསུངས། སྟོན་པ་ཡེ་ཤུ་དཀོན་མཆོག་གི་སྲས་ཡིན་པའི་སྐོར།\n2 ཉི་མ་དྲུག་གི་རྗེས་ལ་ཡེ་ཤུས་པེ་ཏྲོ་དང་ཡ་ཀོབ་ཡོ་ཧ་ནན་གསུམ་ཁྲིད་ནས་དབེན་པའི་ཡུལ་རི་མཐོ་པོ་ཞིག་ལ་ཕེབས། དེ་ནས་ཁོང་ཚོའི་མདུན་དུ་ཁོང་གི་སྐུའི་རྣམ་པ་གྱུར་ཅིང༌།\n3 ཁོང་གི་ན་བཟའ་འོད་འཕྲོ་བའི་ཚོན་མདོག་ཧ་ཅང་དཀར་བ། འཇིག་རྟེན་འདིའི་སྟེང་སུས་ཀྱང་དེ་ལྟར་བཟོ་མི་ཐུབ་པའི་དཀར་པོ་ཞིག་ཏུ་གྱུར།\n5 པེ་ཏྲོས་ཡེ་ཤུ་ལ་ “རབ་བི། ང་ཚོ་འདིར་བསྡད་ན་ལེགས། ང་ཚོས་བཞུགས་ས་གསུམ་བཟོ་བར་བྱ། ཁྱེད་ལ་གཅིག་དང་མོ་ཤེ་ལ་གཅིག ཨེ་ལི་ཡཱ་ལ་གཅིག་བཅས་ཡིན་” ཞེས་ཞུས།\n6 པེ་ཏྲོས་ཇི་ལྟར་ཞུ་དགོས་མིན་མ་ཤེས། གང་ཡིན་ཟེར་ན། ཁོ་ཚོ་ཧ་ཅང་སྐྲག་པས་སོ།\n7 དེ་ནས་སྤྲིན་པ་ཞིག་ཡོང་ནས་ཁོང་ཚོ་བསྒྲིབས་པ་དང༌། སྤྲིན་པ་ནས་གསུང་ཞིག་བྱུང་སྟེ་ “འདི་ནི་ངའི་གཅེས་པའི་སྲས་ཡིན། ཁོང་ལ་ཉོན་ཅིག་” ཅེས་གསུངས།\n9 དེ་ནས་ཁོང་རྣམས་རི་བོ་ལས་མར་འབབ་པའི་དུས་སུ། ཡེ་ཤུས་ “མིའི་རིགས་ཀྱི་བུ་གཤིན་པོའི་ཁྲོད་ནས་མ་ལང་བའི་བར་དུ་ཁྱེད་ཚོས་གང་མཐོང་བ་དེ་མི་གཞན་སུ་ལའང་མ་ཤོད་ཅིག་” ཞེས་བཀའ་བསྒོས།\n10 ཉེ་གནས་རྣམས་ཀྱིས་ཁོང་གི་བཀའ་སེམས་ལ་བཞག་ནས། ཁོང་གཤིན་པོའི་ཁྲོད་ནས་ལང་བ་ཞེས་པའི་དོན་ཅི་ཡིན་པ་གཅིག་གིས་གཅིག་ལ་དྲིས།\n11 ཁོ་ཚོས་ “ཆོས་ཁྲིམས་ལ་མཁས་པའི་མི་རྣམས་ཀྱིས་ལུང་སྟོན་པ་ཨེ་ལི་ཡཱ་སྐྱབས་མགོན་མཱ་ཤི་ཀའི་སྔོན་ལ་འབྱོན་ངེས་ཡིན་ཟེར་དོན་ཅི་” ཞེས་ཞུས་པ་ལ།\n12 ཁོང་གིས་ “ལུང་སྟོན་པ་ཨེ་ལི་ཡཱ་དངོས་སུ་སྔོན་ལ་བྱོན་ཏེ་ཐམས་ཅད་སྒྲིག་པར་བྱེད། འོ་ན་དཀོན་མཆོག་གི་གསུང་རབ་ལས་མིའི་རིགས་ཀྱི་བུ་ནི་སྡུག་བསྔལ་མང་པོ་མྱོང་བར་འགྱུར་ཞིང་མི་རྣམས་ཀྱིས་མཐོང་ཆུང་བྱེད་རྒྱུ་ཡིན་ཞེས་བྲིས་པ་ཅི་ཡིན།\n13 ངས་ཁྱེད་རྣམས་ལ་ཟེར་རྒྱུར། གསུང་རབ་ལས་ལུང་སྟོན་པ་ཨེ་ལི་ཡཱ་ཡི་སྐོར་བསྟན་ཡོད་པ་ལྟར་ཁོང་ཕེབས་ཡོད་པས། ཁོ་ཚོས་ཁོང་ལ་རང་འདོད་པ་ལྟར་བྱས་སོ་” ཞེས་གསུངས། གདོན་འདྲེས་འཛིན་པའི་བྱིས་པ་ཞིག་ནས་གདོན་བསྐྲད་པ།\n14 དེ་ནས་ཁོང་རྣམས་ཉེ་གནས་གཞན་གྱི་སར་ཕེབས་པ་དང༌། མི་མང་པོས་དེ་རྣམས་ཀྱི་མཐའ་ནས་བསྐོར་ཞིང་ཡང་ཆོས་ཁྲིམས་ལ་མཁས་པའི་མི་འགའ་ཞིག་གིས་ཁོ་ཚོ་དང་རྩོད་གླེང་བྱེད་བཞིན་པ་གཟིགས།\n16 ཡེ་ཤུས་མི་དེ་རྣམས་ལ་ “ཁྱེད་ཚོས་གང་གི་སྐོར་ལ་རྩོད་བཞིན་ཡོད་དམ་” ཞེས་དྲིས་པ་ལ།\n17 མི་ཚོགས་ཀྱི་ཁྲོད་ནས་མི་ཞིག་གིས་ “སྟོན་པ་ལགས། ངས་ཁྱེད་ཀྱི་དྲུང་དུ་ངའི་བུ་ཁྲིད་ཡོང་བ་ཡིན། བུ་གདོན་འདྲེ་ཞིག་གིས་བཟུང་སྟེ་སྐད་ཆ་ལབ་མི་ཐུབ་པར་གྱུར།\n18 གདོན་འདྲེས་ག་དུས་ཁོ་འཛིན་ནའང༌། ཁོ་ས་ལ་འགྱེལ་ཞིང་ཁ་ནས་ལྦུ་བ་འཐོན་ཏེ་སོ་ཁྲིག་ཁྲིག་བྱེད་ཅིང༌། ལུས་པོའང་རེངས་པོར་འགྱུར་བས། ངས་ཁྱེད་ཀྱི་ཉེ་གནས་རྣམས་ལ་གདོན་འདྲེ་དེ་ཕྱིར་སྐྲོད་པར་ཞུས་ཀྱང་ཁོང་ཚོས་བསྐྲད་མ་ཐུབ་བོ་” ཞེས་ཞུས།\n19 དེ་ནས་ཡེ་ཤུས་ “དད་པ་མི་བྱེད་པའི་མི་རབས་ཁྱོད་ཚོ། ང་རང་ཁྱོད་ཚོ་དང་མཉམ་དུ་དུས་ནམ་ཞིག་གི་བར་དུ་སྡོད་དགོས་སམ། ངས་ཁྱོད་ཚོར་དུས་ནམ་ཞིག་གི་བར་དུ་བཟོད་པར་བྱེད་དགོས་སམ། བུ་དེ་ངའི་མདུན་དུ་ཁྲིད་ཤོག་” ཅེས་གསུངས་ནས།\n20 མི་རྣམས་ཀྱིས་བུ་དེ་ཁོང་གི་དྲུང་དུ་ཁྲིད་ཡོང༌། གདོན་འདྲེ་དེས་ཡེ་ཤུ་མཐོང་མ་ཐག་བུ་དྲག་པོར་སྤྲུགས་པས་བུ་ས་ལ་འགྱེལ་ནས་འགྲེ་ལྡོག་བརྒྱབ་སྟེ་ཁ་ནས་ལྦུ་བ་ཐོན།\n21 དེ་ནས་ཡེ་ཤུས་བུ་དེའི་ཕ་ལ་ “དུས་ནམ་ཞིག་ལ་འདི་ལྟར་གྱུར་བ་ཡིན་ནམ་” ཞེས་དྲིས་པ་ལ་ “ཁོ་ཆུང་དུས་ནས་བཟུང་འདི་ལྟར་ཡིན།\n22 གདོན་འདྲེ་དེས་ངའི་བུ་གསོད་པའི་ཕྱིར་ཐེངས་མང་པོར་མེ་དང་ཆུའི་ནང་དུ་དབྱུགས་མྱོང༌། ཁྱེད་ཀྱིས་ང་ཚོར་རོགས་པ་ཅི་མཛད་ཐུབ་ན་དེ་གནང་བར་མཛོད། ཐུགས་རྗེ་གཟིགས་” ཞེས་ཞུས།\n23 ཡེ་ཤུས་ “མཛད་ཐུབ་ན་ཞེས་ཅི་ཟེར། དད་པ་བྱེད་མཁན་དེས་དོན་ཐམས་ཅད་སྒྲུབ་པར་སྲིད་” ཅེས་གསུངས།\n24 བུའི་ཕ་ཡིས་དེ་མ་ཐག་སྐད་ཆེན་པོས་ “ངས་དད་པ་བྱེད། འོན་ཀྱང་ངའི་དད་པ་མི་འདང་བས་སྐྱབས་པར་མཛོད་” ཅེས་ཞུས་པ་ལ།\n25 ཡེ་ཤུས་མི་ཚོགས་རྒྱུགས་འོངས་བ་གཟིགས་པ་དང༌། གདོན་འདྲེ་མི་གཙང་བ་དེ་ལ་ “འོན་ཞིང་ལྐུགས་པའི་གདོན་འདྲེ་ཁྱོད། ཁོའི་ལུས་ནས་ཐོན་ཅིག ད་ཕྱིན་ཆད་དེའི་ལུས་ལ་ཕྱིར་ལོག་མི་ཆོག་” ཅེས་བཀའ་བཀྱོན་གནང་ནས།\n26 གདོན་འདྲེ་དེ་སྐད་ངན་ཤོར་ནས་བུ་དེ་དྲག་ཏུ་སྤྲུགས་ཏེ་ཕྱིར་ཐོན་པ་དང༌། བུ་དེ་རོ་ལྟར་གྱུར་བས་མི་མང་ཆེ་བས་ “ཁོ་ཤི་སོང་” ཞེས་ཟེར།\n28 དེ་ནས་ཡེ་ཤུ་ཁང་པའི་ནང་དུ་འཛུལ་ཞིང་མི་གཞན་སུའང་མེད་པའི་དུས་ལ་ཉེ་གནས་རྣམས་ཀྱིས་ “ང་ཚོས་ཅིའི་ཕྱིར་གདོན་འདྲེ་བསྐྲད་མ་ཐུབ་བམ་” ཞེས་ཞུས་ནས།\n29 ཁོང་གིས་ “གདོན་འདྲེ་འདིའི་རིགས་དཀོན་མཆོག་ལ་སྨོན་ལམ་མ་གཏོགས་པར་གཞན་ཐབས་གང་གིས་ཀྱང་འཐོན་པར་མི་སྲིད་”ཅེས་གསུངས། སླར་གསོན་པའི་སྐོར་ཀྱི་ལུང་བསྟན།\n30 དེ་ནས་ཁོང་རྣམས་ཕྱིར་ཐོན་ཏེ། ག་ལིལ་ཡུལ་བརྒྱུད་ནས་ཕེབས་ཤིང༌། ཡེ་ཤུས་ཉེ་གནས་ཚོར་ཆོས་བསྟན་པས་ཁོང་ཚོ་གང་དུ་ཡོད་པ་མི་གཞན་གྱིས་མི་ཤེས་པར་དགོངས།\n31 ཉེ་གནས་རྣམས་ལ་ “མིའི་རིགས་ཀྱི་བུ་ནི་མི་རྣམས་ཀྱི་ལག་ཏུ་གཏད་ནས་དེ་རྣམས་ཀྱིས་ཁོ་རང་གསོད་པར་འགྱུར། བསད་ནས་ཉིན་ཞག་གསུམ་པ་ལ་ཁོ་རང་ལང་བར་འགྱུར་ངེས་སོ་” ཞེས་གསུངས།\n32 ཉེ་གནས་རྣམས་ཀྱིས་གསུང་དེའི་དོན་ཧ་མ་གོ་ཡང་ཁོང་ལ་བཀའ་དྲི་ཞུ་མ་ཕོད། ཉེ་གནས་རྣམས་ཀྱི་ནང་ནས་སུ་མཆོག་ཏུ་འགྱུར་བའི་སྐོར།\n33 དེ་ནས་ཁོང་རྣམས་གྲོང་ཁྱེར་ཀ་ཕར་ན་ཧུམ་དུ་སླེབས་ནས། ཡེ་ཤུས་ཁང་པའི་ནང་དུ་བཞུགས་པའི་ཚེ་ཉེ་གནས་ཚོར་ “ཁྱེད་ཚོས་ལམ་ཁར་ཅི་ཞིག་གླེང་བ་ཡིན་” ཞེས་དྲིས་པས།\n35 ཁོང་བཞུགས་ནས་ཉེ་གནས་བཅུ་གཉིས་པོ་བོས་ཏེ་ “མི་སུ་ཡང་མཆོག་ཏུ་འགྱུར་འདོད་ན། ཐམས་ཅད་ཀྱི་ནང་ནས་རྟིང་མར་གྱུར་ལ་ཀུན་གྱི་གཡོག་པོ་བྱེད་དགོས་སོ་” ཞེས་གསུངས།\n36 དེ་ནས་ཡེ་ཤུས་ཕྲུ་གུ་ཆུང་ངུ་ཞིག་ཁྲིད་ཡོང་སྟེ་ཁོང་ཚོའི་དཀྱིལ་དུ་བཞག་པ་དང༌། ཡང་ཕྲུ་གུ་དེ་ཁོང་གི་སྐུ་པང་དུ་བསྣམས་ནས་\n37 “སུས་ཀྱང་ཕྲུ་གུ་ཆུང་ངུ་འདི་འདྲ་བ་རྣམས་ཀྱི་ནང་ནས་གཅིག་ངའི་མིང་གི་ཐོག་ནས་གདན་འདྲེན་པ་དེས་ང་རང་འདྲེན། སུས་ཀྱང་ང་འདྲེན་པ་དེས་ང་རང་གདན་མི་འདྲེན་གྱིས། ང་གཏོང་མཁན་དེ་སྤྱན་འདྲེན་ནོ་” ཞེས་གསུངས། དགྲ་བོ་དང་རང་ཕྱོགས་ཀྱི་སྐོར།\n38 དེ་ནས་ཉེ་གནས་ཡོ་ཧ་ནན་གྱིས་ཁོང་ལ་ “སྟོན་པ་ལགས། ང་ཚོས་མི་གཞན་ཞིག་གིས་ཁྱེད་ཀྱི་མཚན་བརྗོད་ཅིང་གདོན་འདྲེ་བསྐྲད་པ་མཐོང་བྱུང༌། མི་དེ་ང་ཚོའི་ཁོངས་གཏོགས་མིན་པས་དོན་དེ་ལྟར་སྒྲུབ་པ་བཀག་པ་ཡིན་” ཞེས་ཞུས་པ་ལ།\n39 ཡེ་ཤུས་ “མི་གཞན་གྱིས་ངའི་མིང་བརྗོད་ཅིང་ངོ་མཚར་ཅན་གྱི་དོན་བྱས་རྗེས་མྱུར་དུ་ང་ལ་ཚིག་ངན་སྨྲ་བར་མི་ཐུབ་པས་འགོག་པར་མ་བྱེད།\n41 ངས་ཁྱེད་རྣམས་ལ་བདེན་པར་ཟེར་རྒྱུར། མི་སུ་ཞིག་གིས་ཁྱེད་ཚོ་སྐྱབས་མགོན་མཱ་ཤི་ཀའི་ཡིན་པའི་ཕྱིར་ཁྱེད་ཚོ་ལ་ཆུ་ཕོར་པ་གང་སྟེར་ན། མི་དེའི་བྱ་དགའ་ཅི་ནས་ཀྱང་བརླག་པར་མི་འགྱུར་” ཞེས་གསུངས་སོ།། སྡིག་ཉེས་འགོག་པའི་སྐོར།\n42 དེ་ནས་ཡེ་ཤུས་ “མི་སུ་ཞིག་གིས་ང་ལ་དད་པ་བྱེད་པའི་བུ་ཕྲུག་འདི་ཚོ་ལས་གཅིག་སླུ་བར་བྱས་ན། མི་དེའི་སྐེ་ལ་རང་འཐག་གི་རྡོ་ཆེན་པོ་ཞིག་བཏགས་ནས་རྒྱ་མཚོའི་ནང་དུ་དབྱུགས་ན་ལེགས་སོ།\n43 དཔེར་ན། གལ་ཏེ་ཁྱེད་ཀྱི་ལག་པས་ཁྱེད་སླུ་བར་བྱས་ན། ལག་པ་དེ་ཆོད་ཅིག ཁྱེད་རང་ལག་པ་གཉིས་དང་ལྡན་ཏེ་དམྱལ་བར་ཞི་བ་མེད་པའི་མེ་རུ་འཇུག་པ་ལས། ལག་རྡུམ་དུ་གྱུར་ཡང་ཚེ་དཔག་ཏུ་མེད་པར་འཇུག་པ་དེ་ལེགས།\n45 གལ་ཏེ་ཁྱེད་ཀྱི་རྐང་པས་ཁྱེད་ལ་སྡིག་ཉེས་བྱེད་དུ་བཅུག་ན། རྐང་པ་དེ་ཆོད་ཅིག རྐང་པ་གཉིས་དང་ལྡན་པར་དམྱལ་བའི་གནས་སུ་འཇུག་པ་ལས། ཞ་བོར་གྱུར་ཡང་ཚེ་དཔག་ཏུ་མེད་པ་ཐོབ་པ་དེ་ལེགས།\n47 གལ་ཏེ་ཁྱེད་ཀྱི་མིག་གིས་ཁྱེད་སླུ་བར་བྱས་ན། མིག་དེ་བཏོན་ནས་དོར་ཅིག ཁྱེད་རང་མིག་ཟུང་དང་ལྡན་པར་དམྱལ་བའི་གནས་སུ་འཇུག་པ་ལས། མིག་ཡ་གཅིག་མེད་ནའང་དཀོན་མཆོག་གི་རྒྱལ་སྲིད་དུ་འགྲོ་བ་དེ་ལེགས།\n49 གང་ལགས་ཟེར་ན། མི་སུ་ཡིན་ཡང་མེ་ཡིས་ཚྭ་རྒྱག་པར་འགྱུར།\n50 ཚྭ་ནི་ཡག་པོ་ཡིན་ཡང་ཚྭའི་བྲོ་བ་ཡལ་ན། དེའི་བྲོ་བ་གང་གིས་གསོ་བར་བྱེད་དམ། ཁྱེད་ཚོར་ཚྭའི་ཁྱད་ཆོས་ལྡན་སྟེ་ཕན་ཚུན་མཐུན་ནས་སྡོད་ཅིག་” ཅེས་གསུངས་སོ།།\n3 and his clothes became radiant, intensely white, as no onea on earth could bleach them.\n44 Where their worm die not, and the fire is not quenched.\n46 Where their worm die not, and the fire is not quenched.


དབེན་པའི་ན་བུན།\tགཟའ་མིག་དམར།, 15 /05/ 2012 14:14\tསྤྲེལ་རྨོངས་སད།\tདབེན་པའི་ན་བུན།\n༡ སྙན་ངག་དང་བདག་གི་བར་ཐག བདག་གི་ཀློག་པ་བོ་ལགས། ཕྲན་གྱིས་ཁྱེད་ཚོ་ལ་དམིགས་བསལ་གྱི་སྐད་ཆ་བཤད་རྒྱུ་ཅི་ཡང་མེད། ༼དབེན་པའི་ན་བུན།༽ཞེས་པ་འདི་བདག་གི་སྙན་དེབ་འདིའི་ཁ་བྱང་ཡིན་ལ་མི་ཚེ་རི་ལ་བཅོལ་བའི་གྲྭ་གཞོན་ཞིག་གི་མིའི་ངང་གཤིས་ཀྱིས་གྱེར་ཞིང་དབེན་པའི་རི་སུལ་ནས་བཏུས་པའི་ཉམས་རྟོག་གི་ལྟ་མགུར་ཞིག་ཀྱང་ཡིན།\nདབུས་ལ་འགྲོ་མཁན་ནི་གྲྭ་རྐྱང་ཚོ་ཡིན་དགོས་པའི་ངེས་པ་མེད་ནའང་། དབེན་པའི་ན་བུན་གྱི་གསེབ་ཏུ་གྲྭ་རྐྱང་ཚོས་རང་གི་སེམས་ཁོང་ནས་ཐག་རིང་གི་དབུས་ལམ་ཞིག་དྲན་གྱིན་ཡོད་ཅིང་། དེ་ནི་གྲྭ་རྐྱང་ཚོས་མི་རྟག་པའི་འཁོར་བ་འདི་ལ་བཅངས་པའི་བརྩེ་བའི་མིག་ཆུ་ཞིག་ཅི་ལ་མིན་ཨང་། མིག་ཆུ་འདིའི་ལྗིད་ཚད་དང་མངར་སྐྱུར་བར་ནས་བདག་གིས་ཀྱང་སྔོན་མ་ཚོ་ནང་བཞིན་ཆེས་ཐོག་མའི་གོམ་པ་དང་བོ་ཨ་མའི་པང་ནས་སྤོས་ཏེ་འགྱེལ་ཞོར་ལངས་ཞོར་དང་ངུ་ཞོར་དགོད་ཞོར་དེ་རིང་གི་མཚམས་འདིར་ཡོང་བ་ཡིན། ཆེས་ཐོག་མའི་བག་ཆགས་ནི་མིའི་རིགས་ཀྱི་ཆེས་ཐོག་མའི་ལམ་ནོར་རམ་ཡང་ན་ཁ་ཕྱོགས་རེད། ཐོག་དང་བོར་བདག་གིས་ཨ་ཁུའི་ཁ་འདོན་གྱི་༼དཔེ་ཆ་ཚི་སྟུག་མ་༽དེ་དང་ཨ་མའི་གནའ་གཏམ་ཁྲོད་ཀྱི་གསོན་ཉམས་ལྡན་པའི་ནང་དབུགས་ཧལ་ཧལ་གྱི་སྣང་བརྙན་དེ་མཐོང་མེད་རྒྱུ་ན་ད་ལྟ་ང་ཡང་ཤོག་ངོས་ཀྱི་ལུ་གུ་འཚོ་མཁན་དུ་གྱུར་མེད་པར་མུ་མེད་ལུང་སྟོང་ཞིག་ན་ཁ་ངོ་བཙག་གིས་ཕྱིད་པའི་རྩྭ་ཐང་གི་རྫི་བོ་གསེག་ཐས་དེ་ཚོའི་གྲས་སུ་ཐེ་ཡོད་ངེས། ཡིན་ནའང་བདག་གིས་མཛེས་སྡུག་ལྡན་པའི་མཐའ་ཡས་པའི་རྩྭ་ཐང་ནི་ནམ་ཡིན་ཡང་སེམས་ནས་འབོར་མི་ཐུབ་སྟེ་རྩྭ་ཐང་འདི་ལ་བརྟེན་ནས་བདག་གིས་མི་མང་བོ་ཞིག་ལ་རང་གི་ནང་སེམས་ཀྱི་སྐད་ཆ་ངོ་མ་ཞིག་བཤད་ཐུབ་སོང་སྙམ་གྱིན་ཡོད། གལ་ཏེ་ང་རང་རྩྭ་ཐང་འདི་ལའང་ཡ་བྲལ་དུ་གྱུར་སོང་ན་བདག་གིས་སྙན་ངག་ཅེས་པ་འདི་བ་སྤུ་མང་བོ་ཐོགས་པའི་ཙི་གུ་ཞིག་གམ་ཡང་ན་༼གོ་རེ་སྣུམ་བཙོས་མ་༽ཞིག་ཏུ་ངོས་འཛིན་སྲིད་ལ་ལོ་ངོ་མང་བོ་ཞིག་གི་རིང་ལ་ཨ་མས་ང་ལ་བཤད་པའི་གཏམ་རྒྱུད་དེ་དག་ཀྱང་ཆུད་ཟོས་སུ་བཏང་ཚར་སོང་། བདག་གིས་ཕ་ཡུལ་དང་རྩྭ་ཐང་གཞི་གཅིག་ཏུ་ཡིད་ལ་བསྒོམས་ཤིང་ཉམས་ལེན་བྱེད་དུས་བདག་གི་སེམས་པ་འདི་ཁྱོན་ནས་རང་བྱུང་ཁམས་ཆེན་པོ་ཞིག་ཏུ་གྱུར་འགྲོ་སྟེ་ལན་རེར་ཕ་ཡུལ་དང་ལན་རེར་རྩྭ་ཐང་རེད། རྒྱུ་མཚན་དེས་བདག་ལ་ཡོད་པའང་རྩྭ་ཐང་གི་མེ་ཏོག་དང་རྫི་གླུ། སྦྲ་ནག དར་ལྕོག་དང་རྡོ་འབུམ། རི་རྩེའི་སྤྲིན་དཀར། རྡོ་རྐོས་ཀྱི་ཡི་གེ་ཀྱ་ཀྱུ། ཁེར་སྡོམ་བྱེད་ཀྱིན་པའི་རི་སྤྱང་། གཞན་ཡང་བདག་ཆུང་དུས་སུ་རྐང་རྗེན་ངང་ཨ་མའི་ལག་འགོར་འཇུས་ཏེ་འགྲོ་མྱོང་བའི་ཐག་རིང་གི་དགོན་སྡེ་དེ་དག་ཡིན་ལ། འདི་དག་ནི་ཆེད་དུ་དབྱངས་ཅན་མས་ང་ལ་བསྩལ་བའི་ངའི་སྙན་ངག་གི་ཐོག་མའི་ས་བོན་ཡིན། ཞོགས་ཟིལ་དྭངས་མོ་ཞིག་ས་ལ་ལྷུང་བའི་དུས་ཚོད་སྐད་ཅིག་མ་དེ་ནི་ཅི་འདྲའི་ཕངས་སེམས་སྐྱེས་དགོས་པ་ཞིག་རེད་ཨང་། བདག་གི་སྙན་ངག་གི་ལྟ་བའི་གཞི་རྐང་ཐོག་མའང་སྡོམ་སྟེ་བཤད་ན་འདི་ནས་ཆགས་པ་ཡིན་ཞིང་། འཁོར་བ་ལ་ཞེ་མེར་ཞིང་བྱས་བྱས་ལ་གཏད་སོ་བྲལ་བ་ནི་སུས་ཀྱང་ཁས་ལེན་སྲིད་པ་ཞིག་ཡིན་ནའང་སྙན་ངག་གི་ངོས་ནས་དེ་ནི་མཛེས་སྡུག་ཅིག་དང་། དེ་ནི་ལོངས་སྤྱོད་ཅིག་དང་། དེ་ནི་འགུལ་རིས་ཤིག་རེད། ཇི་ལྟར་བཤད་ཀྱང་ང་ཚོ་འཁོར་བ་ན་ཡོད་ཤག་ཤག་སྟེ་འཁོར་བའི་འཁྲུན་ཐག་གིས་ང་ཚོའི་རས་གཟན་གྱི་གྲུ་ཁ་ལ་ཨུ་ཁུང་རེ་རེ་བཏོད་ཡོད་ལ། ལྟ་ཤེས་ན་ཨུ་ཁུང་དེ་དག་གིས་ང་ཚོ་ཧྲིལ་གཅིག་ཏུ་ཐར་བ་ལ་བགྲོད་ཆོག་པའི་གོ་སྐབས་ཀྱི་སྒེའུ་ཁུང་རེ་རེ་ཕྱེས་ཡོད་པ་ཡིན། ཕྱོགས་གཅིག་ནས་འཇིག་རྟེན་གྱི་བདེ་དགའ་ལོངས་སྤྱོད་ནི་སུས་ཀྱང་སྐྱུར་མི་ཐུབ་པའི་རོ་མངར་གྱི་བྲོ་བ་ཞིག་ཡིན་ནའང་སྙན་ངག་གི་ཕྲ་མཐོང་ཆེ་ཤེལ་སྤྱད་དེ་བལྟས་པ་ཡིན་ན་དེ་ནི་ཆེད་དུ་ཁྱོད་ལ་བསླེས་པའི་མཛེས་སྡུག་གི་གཟེབ་དྲ་ཞིག་རེད་དེ། དེས་ཁྱོད་རང་ག་ལེར་ག་ལེར་གཏིང་ཟབ་པའི་སྨུག་རྫུབ་ཀྱི་དོང་རིང་ཞིག་ལ་ཁྲིད་པར་བྱེད་དོ།། ཞོགས་པའི་མཚམས་སྤྲིན་དང་ས་སྲོད་ཀྱི་ཁྱི་སྐད་ཐར་ཐོར་ནི་དེའི་ཆེད་དུ་བྱ་བའི་གདུལ་བྱའི་སྣང་ངོར་ཡོད་ཚད་བློ་སྦྱོང་དུ་ཤར་བའི་སྙན་ངག་ཡིན་པ་ནང་བཞིན་བདག་གིས་ཀྱང་སྙན་ངག་གི་ཁྲོད་ནས་མཛེས་སྡུག་ཅིག་རྙེད་ཀྱིན་ཡོད་དེ། དེ་ནི་ལྷ་ཁང་བྱ་འདབས་ཀྱི་རླུང་གིས་སྒུལ་བའི་གཡེར་དྲིལ་གྱི་འགྱུར་ཁུགས་དང་དགོན་པའི་མཆོད་དབྱངས། ཟླ་འོད་འོག་གི་རྒྱ་ཕིབས་ཀྱི་ཏོག་ན་འཚེར་བའི་གསེར་འོད་དང་རང་གི་གྲྭ་ཤག་ནས་འདུ་ཁང་གི་སྒོ་ཁར་འཐེན་པའི་ཁུ་སིམ་གྱི་རྐང་ལམ་སོགས་ཡིན། སྔོན་ཆད་ཅིག་ལ་ཚང་དབྱངས་རྒྱ་མཚོ་ཟེར་བའི་བྱ་བཏང་རྣལ་འབྱོར་བ་ཞིག་གིས་༼གཡུ་ཆུང་གྲུ་དཀར་རྙེད་ནས། །སྐྱུར་བ་དེ་དང་འདྲ་བྱུང་༽ཞེས་པའི་མགུར་གླུ་ཐུན་གཅིག་ཤོར་མྱོང་བ་དེས་གྲྭ་རྐྱང་ཕལ་ཆེ་བ་ཞིག་གི་ཡིད་སེམས་ད་ལྟའི་བར་དུ་བརླན་ཡོད་པ་བཞིན་བདག་གི་རྙེད་པ་ཐར་ཐུག་ཏུ་བརྩིས་ཆོག་པའི་སྙན་ངག་གི་ལོངས་སྤྱོད་དེ་ལ་ཡང་ཕྱི་རོལ་ཀྱི་རླུང་གིས་ཤུགས་རྐྱེན་མ་ཐེབས་པ་ཞིག་མེད་དོ།། བརྩེ་བའི་ཀློག་པ་བོ་ལགས། འདི་ནི་བདག་གིས་སྙན་ངག་ལ་གོ་བ་ལེན་སྟངས་ཤིག་ཡིན། ཐུགས་རྗེ་ཆེ། སྐད་ཆ་ནི་ངོ་མ་ཡ་མཚན་ཞིག་རེད། སྙན་ངག་ཀྱང་མཐར་གཏུག་ན་སྐད་ཆ་ཞིག་ལས་མ་འདས། ང་ཚོས་སྙན་ངག་གིས་མི་རིགས་བསྐྱབ་དགོས་དང་སྙན་ངག་གིས་མི་སེམས་སྒུལ་ཐུབ་ཅེས་པ་དེའང་སྐད་ཆའི་བྱེད་ལས་ལ་ཐུག་འདུག དེ་བས་ང་ཚོས་རང་གི་སྨྲ་བརྗོད་ཀྱི་ནུས་ལ་བརྟེན་ནས་སྙན་ངག་འབྲི་ཆོག་ལ་རང་གི་སྨྲ་བརྗོད་ཀྱི་ནུས་པ་ལ་བརྟེན་ནས་མི་རིགས་གླེང་ཆོག གྲོགས་པོ་ལགས། ཁྱོད་ཀྱིས་ཐག་རིང་ལ་ལྟོས་དང་། ཐག་རིང་གི་རི་རྩེ་ན་ལིང་ལིང་སྐྱོད་པའི་སྤྲིན་དཀར་དེ་བདག་གི་སྙན་ངག་མིན། དེ་ནི་སྒྲིབ་རིས་ཙམ་རེད། ཐག་རིང་གི་གནམ་སའི་འདྲེས་མདོ་ན་འཁྱིལ་བའི་རྒྱ་མཚོ་དེ་བདག་གི་ཕུགས་བསམ་མིན། དེ་ནི་རླན་གཤེར་ཕོར་བ་གང་རེད། ༢༠༡༢།༥།༦ཉིན་རྩོམ་པ་བོས།\nའཁོར་བའི་ངོ་བོ་འཁོར་བ་རང་ལྡོག་སྟེ།། འཁོར་བའི་ངོ་བོ་ཐར་བ་ཞི་བ་ཉིད།། ཇི་ཙམ་འཁོར་བའི་རྗེན་ཞལ་མཐོང་གྱུར་བ།། དེ་ཙམ་ཐར་བའི་བུ་གས་གཞུག་ནས་བདའ།། བླ་མ་དགའ་ནས་ཟབ་ཆོས་གསུང་བ་དང་།། བཙུན་པ་ངུས་ནས་སྡོམ་པ་ཤོར་བ་གཉིས།། ཤ་ཡི་མིག་གི་སྣང་ཚུལ་འདྲ་བོ་འདི།། འཁོར་བ་ཀུན་རྫོབ་ངོ་བོར་ཤར་ཚུལ་ཡིན།། ༢༠༡༠．༦．༥བྱོན། ཕ་ཡུལ།\nངལ་ཞིང་དུབ་པའི་ཟླ་བ་ཞིག ། ལྗོན་པ་འདི་ཡི་གསེབ་ཏུ་སྐུང་། ། གཡེར་དྲིལ་རྒུམ་པའི་རླུང་བུ་ཡིས། ། གདོང་ལ་བསིལ་བའི་ཚོར་བ་སྦྱིན། ། སྣ་རིང་ཤོག་ལྷེའི་གྲུ་ཁུག་ཏུ། ། ཤིག་བཞིན་འཐམ་པའི་བན་ཕྲུག་དག ། གྲུང་ཤ་དོད་པའི་མིག་ཟུང་གིས། ། ཁོ་བོའི་རྗེས་ལ་ཡང་ཡང་ལྟ། ། བཀོད་ལེགས་གྲྭ་ཁང་བྱེ་བ་བརྒྱ། ། ཁྲ་ཚོམ་གློག་སྒྲོན་ངོགས་ན་འཚེར། ། སྨན་སྤོས་བསང་དུད་མངར་བའི་ཆར། ། དྲི་འཛིན་དབང་བོ་ཚིམ་མ་གྱུར། ། ངྷྰི་སྐད་རེ་གཉིས་འཕུར་བ་ཡི། ། དགོད་སྒྲ་དེ་ཡང་དྭངས་ཤིང་གསལ། ། ཕྱག་འཕྲེང་བསྣར་བའི་ཨ་མྱེས་ཀྱིས། ། སྨོན་ལམ་རྣམ་དག་འདེབས་ཀྱིན་བཞུགས། ། ཁོ་བོའི་སེམས་ཀྱི་རྒྱ་ཁྱོན་བཞིན། ། གཞུང་ལམ་འདི་ཡང་མཐའ་ལ་བསྲིངས། ། སེམས་ངལ་ལྕི་བའི་རླུང་འཁོར་དག ། རྒྱང་ལ་བཞུད་པའི་སྟ་གོན་འགྲིག ། ཅ་ཅོ་སྒྲོག་པའི་རྨ་ཀླུང་ཡང་། ། དོ་ནུབ་ཁ་ཁུ་སིམ་པོར་བཞུར། ། དཔྱིད་རླུང་འཇམ་པོས་རེག་པ་ཡི། ། རྭ་རྒྱའི་མཚན་མོ་ལྷིང་ཞིང་འཇགས། ། བསྲེག་དྲི་སྣ་སྒོར་སྐྱེལ་བ་ཡི། ། ཟ་ཁང་དེ་འང་སྤྲོ་བས་ཁེངས། ། ལས་བསོད་ཆེ་བའི་སྐུ་མགྲོན་དག ། ལྟོ་བ་འཕུར་ལ་ངལ་མ་གྱུར། ། དཔུང་ཤ་ངོམ་པའི་གྲྭ་རྒོད་ཀྱང་། ། རེ་ཙམ་འདི་ནས་མངོན་པར་བྱེད། ། སྣབས་ལུགས་བན་ཕྲུག་བྲ་ཚག་འདི། ། དོ་ནུབ་སྐུ་མགྲོན་གཙོ་བོ་རེད། ། སྨྲ་མེད་ཏིང་འཛིན་རོལ་བ་ཡི། ། རྒྱང་རིང་ས་དམར་རི་བོ་དག ། མགྲིན་པ་གཟེངས་སུ་བཏེགས་ཙམ་གྱིས། ། རྭ་རྒྱའི་མཚན་མོ་ལོངས་སུ་སྤྱོད། ། བྱ་ཆེན་གཤོག་པ་ངལ་བྱེད་པའི། ། རྒྱབ་རིར་བསྙས་པའི་ཁྱུང་ཆེན་བྲག ། དགོན་འདིའི་བརྟན་བརླིང་ཁ་ཕྱོགས་བཞིན། ། གཡོ་མེད་རྡོ་རྗེའི་ཁམས་སུ་གནས། ། སྔོན་ཚེ་ཨ་རིག་དགེ་བཤེས་སོགས། ། ས་ཐོབ་སེམས་དཔའ་མང་བོ་ཡིས། ། རྡོ་རྗེ་ལུང་གིས་རབ་བསྔགས་པའི། ། གནས་འདིའི་དགེ་མཚན་མཐའ་མི་དཔོག ། ཨེ་མ་ཁོ་བོའི་སྔོན་བསགས་ཀྱི། ། བསོད་ནམས་ལས་སྐལ་རྫོགས་མ་ཡིན། ། གནས་འདིར་མཇལ་ཙམ་བྱས་པས་ཀྱང་། ། སེམས་པའི་དཀའ་ཐུབ་གྲོལ་བར་གསུངས། ། གཡེར་ཁའི་ལྷང་ལྷང་སྒྲ་འབྱིན་པའི། ། ལྷ་ཁང་དག་ཀྱང་ཉམས་སུ་དགའ། ། བླ་གོས་ཕྲག་ཏུ་གཟར་བ་ཡི། ། ཨ་ཁུ་འདི་དག་ཐུགས་དུལ་ཨང་། ། མར་མེ་ཚེ་འབར་སྟོང་ཕྲག་ཁྲོད། ། འབག་སྐུའི་བྱིན་རླབས་སྙིང་ལ་དྲོ། ། ཕྱག་རྟེན་བསྔས་པའི་ཨ་ནེ་ཡིས། ། མི་ཚེའི་སྐྱིད་སྡུག་ལྷུག་པོར་ཞུ། ། རྩམ་ཁུག་ཁུར་བའི་ཨ་སྐྱོ་བ། ། དོ་ནུབ་མཆོད་ངོགས་འདི་ན་འཚང་། ། སྙུ་གུ་འཛིན་པའི་སློབ་མ་ཡང་། ། རེ་ཙམ་འདི་ནས་མིག་ལ་མངོན། ། སེམས་འདུན་རི་བོའི་གཏོས་ཙམ་ཞིག ། རྒྱབ་ཏུ་དཔྱངས་པའི་ཁོ་བོས་ཀྱང་། ། དགའ་དད་མཚོ་རླབས་འཁྲིགས་པའི་ཀློང་། ། དོ་ནུབ་སྙུ་གུ་གདོང་དུ་འཛུགས། ། རྒྱུ་སྐར་བྱེ་བའི་མིག་ཟུང་གིས། ། མུན་པའི་སེང་རས་ཚལ་བུར་གཤགས། ། ཁོ་བོའི་སེམས་ཀྱི་འདོད་བློ་ཡང་། ། ད་ནི་གཞི་ནས་ཚིམ་པར་ངེས། ། ༢༠༠༨།༣།༡༨བྱོན།\nམེ་སྟག་ཕོན་ཞིག་ནམ་མཁའི་དབྱིངས་ནས་མཆེད།། མེ་ཕུང་སྐོར་བྲོ་ལམ་ཙམ་སྐྱུངས་པར་ཞུ།། བར་བར་བཀྱེད་པའི་སྤྲིན་པ་སྨྲེང་ནས་ངུས།། བན་ཆུང་དེ་གཉིས་མདུན་རིའི་རྩེ་ལ་བྱོན།། གླེགས་བུའི་ཡིག་ཆུང་སྒང་བ་བོད་ལ་སྟོན།། ཉི་མས་རྣ་ལོང་ཤད་སེ་ཐང་ལ་གཡུགས།། ༢༠༡༡.༩.༢༧བྱོན།\nདགུན་གྱི་བཙག་རླུང་ཡ་ཆུང་ཁོག་ནས་གཡུགས།། བྱམས་པ་དྲན་ཚུལ་ཁྱོད་ལ་བརྗོད་ཐབས་བྲལ།། ཁ་པར་སྐུད་སྣེར་འབྱར་བའི་འབུ་སྲིན་དེ།། ངེད་གཉིས་མི་ཚེར་ཐིམ་པའི་ལོ་རྒྱུས་ཡིན།། འོན་ཀྱང་ཁོ་བོས་ལོ་ངོ་སྟོང་ཕྲག་རིང་།། བྱམས་པའི་གྲིབ་རིས་ཙམ་ཡང་རིག་མ་མྱོང་།། ངེད་གཉིས་བར་གྱི་མཛའ་དུངས་ལྷུག་ལྷུག་དེ།། མི་ཚེ་ཐུང་ཐུང་ནང་གི་སྟོང་བསམ་ཙམ།། མི་དང་མི་ཡི་བརྩེ་བ་རླབས་ཆེན་འདིས།། རང་གི་མི་གཤིས་མགོ་རྟིང་རྩད་ནས་རྫོགས།། ཡིན་ཡིན་སྙམ་པའི་ཕྱི་ཡི་ཁ་དོག་ཀྱང་།། གཉེན་ཉེའི་མིག་ལ་བསྐུས་པའི་སྦྲིད་སྨན་ཙམ།། གྲྭ་རྐྱང་མཚན་མལ་རིང་མོ་དེ་བས་འཁྱག།། སྒེའུ་ཁུང་ངོས་སུ་བཙག་རླུང་ཤུར་ཤུར་བརྒྱགས།། བྱམས་པའི་ཞལ་རས་བྲིས་པའི་རྨི་ལམ་དེ།། ཐོ་རངས་མཁར་བརྡས་ཧྲུག་ཆག་ཉིད་དུ་བཏང་།། བདག་གིས་ཉིན་བཞིན་སྙན་ངག་རྐང་གཅིག་འབྲི།། འཇིག་རྟེན་སྣང་བ་དེ་ཡི་གསེབ་ཏུ་བཅུག།། ཚོགས་ན་ལུས་པའི་ཞྭ་དང་ཟླ་གམ་དེ།།1 བྱམས་པའི་རེ་བའི་དམར་ཐིག་ཨེ་ཡིན་ལགས།། ཚངས་དབྱངས་རྒྱ་མཚོས་བླངས་པའི་གཞས་ཚིག་ནང་།། བྱམས་པ་དྲན་ཚུལ་བརྒྱ་རེ་སྟོང་རེ་འདུག།། སྐྱིད་ཆུའི་ངོགས་སུ་བསྐུར་བའི་ཀོ་གྲུ་དེ།། གྲྭ་རྐྱང་སེམས་ཀྱི་སྟོང་ཉིད་རེ་རེ་ཡིན།། འདུས་བྱས་ཐམས་ཅད་མི་རྟག་སྒོམ་ཉིན་ནས།། གསེར་དང་ས་རྡོ་སྙོམ་པོར་བྱས་མོད་ཀྱང་།། རྡོ་གཅལ་ཐང་དུ་འཁྱིལ་བའི་ཐལ་སྐད་ལ།། མ་སྒོམ་བྱམས་པའི་ཞལ་རས་སྟོང་ཕྲག་འཆར།། གྲྭ་རྐྱང་སེམས་ཀྱི་དབུས་ལམ་རིང་སྲིད་དམ།། སྒེའུ་ཁུང་ཕྱི་ཡི་དབུས་ལམ་རིང་སྲིད་དམ།། ཐ་སྙད་འཚང་ཁ་རྒྱག་པའི་བྱམས་པའི་ཞལ།། ནམ་ཞིག་སྟོང་བའི་གནད་སོར་འགྲེལ་ཐུབ་བམ།། གྲྭ་ཤག་རེ་རེའི་ཕྱི་ནང་སྔོག་པ་ནི།། གྲྭ་རྐྱང་རེ་རེའི་རང་ཚུགས་སྔོག་པ་ཡིན།། དོན་ལ་ཁོ་བོར་ཅི་ཡང་ཡོད་མིན་ཏེ།། གླེགས་བམ་སྣ་ཐུང་འདི་ལས་ཅི་ཞིག་ཡོད།། ནམ་མཁའ་འདི་ནི་ནམ་མཁའ་ཙམ་ཞིག་གོ། སྐར་མའི་ཚོགས་དག་ཤུད་དེ་འོང་བ་ནི།། གྲྭ་རྐྱང་སེམས་ཀྱི་འཆར་ཡན་འབའ་ཞིག་ལས།། མི་གཙང་ཁ་འདིས་ལན་པ་མིན་པར་སེམས།། ཅོང་ཆེན་དབྱངས་ལ་ཟུག་པའི་རྐང་རྗེས་ཤིག།། འཁྱར་འཁྱོར་ངང་དུ་འདུ་ཁང་སྒོ་ཁར་འཐེན།། སྙིང་ན་བཤུམ་པའི་རྒྱལ་བ་བྱམས་པའི་ཞལ།། གྲྭ་རྐྱང་སེམས་ཀྱི་འོད་ཟེར་རེ་རེ་ཡིན།། ཤིང་ཕྲེང་འདི་དང་ཤིང་ཕོར་ཅ་ནེ་ཞིག།། ཞྭ་མོ་འདི་དང་ཟླ་གམ་དམར་བོ་ཞིག།། སེམས་ངལ་འདི་དང་སྟོང་འདང་གྲངས་མེད་ཅིག།། ཁ་པར་འདི་དང་ཚོན་འཕྲིན་འདྲ་པར་ཞིག།། གནམ་འོག་མི་འདི་བརྡ་རྟགས་རེ་རེ་ཡིན།། གྲྭ་བ་འདི་ཡང་གསར་འགྱུར་རེ་རེ་ཡིན།། ད་ནི་ང་ཁྱོད་བར་ཐག་ཡེ་ནས་མེད།། གྲྭ་རྐྱང་སེམས་ཀྱི་གསང་བ་ཤོར་ཚར་རོ།། རྡོ་གཅལ་ཐང་ནས་རྙེད་པའི་སེམས་བསྐྱེད་དག།། ཀ་བུམ་བར་གྱི་ཞེ་འཁོན་ཕྲན་ཙམ་ཞིག།། བྱམས་པ་གནམ་ན་མེད་ཅིང་ས་ན་མེད།། བྱམས་པ་ཡིག་འབྲུ་ཞིག་གི་ན་རོ་ཡིན།། སྣ་རིང་ཤོག་ལྷེ་རེ་རེའི་གྲུ་ཁུག་ཏུ།། ཤིག་བཞིན་འཐམ་པའི་བན་ཕྲུག་རེ་རེ་ནི།། སྙིང་གི་བྱམས་པའི་སྦས་དོན་རེ་རེ་སྟེ།། མེ་ཏོག་སྟེང་གི་ཟིལ་བ་འཐོར་སྲིད་དམ།། ཚོགས་དྲུག་སྣང་བ་དབྱིངས་སུ་འགག་པ་ནི།། ཐ་སྙད་ཚོགས་ཀྱང་རྡུལ་དུ་བརླགས་པ་ཡིན།། གཉུག་མའི་ཀློང་སེམས་གཤིས་སུ་ངོ་འཕྲོད་ན།། བྱམས་པ་སྟོང་བ་ལྟར་དུ་སྣང་བ་ཙམ།། འདི་ནས་རིགས་པའི་འཛིན་མཚམས་ཀུན་ཞིག་ཅིང་།། འདི་ནས་རྣམ་རྟོག་མདུད་པའི་རྒྱ་གྲོལ་ཏེ།། སྟོང་བའི་མཉམ་བཞག་གནད་ཀྱི་རྩེ་ཟིན་ན།། བྱམས་པ་སྣང་བ་ལྟར་དུ་ཡལ་བ་ཙམ།། ཡོད་མིན་མེད་མིན་དབུ་མའི་ལྟ་བ་དེ།། བྱམས་པའི་ངོས་ནས་བཙལ་ན་ད་གཟོད་འཆར།། ཐེག་ཆེན་སྙིང་རྗེའི་ལམ་གྱི་རྩ་བ་ཡང་།། བྱམས་པའི་ངོ་བོར་སྒོམ་ན་རིག་པ་ཡག།། འགྲོ་རུ་བཅུག་ཅིང་གློ་བུར་སྡོད་དུ་འཇུག།། གཉིད་དུ་བཞག་ཅིང་ཧར་གྱིས་སད་དུ་འཇུག།། གྲྭ་རྐྱང་བར་ཆད་ཅིག་གིས་འཁྲིད་ཀྱིན་ཡོད།། གྲྭ་རྐྱང་བྱིན་རླབས་ཤིག་གིས་སྐྱོབ་ཀྱིན་ཡོད།། གནམ་སའི་མཚམས་ལ་འཐེན་པའི་རྐང་ལམ་དེ།། གྲྭ་རྐྱང་སེམས་ཀྱི་བཞུད་ལམ་ཡིན་སྲིད་ཀྱང་།། ངལ་དུབ་ཁོ་ནས་བཞག་པའི་རྐང་རྗེས་ལ།། མེ་ཏོག་པདྨོ་རེ་རེ་འཁྲུངས་སྲིད་དམ།། ནམ་ཞིག་རེས་འཇོག་མེད་པར་ཅིག་ཆར་དུ།། ཆོས་ཀྱི་གནས་ལུགས་གཏན་ལ་ཕབ་ཉིན་དེར།། ཀུན་རྫོབ་སྣང་བ་ཡོམ་ཡོམ་འདར་ངེས་པས།། གྲྭ་རྐྱང་ཤོག་བུའི་སྟེང་གི་སྣག་ཚ་ཡིན།། བརྫུན་དང་ཕྲ་མས་འཁོར་བ་རྨང་ནས་དཀྲུགས།། རྣམ་རྟོག་ཐོ་བས་ཐ་སྙད་རྫ་བུམ་བཅག།། བྱམས་པ་ཁོ་ནར་ད་གཟོད་འགྲེལ་འགྲོ་སྟེ།། འཇིག་རྟེན་ཐམས་ཅད་བྱམས་པས་ཁྱབ་པར་གྱུར།། བྱམས་པ་རི་བོ་ཞིག་གི་མཐོ་ཚད་ཡིན།། ང་ནི་རི་བོའི་སྲིབ་ཀྱི་ཐང་ཤིང་ཙམ།། བྱམས་པ་ཆུ་མོ་ཞིག་གི་བཞུར་རྒྱུན་ཡིན།། ང་ནི་ཆུ་ལ་བྱིང་བའི་རྡེའུ་ཙམ།། ༢༠༡༡．༢．༧ བྱོན། སྒོམ་ཤག་ཏུ།\nརྡོ་ཡི་རྨུ་རྐས་སྤྲིན་གྱི་མཐོངས་སུ་བཙུགས། ། རྔུལ་ཆུའི་ཐིགས་པས་རྡོ་ཡི་ཐེམ་པ་བརླན། ། དཔྱིད་ཀའི་ནམ་ཟླར་བློ་གཏད་ག་ལ་ཡོད། ། རླུང་ཆར་འདྲེས་མས་གདོང་ལ་འགྲམ་ལྕག་གཞུ། ། སྤྲིན་སྔོན་ནགས་ཚལ་ལྷན་ཅིག་ལྷོ་བྱང་རྒྱུ། ། རྣམ་འཇོམས་གྲུབ་ཆུར་བསྡོངས་ཏེ་ཤམ་ཤམ་བྱོ། ། བཀྲ་ཤིས་ལ་ནས་ཕྱི་མིག་ཡང་ཡང་བལྟ། ། ཁ་བ་འབབ་གདུགས་བཞིན་དུ་མར་མར་ལྷུང་། ། བྲག་རིའི་ལོགས་སུ་ཌྰ་དྲིལ་སིང་སིང་ཁྲོལ། ། སྨུག་པའི་གསེབ་ཏུ་སྒོམ་ཁང་མཐོང་བ་དཀའ། ། རི་སྐྱེས་ཤོབ་སྒྲ་དང་བཅས་ནགས་སུ་ཞོགས། ། དགོན་ནང་མཐོང་བས་གནའ་བོའི་སྙན་ངག་དྲན། ། ༢༠༡༢།༤།༡༥བྱོན།\nརྨི་ལམ་མདུད་པ་བཤིག་པའི་ཚེ།། ཁྱོད་ཉིད་བསྐྱར་དུ་དགོད་པ་ཡིན།། ___ཁ་བྱང་བསྡུས་འགྲེལ། དང་བོ། ལམ་ལ་ཆས་པ། མདང་དགོང་ཨ་མས་རྨི་ལམ་རྨིས་སོང་ཟེར།། གྱ་གྱུའི་དུད་སྨུག་བསྲིངས་པའི་ཁུགས་འགོ་ནས།། ནུ་མོ་བཞོ་ཟེའུ་ཐོགས་ཏེ་ལྷས་ལ་ཐིམ།། ཕུ་བོས་སླར་ཡང་ཐོག་མའི་རྟེན་འབྲེལ་ལྟར།། ཆོས་དུང་དཀར་བོ་ལྷང་ལྷང་ལན་གསུམ་བུས།། ལམ་ལམ་དཀྲིག་པའི་ལྷ་བསང་དུ་བ་ནི།། སེམས་ཀྱི་ལྷ་ས་བཞིན་དུ་ཧ་ཅང་ཞིམ།། གཉིས་པ། འདང་རྒྱག་པ། ལྷ་སའི་ངོ་བོ་ལྷ་ས་ལྟར།། དྲན་པའི་ཀློང་ལ་གཅིག་ཏུ་འདྲེས།། ཆུ་ལ་ཆུ་ཡི་རོ་གཅིག་བཞིན།། སོ་སོར་འབྱེད་པ་མེད་པར་གྱུར།། གསུམ་པ། ལྷ་ས་རྟོག་བཟོ་བྱེད་པ། སྲོང་བཙན་དབུ་ཡི་འོད་ཟེར་སྟོང་ཕྲག་གིས།། ལྷ་སའི་ལུང་བ་བཀྲ་ཤིས་མཚན་མས་ཁེབས།། བཙན་པོའི་ལུས་ཀྱི་སྒམ་ཚུགས་རེ་རེ་ཡང་།། མཐའ་བཞིའི་དམག་དཔུང་བག་ལ་འཁུམས་པ་འདྲ།། པོ་ཏ་ལ་ཡི་རྡོ་ཐེམ་རེ་རེ་ལས།། གསེར་གྱི་མེ་ཏོག་ལྷག་ལྷག་རྒོད་བྱེད་ཅིང་།། གསེར་གྱི་བུང་བའི་སྙན་འགྱུར་གཤོག་གླུ་ཡིས།། ལྷ་སའི་དགོད་སྒྲ་ཧྲིལ་བོ་མཁའ་ལ་སྤུར།། མཚན་མོའི་ལྷ་སའི་མཛེས་སྡུག་མ་བཟོད་ནས།། རྒྱུ་སྐར་བྱེ་བས་དཔུང་བ་སྦྲེལ་ཞིང་ལྟ།། མཁའ་ལ་ཤར་བའི་ཟླ་གཞོན་སྒོར་མོའི་ཞལ།། ལྷ་སའི་མཚོ་འཇིངས་ཀློང་དུ་བྱིང་བར་གྱུར།། བཙན་པོས་སླར་ཡང་དགྱེས་པའི་འཛུམ་དང་བཅས།། རྒྱང་ནས་འོང་བའི་མཇལ་བར་ཕྱག་བརྡ་གནང་།། བཞི་བ། དབུས་ལམ་རིང་མོ། སེམས་པ་སྐོམ་ཚུལ་འདི་ལ།། གྲང་མོ་ཆུ་ཡིས་ཅི་ཕན།། ཁྱོད་ཉིད་ཡིད་ལ་སྒོམ་པ།། དབུས་ལམ་སྐྱ་བོའི་ནང་ཡིན།། ལྷག་རླུང་རལ་གྲི་ཆོད་མས།། བ་སྤུའི་མང་ཉུང་སྒུལ་བ།། སེམས་ཀྱི་ན་ཟུག་འདི་ལ།། འབྲས་བུ་སྨིན་པ་འདྲ་བྱུང་།། ཁེར་རྐྱང་མཚན་རིང་རེ་རེ།། ལོ་དང་ཟླ་ལས་རིང་བ།། ཁེར་བཞུད་ཟླ་བ་ཟླུམ་པོ།། ང་ཡི་སེམས་པ་ཨེ་ཉན།། སྙིང་གི་སྐད་ཆ་ལྟ་བུའི།། ཁྱོད་ཉིད་ཡིད་ལ་དྲན་ན།། སྙན་ངག་བསིལ་མ་འདི་ཡིས།། དབུས་ལམ་ཕྱི་ནང་བརླན་འགྲོ།། སེམས་པ་འཁྱག་ནས་འགྲོ་བ།། ཁྱོད་རང་བསམ་དང་ཅི་ཁྱད།། བཤུལ་རིང་ལམ་ཞུགས་གྲོགས་པོ།། སྙིང་གཏམ་གསུང་དགོས་མི་འདུག། ལྔ་བ། སྐད་ཆ་ཚིག་གཅིག་བཤད། ལྷ་དང་སྙན་ངག་ཟུང་གིས་བཞེངས་པའི་ལྷ་ས་ལྷ་ཡི་ཡུལ་ན་མེད།། བརྐྱངས་ཕྱག་འཚལ་བའི་ཨ་ཇོ་ཟླ་བ་དེ་འདྲའི་ཐུགས་བྲེལ་མི་ཆེ་ཞུ།། ལམ་ངལ་སངས་པའི་འོ་ཇ་མངར་མོ་སེམས་པའི་ནང་དུ་གཙང་བཞེས་གནོངས།། རྒྱང་ལ་བཞུར་བའི་“ནག་ཆུ”འདིས་ཀྱང་ཁྱོད་ཀྱི་ཕུགས་འདུན་འཁྲིད་ཀྱིན་ཡོད།། དྲུག་པ། གོམ་པ་སྤོས་མ་ཐག་པའི་ལྷ་ས། ཉི་འོད་མདའ་རྩེ་སྤྲང་བོའི་སྣོད་ལ་ཟུག། སྤྲང་བོའི་རྐང་རྗེས་ལྷ་སའི་མཐིལ་ལ་ཟུག། རྐང་བརྒྱ་ལག་བརྒྱ་ལྷ་ས་ཧྲིལ་བོ་ཞིག། སླར་ཡང་བསང་དུད་ཀློང་དུ་ཐིམ་པར་གྱུར།། ཁ་བཏགས་བཙོང་བའི་ཨ་མ་བགྲེས་མོ་འདི།། མི་ཚོགས་ཁྲོད་ནས་བོར་ཅིང་སླར་ཡང་བརྙེད།། རེ་བའི་ཁོང་ན་བཞུགས་པའི་ཇོ་བོ་ཡིས།། དགྱེས་པའི་ཉམས་ཀྱིས་ང་ཡི་ཐོང་གར་གཟིགས།། བདུན་པ། ཁ་ངོ་བཙོག་པའི་གྲོང་ཁྱེར། འབུ་ནག་ཅིག་དང་འདྲ་བའི་མེ་འཁོར་སྨད་ནས་ལྷ་སའི་གླིང་ལ་ནུར་ཞིང་ཧམ་སེམས་ལྷུག་ལྷུག་བྱོ།། རྫ་ཁོག་ཤ་ཁུ་གདུ་བའི་ཨ་ནེས་སྐུ་མགྲོན་རེ་རེའི་ཁ་ངོ་འབྱིད་ཅིང་རིག་གནས་དེ་ལ་ལྡུད།། ཆག་རོ་དུམ་ཞིག་སྙིམ་པར་སྐྱོར་བའི་ལྷ་ས་ཟི་ཁྲོན་བུ་མོའི་ཕོངས་པར་འགུལ་ཞིང་ཆང་དམ་ནང་དུ་བྱིང་།། སྙན་ངག་པ་ཡི་སེམས་པ་འདི་ཡང་ཁ་ཕྱོགས་མེད་པར་ཀོ་གྲུ་བཞིན་དུ་སྐྱིད་ཆུའི་ངོགས་ན་སྐྱོམ།། བརྒྱད་པ། ལྷ་སའི་བར་གཞས། རྐང་བ་མདུན་དུ་སྤོ་བར།། དེ་འདྲའི་ཁག་པོ་མི་འདུག། ལྷ་སའི་གླིང་གི་གྲོགས་པོ།། སྙིང་གཏམ་ཤོད་དགོས་བྱུང་སོང་།། ལྷ་ས་ལྕགས་ཀྱིས་བརྡུངས་མིན།། སྙི་མོ་མར་གྱིས་བྱས་མིན།། སྐུ་ཤ་རྒྱགས་པའི་དཔོན་ཆེན།། མིག་ལ་སྐྱོན་ཞིག་འདུག་གམ།། ཞོག་ཁོག་འཚོང་བའི་ཨ་ཕྱི།། ལྷམ་འདེབས་བུ་མོར་འཛིང་སོང་།། རྩ་ཆེན་དངུལ་ལོ་འདི་ལ།། སྲེད་པ་གཞན་ཞིག་ཡོད་འདུག། ལྷ་སའི་བར་སྐོར་གླིང་ནས།། ཙི་གུར་གོམ་པ་འགྲོ་ན།། གཞས་པ་སྔོན་མ་འདི་ཚོས།། བརྫུན་གཏམ་ཅུང་ཙམ་གསུང་འདྲ།། ཆུང་སྐྱེས་ཟླ་བ་སྒྲོལ་མའི།། མིག་མདངས་ཡག་སྲོལ་བལྟས་ན།། སྐྲ་སེར་ཕྱི་གླིང་མགྲོན་པོས།། ཤོག་སྒོར་གནང་རྩིས་ཡོད་འདུག། ལྷ་སའི་བར་སྣང་ཧྲིལ་བོར།། ལྕགས་བྱའི་བུ་ཡུག་འཚུབ་འདུག། སྤྲིན་པ་བྱེའུ་མགོ་ཙམ་གྱིས།། རང་ལམ་ཟིན་ས་མ་རེད།། ཆང་དམ་ནང་གི་འབུ་སྦྲང་།། ཆང་ཟས་བདུད་རྩིར་བཞེད་ན།། ཆང་མ་ཡེ་ཤེས་ལྷ་མོར།། ཞེན་ཁ་ཅུང་ཙམ་ལོག་འོང་།། སྔོན་མ་ཚངས་དབྱངས་རྒྱ་མཚོ།། ཆང་དམ་ནང་ནས་གཤེགས་བཞེད།། ལྷ་བཟང་ཧན་གྱི་གདུག་རྩུབ།། དམར་བོ་མེ་ལས་ཚ་བ།། རྐང་ལག་སེར་ཀ་ཞིག་སེ།། དད་ཕྱག་མདུན་ལ་སྤུངས་ན།། བསླུ་མེད་ཇོ་བོ་ཆེན་པོས།། འགྲོ་བ་སྐྱོབ་རན་འདུག་ཨང་།། ཨ་ཕྱི་རྒན་མོ་གན་གི། གསོལ་འདེབས་ཚིག་འབྲུའི་ནང་ན།། ང་ཚོ་གཞིས་བྱེས་འཛོམ་པར།། སྨོན་ལམ་དག་མ་ཡོད་འདྲ།། དགུ་བ། ཕ་ཡུལ་དྲན། སྨུག་སྤྲིན་དུམ་ཞིག་རྫ་རིའི་མགུལ་ལ་ལྷུང་།། སྐར་མ་མཛོ་འདོག་དེ་ཁུད་ན་བསྣར།། བཞོ་ཟེའུ་རྐེད་ལ་དྲངས་པའི་སྲིང་ཆུང་མས།། སྐར་འོད་ཤག་ཤག་བཅུ་བའི་ཕ་ཡུལ་དྲན།། རྟ་ཕོའི་རྨིག་སྒྲ་སྐྱི་བསེར་རླུང་ལ་འགྲན།། སྟག་ཤར་སྣང་བ་སྣ་ཡི་རྩེ་ན་འཕུར།། དཀར་ནག་ཕྱུགས་རིགས་སྐར་ཚོགས་བཀྲམ་འདྲ་ཡི།། ང་ཡི་སེམས་ཀྱི་གཅེས་པའི་ཕ་ཡུལ་དྲན།། བཅུ་བ། ཕྱིར་ལོག་ཁའི་སེམས་འགྱུ། རླབས་ཀྱིས་སྐྱོམ་པའི་སེམས་པའི་མཚོ།། སྙིམ་པའི་ཐད་དུ་འཕྱུར་བར་གྱུར།། སྨིན་མའི་འཁྲེང་ཞེན་ཞགས་པ་ཡིས།། ལྷ་ས་ཧྲིལ་གྱིས་འདྲུད་པར་བྱེད།། དོས་པོ་རྡོག་གཅིག་རྒྱབ་ལ་ཁུར།། རླངས་འཁོར་འཛིན་བྱང་བརྩད་ནས་ཉོས།། ཅི་ཞིག་སེམས་ནས་ལུས་པ་ལྟའི།། ཞེན་ཆགས་ཡོད་ཚད་འདི་རུ་སྤུངས།། ཁ་བཏགས་ཁུད་ཀྱི་གཙུག་ལག་ཁང་།། སྨྲ་མེད་ཏིང་འཛིན་ཀློང་ལ་ཉལ།། དུས་གསུམ་རྗེན་པར་མཐོང་བ་ཡི།། ཇོ་བོ་ཆེན་པོས་གཟིགས་པར་ཞུ།། ༢༠༠༦ལོར་སེམས་སུ་སྦྲུམ་པའི་ལྷ་ས། ༢༠༠༨．༡༡．༣༠ཉིན་ཤོག་ངོར་ཕབ།\nགོམ་སྟབས་ཆེན་པོས་རྩྭ་ཐང་པང་དུ་ལོངས།། མཐའ་མེད་གཙང་བོས་ཁྱོད་ལ་ཕུགས་བསམ་སྟེར།། གཡའ་རྡུལ་སྤྲུགས་པའི་གནམ་སའི་ཡོ་ལང་ཁྲོད།། ང་ཚོས་རང་ལུས་དམར་རྗེན་སྟོན་ལ་འོས།། ལོ་ངོ་སྟོང་ཕྲག་བརྒྱུད་པའི་རྨི་ལམ་སྒྲུང་།། གདོད་མའི་བློ་སྐྱེད་བག་ལ་ཞ་བར་གྱུར།། དེ་རིང་མགོ་བོ་བཏེགས་པའི་བར་སྣང་ན།། ང་ཚོའི་རེ་བའི་མིག་ཟུང་ཅི་འདྲའི་གོར།། སེམས་ཤུགས་ཆེན་པོས་རྐང་བ་མདུན་དུ་འཇོག།། ནམ་མཁའ་འདིས་ཀྱང་ཁྱོད་ལ་བློ་རྒྱ་ཕྱེ།། འོས་ལང་བརྩམས་འདྲའི་རི་བྲག་རལ་བའི་ཁྲོད།། ང་ཚོས་རང་ལུས་མེ་ཕུང་དམར་བོར་སྒྲོན།། ༢༠༠༨།༣།༢༧བྱོན།\n___རྒྱའི་ཞིང་གྲོང་འཚོ་བའི་གློག་བརྙན་༼དཔྱིད་དུས་དྲོན་མོའི་༽ནང་གི་ དྭ་ཕྲུག་བུ་མོ་༼小花༽ཞོ་དཔའ་ལ་བྲིས་པ། རི་མགོར་ཡང་ཡང་བལྟས་ཏེ་ངུ་བ། ། རི་རྒྱབ་ཕ་ཡུལ་དྲན་པ་ཨེ་ཡིན། ། གྲོ་ཞིང་ཁ་རུ་ལྷུང་བའི་མིག་ཆུས། ། སུ་ཡི་བྲང་ཁ་བརླན་བརླན་བྱས་ཡོད། ། རྨི་ལམ་ནང་གི་མ་བུ་ལྷན་འཛོམས། ། ནངས་མོར་སད་དུས་འཇའ་ལྟར་ཡལ་སོང་། ། སྡོམ་དྲྭས་གཡོགས་པའི་ཁང་གོག་སྐྱ་བོ། ། གཏན་དུ་གྱེས་དགོས་བྱུང་བ་འདུག་གམ། ། དམར་མདངས་བཀྲ་བ་ལང་ཚོའི་ཤ་གསར། ། རྡོ་དང་ཚེར་མའི་ཀློང་ལ་བསྣད་ཅིང་། ། ལུས་ཀྱི་ལོ་འདབ་ཉིན་བཞིན་སྐམ་པའི། ། ད་ནི་སུ་ཡི་མིག་འོད་འཕྲོག་ཨང་། ། གྲང་རླུང་འཁྱག་པས་ཕྱི་ནས་གཙེས་ཤིང་། ། ཟས་དང་སྐོམ་གྱིས་ནང་ནས་གདུང་ཡོང་། ། གཡོག་ལས་སྡུག་ལ་སྦྱར་བའི་བཀོལ་རྡུང་། ། བཟོད་བྲལ་སྙིང་ལ་གནག་པའི་ལས་འདི། ། ཁ་ཁུ་སིམ་མེར་འཐེན་པའི་རྐང་ལམ། ། ཐག་རིང་༼芍药༽ཧྲོ་ཡོ་སྡེ་བར་བསྲིངས་འདུག ། དྲན་པ་ཡང་བསྐྱར་སོས་རོགས་གནང་དང་། ། ལས་འཕྲོའི་ཨ་མྱེས་ཁྱོད་ལ་སྒུག་ཡོད། ། རྣང་ཞིང་བར་གྱི་ཆུ་ཕྲན་དྭངས་མོ། ། ཤང་ཤང་ཕ་ཡུལ་ཕྱོགས་སུ་བཞུར་དུས། ། ཁྱོད་ཀྱིས་གནམ་མཐའི་སྤྲིན་ལ་ལྟ་བཞིན། ། སྐྱོ་བའི་མིག་ཆུ་སུ་ལ་བསྐུར་རམ། ། ཁྱོད་ཀྱིས་སྐྱོ་བའི་གཞས་ཤིག་བཏང་བས། ། གནམ་ས་གཉིས་ཀྱང་སྨྲེང་བས་དུད་བྱུང་། ། ལམ་འཕྲད་ཨ་མྱེས་ཁྱོད་རང་བསྐྱབས་པས། ། སྐྱིད་ཀྱི་མེ་སྟག་ཕོན་ཙམ་ལྷུང་སོང་། ། རི་སྐྱེས་མེ་ཏོག་པང་གང་བཏོགས་ཏེ། ། སྨུག་པའི་གསེབ་ཏུ་གཞས་ལ་འགུགས་ཚུལ། ། བུ་མོ་ཁྱོད་ཀྱི་ཞལ་རིས་མཛེས་པ། ། མགོ་སྐྲའི་ལན་བུ་རླུང་གིས་ཤད་བྱུང་། ། གློ་བུར་ཨ་ནེ་གདོན་གྱིས་བཟུང་སྟེ། ། ཁྱོད་རང་བས་མཐའི་ཡུལ་ལ་སྤྱུགས་པས། ། ཨ་མྱེས་དྲན་མེད་བརྒྱལ་བ་ཅི་ཁག ། མཚན་མོའི་རྒྱུ་སྐར་སྨྲེང་བས་ངུས་བྱུང་། ། ཟིལ་ཆུས་བརླན་པའི་ཞོགས་ཀའི་རྩྭ་ལོས། ། ཁྱོད་ཀྱི་སེམས་ཀྱི་ངང་གཤིས་བཀྲུས་ཤིང་། ། ཁེར་ཡན་རྒྱུ་བའི་སྡེ་མཐའི་སྨུག་པས། ། ཁྱོད་ཀྱི་ནང་གི་དྲན་གདུང་མཚོན་ཡོད། ། ༢༠༡༢།༤།༨ཉིན་གྲུབ།\nགླེགས་བུའི་ཡི་གེ་རི་ལ་བྲོས་ཤུལ་དུ།། ཐོན་མིའི་མིང་ཡང་ཐལ་བའི་རྡུལ་དུ་གྱུར།། བྱ་སྐྱིབས་ངོས་ནས་མེ་སྟག་ཕོན་ཙམ་ལྷུང་།། དབྱིག་པའི་རྗེན་ཞལ་སྟོན་པ་ཡིན་ནམ་ཅི།། ཡི་གེ་གཡག་རོ་ཙམ་ཞིག་འགྱིང་བ་ན།། བན་ཕྲུག་ཤོག་བུའི་ཁུག་ནས་ལམ་ཙམ་བཤུམ།། ནམ་མཁའ་སྔོ་དྭངས་དྭངས་ཤིག་ཤར་བྱུང་བས།། ད་ནི་ཤོག་བུའི་གནམ་གྲུ་བཏང་ཆོག་གོ།། ཨ་ཁུའི་ཞལ་གྱི་མདུད་པ་རེ་རེ་ཡང་།། ཟིལ་བ་ཁྲོམ་མེར་དབྱིངས་སུ་ནུབ་པར་གྱུར།། ཡི་གེ་རུ་དམག་ཡང་བསྐྱར་འགུལ་ན་ཡང་།། དམག་དཔོན་ཨ་ཁུ་ཡིན་པར་ཤིན་ཏུ་སྐྲག ། ༢༠༡༡.༡༡.༣༠ བྱོན། ཞོགས་པར།\n___བདག་གི་ཨ་མྱེས་དགུང་གྲངས་གྱ་གཅིག་བཞེས་པའི་དྲན་རྟེན་དུ། གང་གང་ཁྱོད་གཏོད་གདུང་བའི་གསོལ་འདེབས་ན།། དེ་དེར་འཕྲིན་ལས་ཀྱོ་བ་མྱུར་འཇུག་པ།། བདག་གི་ཚེ་རབས་ཀུན་ཀྱི་གཏན་གྱི་སྐྱབས།། རྒྱལ་ཡུམ་འཕགས་མ་སྒྲོལ་མས་བྱིན་རླབས་སྩོལ།། འདི་ན་ཉིན་མཚན་ཁོར་མོའི་ཕྲེང་བ་རུ།། ཁྱོད་ལ་གསོལ་ཞིང་ཁྱོད་མཚན་ཟློ་བ་ཡི།། དགུང་གྲངས་བརྒྱད་བཅུ་བཞེས་པའི་རྒན་པོ་ཞིག།། བདག་གི་ཨ་མྱེས་མི་ཚེ་བསྔགས་ལ་རངས།། ཁོ་བོ་ནམ་ཡང་རླུང་ཞོན་ཤིང་ལོ་ཞིག།། ཚེ་ཡི་ཕྱེད་ཀ་བྱེས་སུ་གྱར་དགོས་འདུག།། ཨ་མྱེས་ལགས་ཀྱི་བཀའ་དྲིན་ཆ་ཤས་ཙམ།། འཇལ་བའི་སྤོབས་པ་བག་ལ་ཞ་བར་གྱུར།། སྣ་ཚོགས་གླེགས་བམ་སྔས་མགོའི་ཐད་སུ་སྤུངས།། རྐང་བ་ཟུང་ཡང་དེ་ལ་མ་འགོམས་ཙམ།། ཅི་ཞིག་བསམ་བློ་གཏོང་བའི་ཚུལ་འཆོས་མཁན།། དེ་རིང་ཁོ་བོ་ཨ་མྱེས་གམ་ན་ཡོད།། དུས་རྒྱུན་མཆོག་གསུམ་ཞིང་ལ་མི་ཕྱེད་པའི།། ཡིད་ཆེས་བརྟན་པོ་སྙིང་ནས་མ་བོར་ཞིང་།། དཀའ་ངལ་ཅི་ཡང་ཕྲག་ཏུ་ལེན་ནུས་པའི།། ཨ་མྱེས་སྙིང་སྟོབས་ཚ་བུའི་ཉམས་ལེན་ཡིན།། འདི་ནས་རྒྱང་ལྟོས་གནམ་སའི་མཚམས་གན་ནི།། ཨ་མྱེས་སེམས་ཀྱི་དབུས་ལམ་ཡིན་པ་འདྲ།། ད་ནི་ཁོ་བོའང་དྲང་ལམ་དེར་བསྙེས་ནས།། སེམས་ཀྱི་ཕུགས་བསམ་འཚོལ་ལ་རེ་བ་མཐོ།། ད་ལྟ་ང་ཡང་ཐབ་ཁུང་འགྲམ་འདི་ན།། འོ་ཇ་དཀར་ཡོལ་གང་དང་ལྷན་ཅིག་འཁོད།། རབ་དམར་སྲེག་ཟའི་འབར་ཤུགས་འདི་ཁོ་ན།། ཕྱིར་དྲན་རེ་རེ་སློང་བའི་གཞི་རུ་གྱུར།། སྔོན་གྱི་ཚེ་ན་ང་རང་ཆུང་བའི་དུས།། ལྕགས་ཐབ་འདི་ཡི་མཐོ་ཚད་གང་ན་ཡོད།། ཨ་མྱེས་ང་ལ་ཕྱག་མཛུབ་ཀེར་ནས་ནི།། ཡངས་པའི་རྩྭ་ཐང་གཞི་རྒྱ་ཆེ་ཚུལ་གླེང་།། ཤང་ཤང་བཞུར་བའི་ཆུ་མོ་དྭངས་ཤིང་བསིལ།། ལྡེམ་ལྡེམ་གཡོ་བའི་མེ་ཏོག་ལྟ་ན་སྡུག།། ཆུང་གྲོགས་བེའུ་ངེད་གཉིས་དུས་གཅིག་ཏུ།། དབྱར་གྱི་འགོ་མའི་མཛེས་སྡུག་སེམས་ལ་བྲིས།། བུ་རམ་ལྟ་བུའི་ཞོགས་པ་རེ་རེས་ནི།། ཁོ་བོའི་སེམས་ལ་གསོན་ཤུགས་རེ་རེ་བསྣན།། ཁོ་བོའི་དབྱངས་གསལ་སྦྱོར་ཀློག་སྙན་མོ་ཡང་།། ཟིལ་བ་བྲན་པའི་མེ་ཏོག་གདོང་ལ་ཐིམ།། ཡ་གིའི་མཐོན་པོ་གཉན་ཆེན་2 རི་བོའི་རྩེར།། སྨུག་སྤྲིན་དུམ་ཞིག་རྣ་ཆའི་ཚུལ་དུ་གཡོ།། གོར་མའི་གསེབ་ནས་འབབ་པའི་རྫ་ཆུའི་དབྱངས།། ཁོ་བོའི་དྲན་པའི་ངོས་ལ་ལྷུང་ལྷུང་བཞུར།། ཨ་མྱེས་སླར་ཡང་དགྱེས་པའི་ཉམས་དང་བཅས།། ཕྱག་མཛུབ་གཡས་པ་རྒྱང་ལ་ཀེར་ནས་ནི།། འབྲོག་པའི་རྩྭ་ཐང་ཕ་མཐའ་གཞལ་ཡོད་མིན།། འདི་ནི་ཁྱོད་ཀྱི་བློ་རྒྱར་འོས་ཞེས་གསུངས།། བྱིས་དུས་འཚོ་བའི་གོམ་སྒྲ་འཁྱོར་བོ་ནི།། ཁ་དོག་མང་བའི་རྨི་ལམ་གཏིང་དུ་བྱིངས།། ད་ལྟ་སྔོན་དུ་ཨ་མྱེས་གསུངས་པ་ཡི།། ང་ཡི་བློ་རྒྱ་དེ་འདྲའི་ཆེ་ལགས་སམ།། ཁོ་བོའི་སློབ་སྦྱོང་གོ་རིམ་ཆ་ཚང་ལ།། ཨ་མྱེས་རྔུལ་ཆུས་མ་ཁྱབ་ས་ཞིག་མེད།། ད་ལྟའང་ཁོ་བོ་རྒྱང་ལ་ཆས་ཐེངས་རེར།། ཨ་མྱེས་རྒྱབ་སྐྱོར་ཚད་མེད་གནང་བཞིན་ཡོད།། དེ་རིང་བདག་དང་ཨ་མྱེས་ལྷན་ཅིག་ཏུ།། ཕ་ཡུལ་འདི་ཡི་རུམ་ཁ་ཐེངས་གཅིག་མྱངས།། ཨེ་མ་དགེ་ལེགས་དུས་སྟོན་གསར་བ་ཡི།། ངོ་མཚར་དཔལ་གྱིས་ཕྱུག་པའི་ཕ་ཡུལ་སྒེག།། དཔྱིད་ཀྱི་བག་མའི་རོ་མངར་ཞིམ་དགུ་ཡི།། གོམ་སྟབས་རེ་རེ་ཚུར་ལ་སྒྱུར་ཞིང་འོང་།། རྩྭ་ཐང་ཆེན་པོ་བདག་གི་བློ་རྒྱ་ཡིན།། མཐའ་མེད་གཙང་བོ་བདག་གི་ཕུགས་བསམ་ཡིན།། དྲོད་སྣང་ཁྱབ་པའི་རང་ཁྱིམ་གོར་མོ་རུ།། ཐབ་མེ་འབར་ཞིང་འོ་ཇ་ལྷོག་ལྷོག་གདུ།། ཞལ་ལ་འཛུམ་གྱིས་ཁེངས་པའི་ཨ་མྱེས་ཀྱིས།། ཁྱིམ་མི་གང་བོར་ཅི་ཞིག་གསུང་རྩིས་འདུག།། ༢༠༠༩．༡．༢༠བྱོན། ཕ་ཡུལ།\nསྟོན་ཁའི་སྙན་ངག་སྡོང་ལོར་འགྲོགས་ནས་བབས།། སྟོན་ཁའི་སེམས་པ་དེ་དང་ལྷན་དུ་འཁྲིགས།། ཆུ་མོ་ཤང་ཤང་བཞུར་བའི་དུས་སྐབས་འདི།། སྙན་ངག་པ་ཡི་ཞེ་རྩ་སྨྲེང་དུས་རེད།། ལོ་དང་ཟླ་བས་དུས་ཚོད་ཕར་ལ་དེད།། འགྱོད་དང་ཕམ་ཁས་འཆི་བདག་ཚུར་ལ་འདྲུད།། རྒས་གཉེར་ཐོད་ལ་བསུ་བའི་གོ་རིམ་འདིར།། སྟོན་ཁའི་སྙན་ངག་ན་ཟུག་ཁོ་ནས་འབབ།། སྡོང་ལོ་སྔར་བཞིན་ཤག་ཤག་ས་རུ་འཐོར།། སེམས་པ་སྔར་བཞིན་དྲན་པའི་གཟེབ་ཏུ་བཙུད།། བལ་དཀར་བསེལ་མ་འདྲ་བའི་སྤྲིན་ཕུང་འདི།། སྙན་ངག་པ་ཡི་སེམས་དང་གཅིག་མཚུངས་རེད།། རླངས་འཁོར་ཆེ་ཆུང་བསྟར་ཕྲེང་བསྒྲིགས་ནས་ཐལ།། སྐུ་མགྲོན་མང་བོ་འཛུམ་མདངས་ཡ་ལེར་བཞུད།། འོན་ཀྱང་ཁོ་བོ་འཆི་ཁའི་འཕག་འཚག་ཙམ།། སྙན་ངག་འདི་ཡང་ངུ་ཤུམ་ཙམ་དུ་ཟད།། ནང་ཞིག་སེམས་འདིའི་རྟོག་པ་སད་གྱུར་ཏེ།། ལྷ་ས་ཧྲིལ་བོ་དགོད་སྒྲས་ཁྱབ་དུས་སུ།། ང་ཡི་སྙིང་གི་མེ་སོན་ལྟ་བུ་སྟེ།། སྙན་ངག་འདི་ལ་བཙོན་གྲོལ་འཐོབ་ངེས་སམ།། ༢༠༠༨།༩།༢༤བྱོན།\nང་ཡི་མིག་ལ་ཁྱོད་ཀྱི་རྒྱལ་ཁམས་ཤོང་། ། ཁྱོད་ཀྱིས་ག་ལེར་རང་ཡུལ་སྙེག་ཚུལ་དེ། ། རི་བོའི་མགུལ་གྱི་སྤྲིན་པ་སྲབ་བུ་ཞིག ། རླུང་བུ་དེ་ཡིས་ཡང་ཡང་སྐྱོད་ཚུལ་ཡིན། ། བདག་གིས་ལག་ཟུང་ནམ་མཁའ་ཡར་བཏེགས་ནས། ། སྐར་ཕྲན་ཁ་ཤས་སེམས་ཆུང་ངང་བྱབས་ཏེ། ། ཁྱོད་ཀྱི་སྐྲ་ཡི་རྒྱན་དུ་བཀོད་པ་ཡིན། ། ཞོགས་ཀའི་ཟིལ་ཐིགས་ས་ལ་བཀྲམ་པ་འདྲ། ། ཁ་བ་ལྷབ་ལྷུབ་ས་གཞིར་བབས་ན་ཐག ། ཆར་དུ་གྱུར་བའི་ངང་ཚུལ་འདི་མཐོང་ན། ། བུ་མོ་ཁྱོད་ནི་དཔྱིད་ཀའི་མེ་ཏོག་ཡིན། ། ཁྱོད་ཀྱི་རྣ་ལོང་ལྡེམ་ཆ་གཡོ་ཞིང་གཡོ། ། ༢༠༡༢།༤།༡༡བྱོན།\n___དཔྱིད་ཀར་རྫི་བོར་སོང་བ། ༼ཞར་བཀོད་ཁག་གཉིས།༽ དཔྱིད་ཀྱི་ཆར་བ་ཨ་མའི་བྱམས་བརྩེ་འདྲ།། ཁོ་མོའི་མཁུར་མགོའི་མིག་ཆུ་རྡོག་གཅིག་བཞིན།། སེམས་ངལ་དང་བཅས་ས་གཞིའི་སྐྱེ་དངོས་ལ།། ཡང་བསྐྱར་སད་པའི་སྐུལ་མ་ཅི་ཡང་འདེབས།། དཔྱིད་ཀྱི་རླུང་བུ་གྲོགས་པོའི་སེམས་གཏམ་འདྲ།། གཅིག་བུར་འཇབ་པའི་ཆོ་འཕྲུལ་དུ་མ་ཡིས།། རང་སྣང་མཐོ་བའི་མེ་ཏོག་རྐང་གཅིག་གི། དྲི་བསུང་བརྐུས་ནས་སྣ་སྒོར་སྐྱེལ་བར་བྱེད།། དཔྱིད་ཀྱི་རྫི་བོ་བྱིས་པ་བསམ་མེད་འདྲ།། འགྱུར་ཁུགས་བཞུར་བའི་ཀྱ་ཀྱུའི་ཆུ་འགྲམ་དུ།། གོམ་ཁ་འཁྱོལ་བའི་སྟོང་འདང་གྲངས་མེད་ཀྱིས།། སྐབས་འགར་སྤྲིན་ལ་ཅེར་ཞིང་ལུགས་ཁྱུར་ཉན།། ༢༠༠༨།༤།༣༠བྱོན། གློ་བུར་དུ་གཉན་ཆེན་རྫ་རི་ལ་བལྟས་པ། ཁྱོད་ནི་ཁོ་བོའི་རང་སྣང་ཇི་བཞིན་དུ། ། མགོ་བོ་ལྟག་གར་དེ་འདྲའི་དགྱེ་དོན་ཅི། ། སྨུག་སྤྲིན་འཇིངས་པ་སྟུག་པོའི་ཏིང་འཛིན་ཀློང་། ། བསམ་གཞིག་ཁ་འཕྲོ་ད་དུང་ལྷག་མེད་དམ། ། རྦ་ཀློང་དཀྲིག་པའི་རྩྭ་ལྗང་ཕོན་པོའི་རླབས། ། ངོ་མཚར་འགྱུ་བའི་རྩེ་དགའ་ལ་རེག་པ། ། ཤག་ཤག་བརྡོལ་བའི་སྙན་ངག་ཡུག་གཅིག་ཀྱང་། ། འདི་ན་ཁྱོད་ལ་མཉེས་པའི་ཡོན་ཆབ་སྦྲེང་། ། ད་ནི་ཁྱོད་ཀྱང་འགུལ་མེད་བརྟུལ་ཞུགས་ཀྱིས། ། བྲང་གཞོང་སྟོན་པའི་ཟོལ་དེར་གཡོལ་བར་ཞུ། ། ཁྱོད་ཀྱི་ནང་སེམས་ཁོ་ན་ཀློག་མཁན་དེ། ། བསྐལ་བའི་བར་དུ་ང་ལ་གཞན་ཡོད་མིན། ། ༢༠༠༨།༤།༣༠བྱོན། ཞོགས་པར་མལ་ལས་ལངས་པ། ད་ནངས་མ་མོ་གྱོ་ཐོས་འབའ་རྒྱངས་ཀྱིས། ། ང་རང་ཁོ་ན་ཞིམ་པོ་མལ་ལས་དཀྲོགས། ། བཙས་མ་ཐག་པའི་ཉིན་བྱེད་བུས་པས་ཀྱང་། ། ཁོ་བོའི་སྐྲ་ཉག་གཅིག་ལས་དཔྱང་བར་བགྱིད། ། མཁའ་དབུགས་དྭངས་མོ་ཀྲོག་གེར་མིད་པ་ཡི། ། ཁུ་བྱུག་ཅིག་ཀྱང་སྲིབ་རིའི་ལོགས་ན་གྲག ། ནངས་ཇ་ལས་ཀྱང་སྔ་བའི་སེམས་པ་འདིས། ། ཡང་བསྐྱར་ཐ་སྙད་འགའ་ལ་གཤོག་པ་སྤྲོད། ། ངོ་གནོང་སླ་བའི་རྟ་ལྗང་གཞོན་ནུ་མ། ། སླར་ཡང་དཀྱིལ་མཐོ་གང་གིས་ཡར་ལ་འཕགས། ། ཁོ་བོས་མགྲིན་པ་འཕྲེད་དུ་དཀྱོགས་ཙམ་གྱིས། ། ཨ་ཅེ་དེ་རིང་དེ་རིང་ལྕི་བ་གང་དུ་བསོག ། ༢༠༠༨།༥།༡བྱོན།\nངལ་ཞིང་དུབ་པའི་རྐང་རྗེས་ཆུང་ཆུང་ཞིག ། ཁོ་བོའི་སེམས་པའི་རྒྱ་ཁྱོན་བཞིན་དུ་བསྲིངས། ། རླུང་གིས་འཁུར་བའི་གད་སྙིགས་འདི་ཡིས་ཀྱང་། ། མིག་འཕྲུལ་ལྟ་བུའི་ཚོར་ཡང་ཡང་སློང་། ། གོམ་ཁ་དལ་བའི་ཧམ་སེམས་མིག་ཆེན་པོས། ། གནམ་འོག་འདི་ལ་འཁང་ར་མང་བྱས་ཀྱང་། ། གནས་ལུགས་མིན་པའི་ལམ་རྐེད་ཕ་བོང་འདིས། ། དམྱལ་ཁམས་འདྲ་བའི་འཆར་སྒོ་སྣ་རེ་བསྩལ། ། མདང་དགོང་རྨི་ལམ་གསེབ་ཀྱི་ལྷ་མོ་ཞིག ། དེ་རིང་རྨ་འགྲམ་འདི་ན་དངོས་སུ་ལྷགས། ། རྔུལ་ཆུས་བཀྲུས་པའི་འདོད་པའི་ཁུག་མ་ཡང་། ། སུ་ཡི་ཆེད་དུ་གཟེད་པ་ངེས་མ་མཆིས། ། སྐྱོད་མཚམས་བཞག་པའི་གྲུ་གཟིངས་རྒས་འཁོགས་འདིས།། ཁྲེལ་དགོད་ཁ་ཤས་མི་འདོད་བཞིན་དུ་བསྣུར། ། ཤིག་ཤིང་གཡོ་བའི་རླབས་གཉེར་འདི་ཡིས་ཀྱང་། ། མནོ་བསམ་ལྟ་བུའི་བྱེ་སྒང་རེ་རེ་བསྣུབས། ། གླེན་རྟགས་ཆེ་བའི་སྤྲིན་འདི་ཁོ་ན་ཡིས། ། གནམ་སའི་བར་ལ་ངག་སྒོ་མི་ཁྲོལ་ཡང་། ། མཐུན་ཕྱོགས་ཤེས་པའི་རླུང་ཞིག་གཡུག་སྲིད་ན། ། ཁོ་བའི་རང་སྣང་དེ་ཙམ་མཐོ་བར་འགྱུར། ། དཀའ་ཚེགས་ཆེ་བའི་དུས་ཡུན་འདི་ལྟ་ན། ། སེམས་ཀྱི་གྲུ་ལ་བར་ཆད་མང་སྲིད་མོད། ། ལག་ཟུང་གཡུག་གཡུག་བྱེད་པའི་སྲས་མོ་དེར། ། ཁས་བླངས་དམ་བཅའ་སྙིམ་པའི་ཐད་དུ་བསྐྱོར། ། ༢༠༠༧།༡༡།༢༡བྱོན།\nརློན་བག་ཆགས་པའི་སེམས་པ་ཞིག། དེ་རིང་བྲོས་བྱོལ་ཁོ་ནས་རྒྱུ།། ཨ་ཅེའི་རྫི་གླུ་སྙན་མོ་དེས།། བྱིས་པའི་རྣམ་འགྱུར་གསལ་བར་བྱས།། མཐོང་ལམ་སྒྲིབ་པའི་རི་མང་པོ།། ཇེ་མཐོར་འགྲོ་བ་འཇིགས་ཆེ་ཡང་།། ཨ་ཅེའི་རྐང་རྗེས་རེ་རེ་ན།། མེ་ཏོག་ལྟ་བུའི་དུངས་ཀ་འཁྱིལ།། ལུག་ཁྱུས་ཅི་ཞིག་ལྡོད་བཞིན་དུ།། ག་ལེར་སྨུག་པའི་གསེང་ལ་འཐིམ།། གླེན་རྟགས་མང་བའི་སྙན་ངག་པས།། སྔར་བཞིན་མདུན་གྱི་རི་བོ་བརྟོལ།། ལུ་གུའི་མེ་ཏོག་ཐང་ཡངས་པོ།། ཨ་ཅེའི་བསམ་བློའི་ཁྱོན་ལགས་ན།། ཤག་ཤག་བཞུར་བའི་ཆབ་གཙང་བོ།། བརྩེ་བའི་སྙིང་གཏམ་ཨེ་ཡིན་ལགས།། རྩྭ་རྩེར་འབྱར་བའི་ཟིལ་བ་དག།། མཚར་སྡུག་འདབ་ཁས་གཏོར་ནས་འགྲོ།། རླུང་གིས་སྒུལ་བའི་ཆུ་སྐྱེས་ཕོན།། འཇམ་གཉེན་སོར་མོས་བྱིལ་བཞིན་འགྲོ། ཀྱེ་ལགས་ལང་ཚོའི་སྡུག་གུ་མ།། ཕྱི་མིག་ལན་གཅིག་གློད་པར་ཞུ།། འདི་ནའང་དབྱངས་གསལ་རྫི་བོ་ཡིས།། ལང་མ་གོག་གི་འཁྲབ་གཞུང་རྩོམ།། ཆགས་པས་མྱོས་པའི་གནམ་ས་ཟུང་།། མི་སྨྲའི་རྟུལ་ཞུགས་འཆང་བ་ལ།། ཨ་ཅེའི་འགྲོ་སྟངས་རེ་རེ་ལས།། འཚོ་བའི་ཤུགས་བསྟན་རྫོགས་མེད་གྲོལ།། ཐོག་མའི་མི་སྐད་མཚར་བོ་དེས།། རྩྭ་ཐང་ཡོད་པར་གཞི་ནས་རྟོགས།། མོག་པོར་གྱུར་བའི་ཨ་ཅེ་འདི།། དབྱར་ཟླ་དྲུག་པའི་རྨི་ལམ་ཡིན།། སྐོར་ཚོགས་བྱས་པའི་ཕོ་གསར་ཚོས།། མགྲིན་འཁྱོག་བཟོ་ལྟ་འཛིན་ཙ་ན།། ངས་ཀྱང་ལང་ཚོའི་སྙན་ངག་ཅིག། ཤུགས་ཀྱིས་གྱེར་བ་ངལ་བ་ཅི།། དངོས་སུ་གསོན་པའི་བདེན་དཔང་ལ།། རླུང་གིས་འགྲེལ་སྟངས་མང་བོ་རྒྱག། རལ་བར་གྱུར་བའི་གཟུགས་རིས་འདི།། གདོན་འཕྲུལ་གང་ཡིན་འབྱེད་པ་དཀའ།། ཨ་ཅེ་ཁྲ་ཡག་རྫ་ལ་འགྲོ།། རྫི་གླུས་རི་སྐེད་དཀྲིས་ནས་འགྲོ།། ཨ་ཅེ་སྨིག་རྒྱུའི་གྲོང་ལ་འགྲོ།། མིག་འཁྲུལ་ཡང་ཡང་བསྟན་ནས་འགྲོ།། ༢༠༠༧ ༨ ༩ཉིན་བྱོན།\nའབྲོག་ཐང་དང་དཔེ་ཁུག བྱིས་པ། ___འབྲོག་ཐང་གི་སྦྲ་གུར་ཟབ་སྦྱོང་འཛིན་གྲྭ་ཞིག་གི་སྣང་ཚུལ། ཟིལ་ཐིགས་ཕྲ་མོ་ཞིག་ས་ལ་འཐོར་སོང་།། ཀ་ཁའི་གཞས་ཆུང་ཞིག་མཁའ་ལ་འཕུར་སོང་།། དུ་ཞགས་གྱ་གྱུ་ཡི་གཡུང་དྲུང་བར་ནས།། དཔེ་ཁུག་ཆུང་ཆུང་ཞིག་ཡང་བསྐྱར་འགུལ་བྱུང་།། གཅིག་གིས་མེ་ཏོག་འདིའི་འདབ་མ་ཡག་ཟེར།། གཅིག་གིས་ཀ་ཁ་འདིའི་སུག་ཏི་རིང་ཟེར།། དཔེ་ཁུག་ཆུང་ཆུང་ཞིག་མང་དུ་འཕེལ་ནས།། ཞོགས་པའི་མཁའ་དབུགས་ལ་ཨུ་ཁུང་བཏོལ་བྱུང་།། སྨུག་པ་ས་འབྱར་ཞིག་བར་ཐག་ཇེ་ཉེ།། དཔེ་ཁུག་ཆུང་ཆུང་ཡང་དཀྱིལ་ལ་བཏིམས་འདུག། ཀ་ཁའི་རྨུ་རྐས་ལ་འཇུས་ཤིང་འོང་བའི།། འབྲོག་ཐང་བྱིས་པ་འདི་སྙིང་དུ་སྡུག་ཨང་།། ཁ་ཁུ་སིམ་སིམ་གྱི་སྤང་ཁུག་ནེམ་པོས།། འབྲོག་ཐང་བྱིས་པ་འདིའི་རྐང་ཆུང་བཏེགས་ཡོད།། ལྗང་སེར་གློ་དམར་གྱི་མེ་ཏོག་ཚོམ་བུས།། ཨ་ཉོག་བྱིས་པ་འདིའི་རྣམ་ཤེས་སོས་ཡོད།། ཧ་ཅང་སྐྱིད་དུས་ཀྱི་དབྱར་ཟླ་དྲུག་པ།། འབྲོག་ཐང་བྱིས་པ་འདིའི་གདོང་ན་བསྐུངས་ཡོད།། སྤང་བཅུད་ཤ་མོ་ཞིག་ཁེར་བཏོག་ཉིས་བཏོག། དཔེ་ཁུག་ཁྲ་བོ་འདིའི་ནང་ལ་བཅུག་ཡོད།། རྐང་མཐིལ་རློན་པ་ཞིག་སྤང་ལ་བཞག་པས།། སེམས་ཀྱི་ནང་རོལ་ལ་ནེམ་ཞིག་ཨེ་བབ།། ཕ་མ་གང་མང་ཞིག་བསམ་ཞིང་དགྱེས་པས།། ས་ཆ་ཆུང་ཆུང་ཞིག་དགོད་སྒྲས་བཏིམས་སོང་།། ནམ་མཁའ་སྔར་བཞིན་དུ་ཡངས་ཤིང་ཆེ་བས།། གནམ་འོག་བྱིས་པ་འདིའི་བགྲོད་ལམ་མི་ཁོག། ཨ་རེ་ཨ་ཁུ་ཡི་ཁ་ལ་ཉོན་ཞོག། མདུན་ལམ་དྲང་དྲང་ཞིག་ཨ་ཁུས་སྟོན་ནོ།། བོད་རྩིས་ལྟར ༢༠༡༡ . ༦ . ༢༣ཉིན་བྱོན། ཧྲོང་བོར།\nམི་ཚོགས་འཛོམས་ཏེ་སླར་ཡང་སོ་སོར་གྲོལ། ། འུར་ཟིང་ལངས་ཏེ་སླར་ཡང་ཁད་ཀྱིས་འཇགས། ། ཕྱིང་ཞྭ་གྱོན་པའི་དགྲེས་སོང་རྒན་པོ་འདི། ། དེ་རིང་ཕྱི་མིག་ཁྲོད་ཀྱི་བསྡུས་གཟུགས་ཡིན། ། རྒྱབ་ཀྱི་ལྭ་བ་ཧྲལ་ཧྲུལ་རླུང་གིས་བསེད། ། ལྷན་པ་བརྩེགས་མས་སྒལ་གཞུང་ཁེབས་པར་བྱེད། ། རྐེད་པ་གཞུ་ལྟར་འཁྱོག་པའི་རྒན་པོ་འདིས། ། ང་ཡི་སེམས་ལ་ཅི་ཞིག་བཞག་བཏང་ཐལ། ། དགོན་པའི་བསང་དུད་བར་སྣང་དགུང་ལ་བསྲིངས། ། ངྷྰི་སྐད་རེ་ཟུང་དེ་དང་ལྷན་ཅིག་འཕུར། ། ནུབ་ཁའི་ཉི་འོད་འདི་ཡི་ངོ་སོ་ན། ། རྒན་པོ་འདི་ཡང་གྲིབ་རིས་ཙམ་དུ་ཟད། ། ཁྲོབ་སྒྲ་དང་བཅས་རྨ་ཆུ་རོམ་དུ་གཟིམས། ། འུར་སྒྲ་དང་བཅས་བྱང་རླུང་བྲག་ལ་རྡེབ། ། ཕྱག་རྟེན་བསྔས་ཏེ་འཁྱོར་ཞིང་འགྲོ་བ་ཡི། ། རྭ་རྒྱའི་ཨ་ཁུ་ཅི་འདྲའི་ཉམ་ཆུང་བ། ། མདུན་ན་ཁྱིམ་དང་ཆུང་མས་བསུ་བ་མེད། ། རྒྱབ་ན་བུ་དང་ཚ་བོས་སྐྱོར་མ་མེད། ། ཁེར་རྐྱང་གཅིག་བུར་རྩམ་ཁུག་སྲུང་བ་ཡི། ། རྭ་རྒྱའི་ཨ་ཁུའི་ལས་འདི་སུ་ཡིས་བཟློག ། ལྷ་ཁང་སྔུན་དང་སྐོར་ལམ་ཕྱི་ནང་དུ། ། རྭ་རྒྱའི་ཨ་ཁུའི་རྐང་རྗེས་མེད་ས་དཀོན། ། ལྷ་ཚོགས་ཞིང་དང་འཁོར་ཁང་ཙིར་སྒྲ་ལ། ། རྭ་རྒྱའི་ཨ་ཁུའི་ཡིད་ཆེས་མེད་ས་དཀོན། ། རྒས་པའི་གཉེར་མ་གདོང་ཐོག་ཐུར་ལ་བབས། ། འཁོབ་པའི་ལུས་པོ་ལྕིག་ལྕིག་འདར་བར་བྱེད། ། མིག་འབྲས་གཡུ་ལྟར་སྔོ་བའི་རྒན་པོ་འདི། ། ཡང་བསྐྱར་ང་ཡི་གམ་ནས་ལམ་ལ་ཆས། ། དགོན་པ་འདི་ལ་འགྱུར་ལྡོག་གང་བྱུང་བ། ། ཨ་ཁུའི་གདོང་ནས་ཆད་ལྷག་མེད་པར་མངོན། ། ནམ་ཡང་སེམས་ཚེགས་རྐྱང་བས་བྲེལ་བ་ཡི། ། རྭ་རྒྱའི་ཨ་ཁུ་རྭ་རྒྱའི་བསྡུས་གཟུགས་ཡིན། ། དབྱར་གསུམ་ཆར་དང་དགུན་གསུམ་ཙག་རླུང་ཁྲོད། ། རྭ་རྒྱའི་ཨ་ཁུར་གོན་པ་འདི་ལས་མེད། ། དུས་བཞིའི་དྲོ་གྲངས་དབྱར་ལྭས་བརྟོལ་བ་ཡི། ། ཨ་ཙི་ཚེ་སྨད་རྒན་པོའི་སྐྱིད་སྡུག་འདི། ། རྒྱང་ནས་འོང་ཞིང་རྒྱང་ལ་ལོག་ངེས་པའི། ། གྱི་ནར་འཁྱམ་པའི་གྲྭ་རྐྱང་ཁོ་བོ་ཡིས། ། དགེ་བའི་དངོས་པོ་ཕྲན་ཙམ་བགྱིས་པ་དག ། རྒན་པོ་འདི་ཡི་དོན་དུ་བསྔོན་འདོད། ། ༢༠༠༨།༡༡།༩བྱོན།\nརླབས་དཀར་འགྱུ་བ་ལྟ་བུའི་སྤྲིན་གྱི་མཚོ།། ཉི་ཟེར་ཀློང་ན་ཐུར་ནས་ཐུར་དུ་འབབ།། ནང་སེམས་འཕྱུར་བའི་འབྲུ་གཤོག་པ་ཅན།། སྙན་ངག་འདི་ཀོ་བདག་གི་བྲང་ན་སྐྱོམ།། དྭངས་བསིལ་ཆབ་ཀྱིས་བཀྲུས་པའི་ཁུ་བྱུག་གླུས།། ནགས་མའི་འདབ་ལོ་ཡང་ཡང་བརླན་པར་བྱེད།། རེ་སྦྲ་སྨུག་པོའི་ཁ་འཚུབ་མཐོང་ལམ་ན།། དུ་བའི་ཀ་བ་གྱེན་དུ་གནམ་ལ་བསླངས།། སེམས་ཀྱི་མཛའ་བ་སྒྱུ་འཕྲུལ་མིག་ལ་བསྐུངས།། རྩྭ་ལྗང་ཟིལ་བ་ཆུང་ཆུང་རྡོག་པས་གཏོར།། ཞལ་རས་དྭངས་མོ་ཟོ་བར་བཅུ་བ་ཡི།། ཆུ་ལེན་བུ་མོའི་ཞོགས་པ་ལྷ་ཡུལ་འདྲ།། ཐོན་མིའི་ཡིག་འབྲུའི་ཆ་ཙམ་མ་འཐོར་ཀྱང་།། འདི་ན་ཟོལ་མེད་བོད་པའི་སེམས་རྒྱུན་བརྡོལ།། འདི་ནས་རྨི་ལམ་ཐེངས་གཅིག་རྨིས་པས་ཀྱང་།། གནའ་མི་དཔུང་རྗེན་དག་གི་གཏམ་རྒྱུད་དྲན།། གོམ་ཞེང་ཆེན་པོས་མདུན་དུ་བསྐྱོད་པ་བཞིན།། གཉན་ཆེན་བླ་རི་ཡར་ནས་ཡར་ལ་འཕགས།། ཉི་འོད་འཇམ་པོས་བྱིལ་བྱིལ་གནང་བ་ཡི།། རྫི་བོའི་གཞས་གདངས་སླར་ཡང་དྲོས་པར་གྱུར།། སྤང་གི་མེ་ཏོག་གཅིག་བཏོགས་གཉིས་བསྒྲུགས་ཤིང་།། དགོད་སྒྲ་སང་སིང་སྨུག་འཇིངས་ཀློང་དུ་བསྟིམས།། གཞོན་ནུ་ཕོ་མོའི་སེམས་ཀྱི་གཤིས་ཀ་འདི།། གོར་མའི་གསེང་ནས་འབབ་པའི་ཆུ་མིག་ཡིན།། རྟ་རྔའི་ཉག་ལས་ཕྲ་བའི་རི་ལམ་ཞིག།། གྱ་གྱུར་འཐེན་ཞིང་ཁོ་བོ་དེར་བསྙེས་ཏེ།། ༼འབུམ་ཉག་གར་༽ཕྱི་མིག་འཕང་བའི་ཚེ།། མི་ལོ་ཉི་ཤུའི་སྔོན་གྱི་ཁྱོད་རང་དྲན།། འདི་ན་གནའ་བོའི་བྱིས་སྒྲུང་དྭངས་མོ་ཞིག།། འདི་ན་གདོད་མའི་གོས་ཆེན་ཚལ་བུ་ཞིག།། ཁོ་བོས་ཡང་བསྐྱར་ཁྱོད་ལ་གསལ་བཏབས་ཤིང་།། མིག་ཟུང་བཙུམས་ཏེ་ཕྱིར་དྲན་སྒོམ་དུ་ཞུགས།། སྤང་རྒྱན་པདྨོའི་ཡིད་འོང་ཞྭ་སླེས་ས།། སྨན་ཤར་བཞོ་གླུས་འབྲི་མོོའི་ཞེ་སྐྱོ་ས།། བྲ་ཆལ་བྱིས་པས་རྡེའུས་མཁར་རྩིག་ས།། འདི་ཀོ་གཉན་ཆེན་རྫ་རིའི་ཞོགས་པ་ཡིན།། འོན་ཀྱང་ཐོན་མིའི་རུམ་གྱི་ཡིག་རྡོག་དེ།། སྒམ་ནས་ལེན་མཁན་གཅིག་ཀྱང་མ་བྱུང་ལ།། ཤ་གཟན་ཉི་ཤུའི་ལྡབ་ཀྱི་བྱུར་རྡོག་གཅིག།། ད་ཆ་འོད་དང་བསམ་བློའི་དམར་ས་ཡིན།། མུ་མཐའ་མེད་པའི་ཐང་ཆེན་གཤོག་པའི་རླབས།། ཁོ་བོའི་པང་དུ་ཁད་ཀྱིས་འཕྱུར་འོང་ཞིང་།། ཁྱོད་ཀྱི་ནང་སེམས་མཚོན་པའི་རྩེད་རྭ་ཡང་།། རླབས་གཉེར་ཡོམ་ཡོམ་ང་ཡི་པང་དུ་ནུར།། རླུང་བུ་བསིལ་བསིལ་ལྡང་བའི་དེ་རིང་ནི།། སྣང་བ་གཙང་གཙང་བཞུར་བའི་དེ་རིང་ནི།། མེ་ཏོག་ཤམ་ཤམ་ངུ་བའི་དེ་རིང་ནི།། ཁྱོད་ཀྱིས་ཡང་བསྐྱར་ཁྲིད་པའི་དེ་རིང་ནི།། གཟུགས་རིས་འབུམ་ཕྲག་ཧྲུག་ཆག་ཏུ་གྱུར་བའི།། ཁྱོད་ནི་རྩྭ་རྩེར་འབྱར་བའི་ཟིལ་བ་ཡིན།། བདག་གི་སྙུག་རྩེ་འདི་ཡི་གནས་ལུགས་ཡིན།། འཐུང་མི་བཏུབ་པའི་རྫ་ཆུའི་ཤག་སྒྲ་ཡིན།། འོད་ཀྱི་ཉག་མ་ཉག་མ་ལ་འཐབ་ཅིང་།། ཉི་མའི་སྐྲ་ལོ་གདོང་དུ་འགྲིལ་བ་ཡི།། མཐོ་སྒང་མ་མས་ཞོགས་པ་སྙིལ་བའི་ཆབ།། བདག་གི་ནང་སེམས་སྐྱོམ་པའི་རླབས་སྒྲ་ཡིན།། ཁྱོད་ནི་བདག་གི་བྱིས་དུས་རྨི་ལམ་ཡིན།། དབྱངས་གསལ་ཤ་མོ་འཐུ་རོགས་གོ་ཆོད་ཡིན།། མེ་ཏོག་ཚལ་ལ་བཞག་པའི་རྐང་རྗེས་ཡིན།། ཆུང་ཆུང་བེའུ་འཚོ་བའི་ཨ་ཉོག་ཡིན།། ཁྱོད་ནི་བདག་གི་དྲན་པའི་མེ་ལོང་ཡིན།། མེ་ལོང་ནང་གི་ཞལ་རས་གོར་གོར་ཡིན།། སྙན་ངག་རྐང་གཅིག་འབྲི་བའི་གོ་རིམ་ཡིན།། འོ་ཇ་ཧུབ་གང་རྔུབ་པའི་རོ་མངར་ཡིན།། ཁྱོད་ནི་བདག་གི་ཟིན་མེད་དུས་ཚོད་ཡིན།། ལོ་ཟླའི་གདོང་ལ་བརྐོས་པའི་གཉེར་རིས་ཡིན།། བདག་དང་ཁྱད་པར་འབྱེད་པའི་ཁྱོད་རང་ཡིན།། སྙན་ངག་ཁ་ཕྱོགས་བརླག་པའི་ཁྱོད་རང་ཡིན།། ཁྱོད་ནི་བདག་གི་ཐག་རིང་སྤུན་ཟླ་ཡིན།།4 སྤུན་ཟླའི་མིག་ལ་འཁྱིལ་བའི་སྨྲེང་སྐྱོ་ཡིན།། ཨ་མའི་བསྔོ་སྨོན་ཁྲོད་ཀྱི་དམར་ཐིག་ཡིན།། མཆོད་མེ་རྐོང་རིས་གང་གི་ཁ་དོག་ཡིན།། ཐང་དང་གཞོང་བར་འཁྱིལ་བའི་སྨུག་པ་ཡང་།། སྟོབས་སུ་ཡིས་ལག་གཡུག་བྱེད་པ་བཞིན།། རིམ་དང་ཁད་ཀྱིས་གྱེན་དུ་འཕགས་པའི་མུར།། ད་ཆ་ཁོ་བོ་ཡང་བསྐྱར་རྒས་འགོ་རྩོམ།། ༢༠༡༠．༥．༢༣ བྱོན། ཕ་ཡུལ།\nཆུ་ཕྲན་གྱ་གྱུ་ཞིག _འབྲོག་ཐང་གི་གཞོན་ནུ་མ་ཞིག་ལ་བྲིས་པ། རི་བོ་མཐོ་ཞིང་སྤྲིན་དཀར་དམའ་བ་ཞིག ། འཇའ་ཡི་རྨུ་རྐས་གནམ་ལ་བཙུགས་པ་ཞིག ། ཆུ་མོ་ཧུབ་གང་འཐུང་བའི་ལུག་ཁྱུ་ཞིག ། རྫི་གཞས་དྭངས་མོ་ཞིག་གི་དབྱིངས་སུ་ནུབ། ། མྱོང་བས་གཏན་ལ་ཕབ་ཅིང་ཞིག་པ་ཞིག ། སྙན་ངག་ལམ་ཙམ་བཀླག་པའི་ཚོར་བ་ཞིག ། དབེན་པའི་གནས་ནས་བསྐྱུར་ཐབས་མེད་པ་ཞིག ། རྫི་གཞས་དྭངས་མོ་ལྕེ་ཡི་རོ་ལ་འཁྱིལ། ། གནམ་སའི་མཚམས་ལ་བསྐུར་བའི་འཕྲིན་ཡིག་ཅིག ། སྤྲིན་གྱི་གསེབ་ནས་ལྷུང་བའི་མིག་ཆུ་ཞིག ། ཤེལ་གྱི་སྒྲོག་གུ་འཐོར་བའི་རྡོ་གཅལ་ཞིག ། གཞས་ཚིག་རེ་རེ་རྐང་ནས་བཞུར་བར་གྱུར། ། སུ་རུའི་མེ་ཏོག་བརླན་པའི་ཟིལ་བ་ཞིག ། ཕྲེང་རྡོག་རེ་རེས་དེད་པའི་ངལ་དུབ་ཅིག ། གླེགས་བམ་གསེབ་ལ་བཅུགས་པའི་ཡིག་འབྲུ་ཞིག ། སྒོམ་ཤག་གྲུ་བཞི་ཨེན་ཙམ་འདར་བར་གྱུར། ། གཞས་འདི་གྲྭ་ཤག་མདུན་གྱི་དབྱར་སྡོང་ཞིག ། ལོ་འདབ་རེ་རེ་བརླན་ཞིང་གཤེར་བར་གྱུར། ། གཞས་འདི་རྨི་ལམ་གསེབ་ཀྱི་རླུང་བུ་ཞིག ། དྲན་པའི་གཏིང་ཏུ་དབུགས་དབྱུངས་ཐོབ་པར་གྱུར། ། ༢༠༡༡.༦.༡༣བྱོན།\nསྟེང་མཁའ་སྤྱོད་ཀྱི་ཞིང་ལ་གསོལ་འདེབས་ཟློ་བཞིན།། ཤོག་ལྕགས་སྙུག་གི་འགྲོ་གྲོན་མང་པོ་བཏང་ནས།། དྲན་བསམ་གཞིག་གི་གཞུ་མོ་ནང་དུ་བཀུག་ན།། གྲོགས་གཤིས་བཟང་ཅན་གཅིག་རྗེས་གཉིས་མཐུད་དྲན་འོང་།། གནས་སྔ་རོལ་གྱི་མེ་ཏོག་མང་བའི་དུས་ལ།། སེམས་འོ་ཆུ་ཟུང་གཅིག་ཏུ་མཐུན་ཚུལ་བསམ་ན།། ལར་སྔོན་ཆད་དང་མི་འདྲའི་རྨོངས་སད་སྨྱོན་པ།། ས་རྭ་ཅོ་ལྟར་གྱོང་བའི་རྐེད་པར་ལུས་ཡོད།། ནགས་ལྗོན་ཤིང་དག་བསིལ་མ་རླུང་གིས་སྐྱོམ་ཞིང་།། ཕྱོགས་གང་ཡིན་ལ་སྟོང་འཇགས་མྱ་ངན་འཁོར་དུས།། གྲོགས་མཐེ་བོང་ཙམ་མེད་པའི་རྨོངས་སད་སྨྱོན་པ།། ཡིད་སེམས་ཐག་དེ་ཆད་པའི་ཤུགས་རིང་ནར་ནར།། གྲོགས་ན་ཟླ་ཚོས་རྒྱང་ལམ་བཅད་དེ་བཞུད་སོང་།། བྱ་ཁྲུང་ཁྲུང་ཚོས་གཤོག་ཕྲེང་བསྒྲིགས་ནས་འཕུར་སོང་།། དགོང་མཚམས་སྤྲིན་ལ་ཅེར་བའི་རྨོངས་སད་སྨྱོན་པ།། དགྲ་འཆི་བདག་གི་ཞགས་པ་ནམ་ཐེབས་སྒུག་ཡོད།། བྲག་ཤེལ་དཀར་གྱི་ཀ་བ་དགུང་ལ་བཙུགས་འདྲའི།། ས་ཐག་རིང་གི་ཕ་ཡུལ་དགོན་སྡེ་ཕྲ་མོར།། གྲོགས་ན་ཟླ་ཚོས་སྙིང་གཏམ་གླེང་ཚུལ་བསམ་ན།། དུས་ད་ལྟ་ཡང་རྣ་ལམ་ཤུབ་སྒྲས་ཁེངས་ཡོད།། རྒྱུད་ཕྲ་རགས་ཀྱི་ཉོན་མོངས་གདོན་གྱིས་བཟུང་ཞིང་།། ཕྱོགས་ངེས་མེད་དུ་འགྲིམ་པའི་རྨོངས་སད་སྨྱོན་པ།། སྟེང་ཡ་གི་ན་ལྷ་ཡི་དངོས་གྲུབ་མྱུར་ན།། ཞེ་སྨྲེང་བ་འདི་སངས་པའི་སྡོངས་གྲོགས་བྱེད་རན།། སྔོན་ཆོས་གྲྭ་ཡི་སྔོན་མོ་རྡོ་གཅལ་ཐང་ནས།། སྒྲ་ཐལ་ངག་གིས་ཕས་རྒོལ་རི་བོ་བསྙིལ་ཅིང་།། གྲོགས་ན་ཟླ་ཚོའི་ཡིད་འོང་རྣམ་དཔྱོད་དྲན་ན།། ངའི་སེམས་ཤུགས་འདི་མཚོ་ཆེན་རླབས་ཀྱིས་བརྟས་འོང་།། རླུང་བསེར་མ་ཞིག་སྡོང་ལོའི་གཤེད་དུ་ལྡིང་ཞིང་།། རི་ལ་ལུང་ལ་དུས་ཚིགས་རི་མོ་འགོད་དུས།། ངའི་གཤོག་མཐུན་གྱི་ཡིད་འོང་བྱ་ཁྱུ་དཀར་པོ།། སྒྲོ་གཤོག་རྡང་དེ་ཉིལ་ལེར་གང་ལ་འཕུར་འགྲོ། དགུང་ཚེས་གསུམ་གྱི་ནུབ་ཁའི་ཟླ་འོད་འཁྱོག་པོས།། ནགས་རྒྱ་ལྕང་གི་ལོགས་ལ་བསིལ་བ་བྲན་དུས།། སྡུག་ལན་ཆགས་ཀྱིས་མི་གཏོང་རྨོངས་སད་སྨྱོན་པ།། ལག་འགྲམ་པ་ལ་གཏད་དེ་མིག་ཟུང་བཙུམས་ཡོད།། སྔོན་གཞིས་འཛོམས་ཀྱི་གྲྭ་ཤག་ཆུང་ཆུང་དེ་རུ།། སེམས་རྡོག་དོན་ཞིག་ཡང་དང་བསྐྱར་དུ་གླེང་ཞིང་།། ཡུལ་ཐག་རིང་ལ་སྟོང་བསམ་རྫོགས་མེད་བསྐུར་བ།། དུས་ད་ལྟ་ཡང་ཡིད་ཆེས་སྟོང་གིས་གནོན་འོང་།། རྩལ་དྲུག་ལྡན་གྱི་བྱ་རྒྱལ་ཐང་དཀར་རྒོད་པོས།། དགུང་གནམ་སྔོན་གྱི་སྤྲིན་དཀར་བང་རིམ་བསྟད་སོང་། རྒྱུག་དཔུང་ཤུགས་ཀྱིས་སྙེམས་པའི་བློ་རྟ་རྐྱང་བུས།། མཐའ་དམིགས་མེད་ཀྱི་བྱང་ཐང་ཧར་གྱིས་གཏུབ་སོང་།། མཐོ་གངས་དཀར་གྱི་དབང་བོ་ཇོ་མོ་གླང་མ།། དགུང་གནམ་སྔོན་འདི་འདེགས་པའི་ཀ་བ་ཡིན་ན།། ཚོགས་ལྷན་འཛོམས་ཀྱིས་བཞག་པའི་ཁ་དན་དམར་པོ།། འོད་ལམ་ལམ་དུ་སྦར་བའི་སྐལ་བཟང་ནམ་ཡིན།། ལས་སྔོན་བསགས་ཀྱི་ས་བོན་བསྐྱེད་ཙམ་བྱུང་བས།། སྤྲང་དབྱུག་ཐོགས་ཀྱི་ཁོལ་བོ་རྨོངས་སད་སྨྱོན་པ།། དགུང་ཉི་ཟླ་དང་འདྲ་བའི་བཤེས་གཉེན་དྲུང་དུ།། གསུང་ལེགས་བཤད་ཀྱི་སྦྲང་བཅུད་གཞིབ་སྐལ་ཐོབ་ཀྱང་།། ཆུ་རྨ་ཀློང་གི་རྦ་རླབས་དགུང་ལ་འཕྱུར་ཞིང་།། རི་ཁྱུང་མགོན་གྱི་རྩེ་མོ་སྨུག་པས་བཏུམས་དུས།། སྡོམ་བློ་ཐོག་ན་སྐྱོར་བའི་རྨོངས་སད་སྨྱོན་པ།། ལམ་སྐྱ་མོ་འདི་དེད་ནས་གང་ལ་འགྲོ་ཨང་།། འབད་དུང་དུང་གིས་ལུས་པོ་ཤ་ཐང་ཆད་ཅིང་།། གོས་ངུར་སྨུག་གི་འདབ་ཁ་རླུང་ལ་བསྐྱོན་ཡང་།། སྒོར་སྲབ་མཐུག་ལ་གཟད་པའི་སྤྱི་ཚོགས་འདི་ལ།། ཕན་རེ་བཞག་གི་འོད་ཐིགས་ག་ཙམ་བསྐྲུན་ཡོད།། གྲོགས་ན་ཟླ་ཚོས་རྒྱལ་ཁམས་རིག་པས་བསྐོར་ནས།། དོན་ལེགས་སྐྱེས་ཀྱི་བམ་ཁ་དགུང་ལ་བརྩིགས་དུས།། བུ་རྨོངས་སད་ཁྱོད་རྒྱ་ལམ་བཞི་མདོར་འགྲེང་བས།། རྒྱུད་ཉམས་རྟོག་གི་བློ་སྐྱེད་ཅི་ཙམ་ཐོབ་འོང་།། རྒན་བསླབས་གསུང་གིས་གཤིས་རྒྱུད་བངས་ཐེངས་མང་ཞིང་།། གཞི་ཁོར་ཡུག་གིས་ཡར་སྐུལ་སེམས་ཤུགས་སྣོན་ཡང་།། རླུང་འཚུབ་མ་ཞིག་སློབ་རའི་མཐིལ་ནས་ལང་དུས།། བུ་རྨོངས་སད་ཁྱོད་ད་ལྟ་གང་ན་ཡོད་ལགས།། དོན་རྟོན་མེད་ཀྱི་གཅམ་ཚིག་རོ་ལ་སྲེད་ཅིང།། གླེན་མཁྲེགས་འཛིན་གྱི་ང་དང་རིགས་གཏོགས་འགྲོ་བ།། དཔལ་ཟུང་འཇུག་གི་གོ་འཕང་མངོན་དུ་བརྙེས་པའི།། ཕ་བླ་མ་ཡིས་སྲིད་མཐའི་བར་དུ་སྐྱོངས་ཤིག། ༢༠༠༧།༩།༢༠ཉིན་བྱོན། རྭ་རྒྱ།\nགྲོགས་པོ་ཟེར་བ་སེམས་པའི་མཐར་ཐུག་རེད།། གྲོགས་པོ་ཟེར་བ་མིག་གི་འབྲས་བུ་རེད།། གྲོགས་པོ་ཟེར་བ་ཁྲག་རྩའི་ལྡིང་ཚད་རེད།། གྲོགས་པོ་ཟེར་བ་སྙིང་གཅེས་ལོག་ལོག་རེད།། གྲོགས་པོ་ཟེར་བ་ཁྱོད་ཀྱི་གམ་ན་མེད།། ཁྱོད་ལ་སྐད་ཆ་བཤད་ཀྱིན་ཡོད་པ་དེ།། ཁྱོད་ཀྱི་འཚོ་བའི་གནས་སྟངས་ཙམ་ལ་སྟེ།། དེ་ལ་གྲོགས་ཀྱི་ཐ་སྙད་སྦྱོར་བ་ཡིན།། ཁྱོད་ཀྱི་རང་སེམས་སྐྱ་མོར་མཐུན་སོང་ན།། གྲོགས་པོ་ཟེར་བ་ལྷ་ཡིན་འདྲེ་འང་རུང་།། མདོར་ན་འགྲོ་བ་རིགས་དྲུག་གང་རུང་ན།། ཁྱོད་ལ་གྲོགས་ཀྱི་ས་བོན་རེ་རེ་ཡོད།། འོན་ཀྱང་གམ་ལ་ཡོང་ཚད་ཚང་མ་དེ།། རྐང་གཉིས་ཡིན་པའི་ངེས་པ་མེད་པ་བཞིན།། ཁྱོད་ཀྱིས་གཞུང་ལུགས་སྟོང་ཕྲག་བཀླགས་ཀྱང་རུང་།། གྲོགས་པོ་ཟེར་བ་ཁྱོད་ཀྱིས་མི་ཤེས་སོ།། རང་ལ་རྐང་བ་གཉིས་ཀ་ཡོད་བཞིན་དུ།། གོམ་གང་སྔུན་དུ་སྤོ་བར་སྙིང་འདར་ན།། བསྐལ་བརྒྱ་སོང་ཡང་ཁྱོད་ནི་ཁྱོད་རང་སྟེ།། ཆུ་ཁའི་ཕ་བོང་ཞིག་དང་ཁྱད་ཅི་ཡོད།། དེ་བས་གྲོགས་པོ་ཅིས་ཀྱང་རྙེད་དགོས་ཏེ།། གནམ་ལ་འཕུར་བྱེད་གཤོག་པ་རྣོན་པོ་དང་།། ས་ལ་འཛུལ་བྱེད་ས་རྐོ་ལག་རིང་སྟེ།། གྲོགས་པོ་ཟེར་བ་རིག་གནས་རྩ་བ་རེད།། འཛུམ་བཞིན་འཛུམ་བཞིན་གམ་དུ་འོང་བ་ཡང་།། སྡང་བཞིན་སྡང་བཞིན་རྒྱང་དུ་ཡིབ་བྱེད་པས།། ཁྱོད་ཀྱི་འདོད་རྩེ་མཐར་ཐུག་བཅོལ་ས་ཡང་།། རབ་འབྲིང་ཐ་གསུམ་ཉིད་དུ་ཕྱེ་བ་ཡིན།། ངོ་མ་གྲོགས་པོ་ཟེར་བ་གཞུང་ལུགས་ཏེ།། གཞུང་ལུགས་དེ་ལས་ལག་ལེན་གསོན་པོ་འཐོབ།། གྲོགས་པོ་ཟེར་བ་འཚོ་བའི་ཉམས་མྱོང་སྟེ།། ཉམས་མྱོང་ཁྲོད་ནས་སྐད་ཆ་རྣོན་པོ་རྙེད།། འཇབ་ཀྱིན་འཇབ་ཀྱིན་ཁ་རོག་ཁུ་སིམ་ངང་།། འགྲམ་པའི་ངོས་ལ་འོ་ཞིག་བྱེད་པ་ཡང་།། ཁྱོད་ཀྱིས་བདེན་པའི་རྩ་བར་རློམ་ཡང་རུང་།། དེ་ནི་དམྱལ་བའི་སྒོ་བྱང་དང་བོ་ཡིན།། དེས་ན་ཅིས་ཀྱང་རྙེད་ཐབས་མེད་པ་དེ།། ཅིས་ཀྱང་རྙེད་དགོས་འདུག་པའི་གནད་དོན་དེ།། སེམས་ལ་བརྐོས་པའི་ཐ་སྙད་བྱིན་རླབས་ཅན།། ཐར་བའི་རྐེད་དུ་དྲངས་པའི་ཟམ་པའོ།། མདོ་སྨད་འཁྱམ་པོ་དགེ་འདུན་ཆོས་འཕེལ་ཡང་།། གྲོགས་ཀྱི་འདུན་ནས་པུས་བཙུགས་བཙོན་ལ་བསྐུངས།། ཆབ་སྲིད་མཁས་པ་ལུང་ཤར་ཚེ་རྒྱལ་ཀྱང་།། གྲོགས་ཀྱི་མདུན་ནས་མིག་ཕྱུངས་ཞལ་ལྕེ་བསྐུམས།། སྲིད་ན་དཀོན་པའི་ཆུ་ཤེལ་བུམ་པ་ཞིག། ཕངས་སེམས་མེད་པར་ས་ལ་བརྡབས་སོང་ངོ་།། གྲོགས་པོ་ཞེས་པའི་རི་འདི་ཉིལ་ལགས་ན།། ནམ་ཞིག་ཁོ་བོའང་འབུ་ལྟར་གཅིར་བར་ངེས།། ༢༠༠༩、༤、༥བྱོན།\nརླུང་བུ་ཆུང་ཆུང་ཞིག་ང་ཡི་འཁྲིས་ནས་ལང་འོང་།། སྐད་ཆ་སྙིང་རྗེ་ཞིག་ང་ཡི་རྣ་བར་སིམ་འོང་།། མཆིན་ཤ་ལྷོད་ལྷོད་ཅིག་གླན་སའི་བདག་གི་བོད་པ།། རྐང་ལམ་རློན་པ་ཞིག་བརྒྱུད་ནས་གང་ལ་བུད་སོང་།། སྐྲ་ལོ་སོག་རྒྱབ་ཏུ་ཁེབས་པའི་སྟག་ཤར་གན་གིས།། ཁྱོད་ཀྱི་མིང་ཡིག་འདི་ཝུ་ཆང་ཁ་ན་འཁོར་ཟེར།། བརྩེ་དུང་ཟུར་མིག་གིས་སྟོན་པའི་ཨ་ཅེ་འབྲོག་མོས།། ཁྱོད་ཀྱི་མིང་ཡིག་འདི་འོ་ཟོའི་མཐིལ་ན་འཁྱིལ་ཟེར།། རྫ་རི་སྨུག་རླངས་ཀྱི་གསེབ་ལ་ལན་གསུམ་ཉན་མྱོང་།། ནེམ་འཛིན་རྩྭ་ལྗང་གི་ཚོགས་ལ་ལག་མྱངས་བྱས་མྱོང་།། སྙིང་གཏམ་དུང་དུང་ཞིག་བཤད་སའི་བདག་གི་བོད་པ།། མི་ཁ་འུར་འུར་འདིས་ཁྱོད་ཀྱང་བསྒྱེལ་བ་མིན་ནམ།། ཐོན་མིའི་དབྱངས་གསལ་འདིའི་བདག་པོ་བོད་པ་ཚང་འདི།། མདང་དགོང་རྨི་ལམ་གྱི་ཁྲོད་ནས་སླར་ཡང་བོར་སོང་།། བལ་དཀར་བསེད་མ་དང་འདྲ་བའི་བདག་གི་སེམས་པ།། ལམ་འཕྲད་སྤེན་མ་འདིའི་གསེང་ལ་ག་ལེར་འབྱར་སོང་།། སྤྱི་ལོ་ཉིས་སྟོང་བརྒྱད་ཨུ་ཚུགས་ཁོ་ནས་བཅར་ཡོང་།། གད་སྙིགས་ཆེ་ཆེ་ཞིག་རྒྱང་ལ་འཕོད་དགོས་བྱུང་སོང་།། གོན་པ་ཐེད་པོ་ཞིག་ཁུར་བའི་བདག་གི་བོད་པ།། རྩྭ་བཞོག་ཤིང་བཞོག་དང་ལྷན་དུ་གཡུགས་པ་མིན་ནམ།། མི་ཆེན་དཔོན་ཆེན་ཞིག་ང་ཡི་གམ་དུ་འོང་ནས།། བདེ་བདེ་འགྲིག་འགྲིག་གི་སེམས་གསོ་མང་མང་བྱེད་མོད།། ས་རྐོ་ལག་རིང་གི་མཆེ་བ་དཀྱིལ་མ་གན་ལ།། བུ་ངས་སྔོན་ཞིག་ནས་དོགས་ཟོན་ནན་མོ་བྱས་ཡོད།། ཉི་མ་སྟོད་ཅིག་ནས་ཤར་ཏེ་སྨད་ལ་ནུབ་སོང་།། བསྐྱར་ཟློས་འཚོ་བ་ཞིག་སེམས་ཚེགས་ཀློང་ལ་ཐིམ་སོང་།། ཁ་བཅག་མགོ་གཅོག་གི་རང་སྡུག་རང་གིས་ཉོ་བའི།། བཤད་ཡམས་ཐུང་ཐུང་འདིའི་འོ་བརྒྱལ་སྙིང་ལ་ལྕི་བ།། སྣ་ཚོགས་གློག་འོད་ཀྱིས་གནམ་སའི་གོ་རིམ་ཕྱེས་ཤིང་།། སྒྱོགས་ཆེན་ངར་སྐུད་ཅིག་སྙིང་དང་གློ་བར་རྒྱུ་དུས།། སྲིན་བུ་མ་འཁྱེར་དང་འདྲ་བའི་བདག་གི་བོད་པ།། ཁ་ལུད་ནུར་མོ་དེའི་འོག་ཏུ་ཤོར་བ་མིན་ནམ།། བརྒྱ་ཚོགས་སྟོང་འདུས་ཀྱི་མི་སྐད་གྱ་གྱུའི་གསེབ་ན།། རྔོན་པའི་བོའུ་ཁ་ནས་ཁྱོད་རང་མྱུར་ཚུལ་གླེང་འདུག། ཁ་ཡག་ཚིག་སྒྲིག་ལ་གོམས་པའི་སྐུ་མགྲོན་གན་གིས།། བརྙན་འཕྲིན་ཆུང་ངུ་ལས་ཁྱོད་རང་ཤོང་ཚུལ་ལབ་འདུག། སྟོད་ཀྱི་རྫ་ལུང་དེ་རིག་ན་ཁྱོད་རང་དྲན་འོང་།། རྫ་སྟོད་སྨུག་པ་ཡིས་གཡོགས་ན་ལྷག་ཏུ་དྲན་འོང་།། རེ་བ་མཐོན་པོ་ཞིག་བཅོལ་སའི་བདག་གི་བོད་པ།། ཐག་རིང་ཐག་རིང་གི་ཕར་རྒྱབ་གང་ན་ཡོད་ལགས།། ནམ་རྒྱུན་ཁྱོད་རང་དེ་འཚོལ་བའི་གོ་རིམ་ཧྲིལ་བོ།། བྱིས་པས་འཇའ་ཚོན་གྱི་ཁང་བཟང་སྙེག་པ་འདྲ་བྱུང་།། རེ་སྒུག་ཀློང་རིམ་ན་ཟད་པའི་ཉིན་ཞག་བརྒྱ་རྩ།། ༼བཞི་དོར་ལྔ་འབྲེལ་༽གྱི་གྲངས་ཀ་ཟིན་ཚོད་མ་རེད།། སྐད་པ་ལན་གསུམ་ཞིག་ལྷོར་བཞུད་སྤྲིན་ལ་བསྐུར་ཡོད།། སྐྱོ་བའི་མི་ཆུ་ཞིག་སེམས་པའི་མཐིལ་ལ་བསྐྱིལ་ཡོད།། ཆུ་མོ་ཚུར་ཡོང་གི་སྒྲ་ལ་རྣ་བ་གཏད་ཡོད།། རྨི་ལམ་ཞིམ་པོ་ཞིག་རྙེད་ཅིང་སླར་ཡང་བོར་ཡོད།། རྩེད་ར་ཆུང་ཆུང་ཞིག་བསྐྲུན་ཅིང་ཆར་བས་འཇིག་སོང་།། བྱིས་སྒྲུང་དྭངས་མོ་ཞིག་རྔུབ་ཅིང་བེ་འུས་དཀྲུགས་སོང་།། ཨ་མའི་སེམས་ཁོང་ལས་བརྐྱངས་པའི་བདག་གི་བོད་པ།། སྔོན་ཆད་སྔོན་ཆད་ཀྱི་འོད་ཟེར་དེ་འདྲ་ཡོད་དམ།། ཁྱོད་རང་གནམ་སྔོན་གྱི་ཉི་ཟླའི་གམ་ན་ཡོད་སྲིད།། ཁྱོད་རང་ཞབས་མེད་ཀྱི་རྒྱ་མཚོའི་མཐིལ་ན་ཡོད་སྲིད།། ནུས་མེད་ལག་སྟོང་གི་ཁོ་བོས་ཁྱོད་ཉིད་འཚོལ་ཕྱིར།། གམ་གྱི་རྐང་ལམ་འདི་གདམ་ནས་ག་ལེར་ཆས་འགྲོ། ༢༠༠༨ ༡༡ ༧བྱོན\nརྣམ་དཔྱོད་འབུམ་ཕྲག་འཕྱུར་བ་ལྟའི། ། རླབས་ཀྱི་དྲེགས་པ་དགུང་ལ་ཟུག ། ཁོ་བོའི་སེམས་ཀྱི་འདོད་བློ་ཡང་། ། དབང་མེད་དེ་ཡིས་ཕྲོགས་པར་གྱུར། ། ཨེ་མ་མཁའ་གླང་ངལ་བའི་ཁྱུ། ། ས་གཞིར་འགྲོས་ཀྱིས་བསྒྱུར་བ་འམ། ། བྱེད་པོའི་བཀོད་པ་སྟོང་ཕྲག་ལ། ། འགོངས་པའི་ངོ་མཚར་འདི་ཅི་ཞིག ། ལྗོན་གསེབ་ཉུལ་བའི་ཟླ་བ་ཡང་། ། དོ་ནུབ་སྐྱུང་བའི་ཟོལ་གྱིས་རྒྱུ། ། རྒྱུ་སྐར་མིག་ཟུང་འབུམ་ཕྲག་གིས། ། མཚན་མོའི་ཡོལ་བ་ཕྱེས་ཏེ་ལྟ། ། རྐང་སྟབས་བསྒྱུར་བའི་ཁོ་བོ་ཅག ། སྙུག་ཤོག་འཛིན་པའི་ངལ་བ་བསྟེན། ། དགའ་དང་སྐྱོ་བས་བྲང་གི་རྔ། ། ལྷག་ལྷག་རྡུང་བར་མཐའ་ཅི་ཡོད། ། རླབས་དཀར་ཟེར་མ་བཙག་པའི་ཚུལ། ། མིག་གི་ཆོ་འཕྲུལ་རྫོགས་མ་ཡོད། ། མནོ་བསམ་ལྕི་བའི་ཕ་བོང་གིས། ། ལོ་ཟླའི་རི་མོ་མཚམས་མེད་ཟློ། ། འདི་ནི་ཛ་ཧྰའི་བུ་མོ་མིན། ། བརྙན་དང་པར་ཆས་སོ་ཁུང་ན། ། མཐོང་བའི་ངོ་མཚར་ཟླ་མེད་པ། ། སྲིད་ན་གྲགས་པའི་རྨ་ཆུ་ལགས། ། གནའ་བོའི་སྙན་ངག་མཁན་པོ་རྣམས། ། རྒྱང་དུ་གཤེགས་པའི་ཤུལ་འདི་ན། ། ད་ལྟ་བརྗོད་བྱའི་སྣང་བརྙན་འབུམ། ། ཅི་སྟེ་འགོད་ལ་གདེང་ཐོབ་སུ། ། སྨྲ་བ་མེད་པའི་རི་ཚོགས་ཀྱིས། ། གང་གི་མཛེས་སྡུག་མ་བཟོད་ནས། ། མུན་པའི་ཞལ་རིས་ཡོངས་བཀབ་ཅིང་། ། མགྲིན་པ་ནམ་མཁའི་ལྟོ་བར་བསྲིངས། ། དྲག་ཏུ་འཕྱུར་ཅིག་རྨ་ཆུ་ལགས། ། འདི་ན་ཕུགས་འདུན་གཏིང་རིང་བའི། ། སྙན་ངག་མཁན་པོའི་སེམས་ཤུགས་ཀྱང་། ། ཁྱོད་དང་ལྷན་ཅིག་ཁོལ་བར་གྱུར། ། ད་དུང་རིགས་ཀྱི་བདེ་སྡུག་ཆེད། ། ཁྱོད་ནི་མདུན་དུ་བསྐྱོད་པར་ངེས། ། སེམས་འགུལ་ཐེབས་པའི་ས་ཆེན་འདིའི། ། ནགས་ཀྱི་བ་སྤུ་གཟེངས་པར་བྱེད། ། ཉིན་དང་མཚན་མོའི་ངལ་བ་བརྒྱ། ། རྒྱབ་ཏུ་དཔྱངས་པའི་ཁོ་བོས་ནི། ། ཟླ་གདོང་སྦྲུམ་པའི་ཁྱོད་ཉིད་ལས། ། བསམ་གཞིག་འབུམ་གྱི་ཟེར་མ་འཐུ། ། ༢༠༠༨།༦།༡༧བྱོན།\nསྒྲོལ་མ་ཞེས་པའི་རི་བོ་དེ།། ཉིལ་ནས་ང་རང་འབུ་ལྟར་གཅིར།། ___ཁྱུང་ཐར་རྒྱལ་གྱི་སྙན་ངག་ལས་དྲངས། ༡ སྲོད་ཀྱི་སྤྲིན་ཕུང་དམར་བོ།། ཁྲག་དྲོན་སྙན་ངག་ཡིན་ན།། རྩྭ་ལོ་བརླན་པའི་རྔུལ་ཆུ།། སུ་ཡི་བགོ་སྐལ་ཡིན་པ།། ༢ ཁྱིམ་ཐུབ་ལྷ་ཡིས་གནང་བར།། སྐྱབས་འཇུག་དཔག་མེད་ཞུས་ཡོད།། ཨ་ཅེ་སྒྲོལ་མའི་ལས་དབང་།། མགྱོགས་པོར་འཕྲད་པ་ཨེ་གནང་།། ༣ སྒྲོལ་མའི་བརྩེ་ཆང་མངར་མོ།། མྱོང་བའི་ལས་སྐལ་ཐོབ་ན།། རྒྱུས་མེད་གཤིན་ཐང་སྐྱ་མོ།། ཨོ་ལོ་གཅིག་བུས་བརྒྱུད་ཆོག། ༤ ཟླ་དཀར་འཛུམ་ཞལ་སྒོར་མོ།། ཤར་རིའི་ཕྲག་ནས་དཔྱངས་པ།། ཨོ་ལོའི་སྐྱོ་དབྱངས་ཟླུམ་པོ།། གཙང་བོའི་རླབས་ལ་བསྐུར་ཡོད།། ༥ མེ་ཏོག་སེར་ཆེན་ཐང་ན།། སྒྲོལ་མས་རྨི་ལམ་རྨིས་ཡོད།། མེ་ཏོག་རྐང་གཅིག་འབལ་བར།། ཞེན་པས་ལུས་ཟུངས་འཐོར་འགྲོ།། ༦ ནུབ་ཁའི་ལྕང་གླང་གསེབ་ནས།། ཚིག་གསུམ་དམ་བཅའ་བཞག་པ།། བྱང་གི་སྐར་མ་སྨེ་བདུན།། བདེན་པའི་དཔང་བོར་ཞུས་ཆོག། ༧ ས་སྟེང་མཛོད་ཀྱིས་གང་བ།། རྩ་ཆེན་སྒོར་མོས་ཉོས་ཆོག། སྒྲོལ་མའི་བརྩེ་ཞལ་སྣུམ་པོ།། གསེར་དངུལ་སྟོང་གིས་མི་ཁུག། ༨ མི་ཤུགས་ཁ་ཆད་བྱས་པ།། མི་འགྱུར་བྲག་རི་ཡིན་ན།། གཙང་འགྲམ་ཀོ་གྲུ་ནག་ཆུང་།། རླུང་གིས་འཁུར་བའི་དཔེ་མེད།། ༩ སྒྲོལ་མའི་འདོམ་གང་ལུས་པོ།། ཁོ་བོར་དབང་རྒྱུ་བྱུང་ན།། གྲངས་མེད་བསྐལ་བར་བསགས་པའི།། སྟོན་པའི་རྣམ་མཐར་བསྐྱང་ཆོག། ༡༠ སྡོང་ལོ་རླུང་གིས་ཁུར་སོང་།། རྩྭ་སྐྱ་ཐལ་བར་གཏོར་སོང་།། ང་དང་གླང་རྒན་ནག་ཐོ།། སུ་ཡི་བྲན་གཡོག་ཡིན་པ།། ༡༡ ཆུ་ཕྲན་འཁྱོག་པོའི་རེའུ་མིག།། སྔོན་མོ་སྤང་ལ་བྲིས་འདུག།། སྒྲོལ་མའི་སང་སིང་རྫི་གླུ།། སྨུག་སྒྱུའི་ཀློང་ན་གསལ་བ།། ༡༢ དངུལ་དཀར་གདུ་བུ་ཆ་གཅིག།། མི་བརྗེད་རྟེན་དུ་བཞག་པ།། གཙང་འགྲམ་མཚོ་བྱ་སྐེ་རིང་།། ཅི་ཞིག་འཚོལ་བ་མ་གནང་།། ༡༣ བྱ་ཕོ་མེད་ན་མེད་ཆོག།། གནམ་ས་དུས་ཀྱིས་ཕྱེ་ཡོང་།། སྒྲོལ་མར་འགྲོགས་པའི་ཏིང་འཛིན།། གཞན་གྱིས་དཀྲོག་དོན་མེད་ལགས།། ༡༤ སྡོང་ལོས་དུས་ཚིགས་བསྟན་སོང་།། སྦྲང་མའི་རང་ཚུགས་བོར་སོང་།། ང་དང་སེར་ཆེན་མེ་ཏོག།། སེམས་གཅོང་ལྷག་མ་འཕར་ཡོང་།། ༡༥ དོ་ནུབ་ཚེས་རིས་འཁྱོག་པོ།། སྙིང་གི་ཕྱེད་ཀ་ཡིན་འདུག།། སྒྲོལ་མར་སྒུག་པའི་སེམས་པ།། ཆུ་མིག་ལས་ཀྱང་གྲང་བ།། ༡༦ གནམ་འོག་མི་ཡུལ་ཁམས་ན།། བདེན་པའི་ལམ་ཞིག་དཀོན་འདུག།། རྔུལ་ཆུས་བསླེས་པའི་ལོ་ཟླ།། ཨོ་ལོ་གཅིག་བུས་མྱོང་དགོས།། ༡༧ དང་བོ་སྒྲོལ་མར་འཕྲད་པ།། སྒྲོལ་མས་ལུང་བསྟན་གནང་འདྲ།། ཐ་མ་སྒྲོལ་མར་གྱེས་པ།། སྒྲོལ་མས་ཆོ་འཕྲུལ་བསྟན་འདྲ།། ༡༨ ཨ་འཇམ་ཚར་དཀར་ལྭ་བ།། ཤམ་ཤམ་སྐྱོད་པའི་ལན་བུ།། ལང་ཚོའི་གོམ་སྟབས་ཞིམ་པོ།། མྱོང་བ་རོ་མཆོག་བརྒྱ་ལྡན།། ༡༩ གསེར་མིག་ཉ་མོའི་དུང་བ།། ཤག་ཤག་སྐྱོགས་ལ་བཅུ་བའི།། ཆུ་ལེན་བུ་མོའི་ཞོགས་པ།། རྨི་ལམ་ལས་ཀྱང་བསིལ་བ།། ༢༠ སྨུག་སྤྲིན་མནབས་པའི་རྫ་རི།། གནམ་འདེགས་ཀ་བ་ཡིན་ན།། ང་དང་རྩལ་ལྡན་རྒོད་པོས།། གནམ་འོག་གདན་ལ་བཏིང་ཆོག།། ༢༡ སྨིན་འཁྱོག་ཟུར་མིག་མདའ་མོ།། ག་ལེར་འགུལ་བ་མ་གནང་།། བརྩེ་དུང་རི་དྭགས་སྙིང་ལ།། བྲེད་ཤ་ལྷག་མ་སྣོན་འོང་།། ༢༢ སྒྲོལ་མའི་མཁུར་ཚོས་ཟུང་གཅིག།། ཡིད་ལ་སྨིན་པའི་ཁམ་བུ།། ཁམ་བུ་སྨིན་སྟངས་དེ་ལ།། མིག་ཆུས་སྡོངས་གྲོགས་བྱས་མྱོང་།། ༢༣ སྒྲོལ་མའི་གཞས་ཆང་བསིལ་མ།། སྔོན་མོ་སྤང་ལ་འཁྱིལ་བ།། ཨ་ཇོ་གང་བསམ་ནོར་བུས།། རྟ་ཕོ་རླུང་ལ་བསྐྱོན་ཆོག།། ༢༤ སྒྲོལ་མའི་བརྩེ་དུང་མཚོ་རེད།། མཚོ་ལ་ཁ་དར་མེད་ན།། ངང་ཆུང་གསེར་ལོ་གན་ལ།། དོགས་པ་ཟ་དོན་མི་འདུག།། ༢༥ ནུབ་ཁའི་སྤྲིན་ཕུང་དམར་བོ།། དྲན་གདུང་མེ་ལ་བསྲེགས་ཡོད།། སེམས་པ་འདི་ཡི་ཕྱི་ནང་།། གཙང་དག་ཡང་དག་བྱས་ཡོད།། ༢༦ ནམ་མཁའི་ལྷ་དང་ལྷ་མོས།། ངེད་གཉིས་བཀའ་བཀྱོན་མེད་ན།། རྒྱུ་ཆེན་དཔོན་པོའི་རྐུབ་ལ།། སྤྲང་ལག་ཟེད་དོན་མི་འདུག།། ༢༧ ང་དང་སྒྲོལ་མའི་གཞིས་ཀ།། དབེན་པའི་ནགས་ལ་བརྟེན་ཡོད།། གནམ་མཐའི་སྨིན་དྲུག་གན་གིས།། ཁྲེལ་འཛུམ་སྟོན་རུང་ཅི་སྐྱོན།། ༢༨ སྐར་ཚོགས་སྤྱན་ཆབ་ཤ་ལེར།། ཟླ་བ་བསམ་ནས་ངུ་དུས།། ས་མཐའི་བུ་ཆུང་སེམས་པ།། ཕྱིར་དྲན་ཆང་གིས་བཟི་ཡོད།། ༢༩ གཡུ་བྱུར་རྒྱན་ཆ་རྩ་ཆེན།། ས་རྡོར་འཁྲུལ་བ་སྐྱོན་རེད།། སྒྲོལ་མའི་མགུལ་རྒྱན་རིན་ཐང་།། འཆད་པའི་ལྕེ་རྩལ་ཉམ་འགྲོ།། ༣༠ རྫ་ཁའི་སྨུག་སྤྲིན་གོར་མོ།། དངན་པའི་ཤུགས་བསྟན་ཡིན་ཡང་།། ཨོ་ལོའི་སེམས་ཁམས་སྐྱ་བོར།། ག་ལེར་འགྲེལ་བཤད་མ་གནང་།། ༣༡ བར་ཆད་ཆེ་བའི་རྨི་ལམ།། དཀའ་ངལ་སྟོང་གིས་བསྐྱལ་ཡོད།། སྒྲོལ་མའི་མཛེས་པ་ཁོ་ནར།། སྟོང་བསམ་མང་བོ་བསྒྲུགས་ཡོད།། ༣༢ སེམས་སོང་བྱམས་པ་མི་བཞུགས།། ཆུ་དང་གཙང་བོར་མ་དྲིས།། ས་མཐའི་སྤྲིན་པར་གྱེར་བའི།། གདུང་བའི་གླུ་སྐད་རྫོགས་མེད།། ༢༠༠༦. ༡༡. ༢༣ བྱོན།\nཀློག་མཁན་ལགས། ཁྱོད་ཀྱིས་རང་ཉིད་གྱེར་ཏེ་ཚོར་བའི་གཙང་བོར་ཞུགས་མྱོང་ངམ། ཁྱོད་ཀྱིས་རང་ཉིད་ཀྱི་མགྲིན་པ་སྐྱོར་ཏེ་ཚོར་བའི་གཙང་བོར་ཞུགས་མྱོང་ངམ། ང་ཚོས་རང་ཉིད་ཀྱི་ཚོར་བ་དང་མགྲིན་པ། ཕུགས་བསམ་དང་གདངས་དབྱངས་བཏེགས་ཏེ་འཇིག་རྟེན་གྱི་མཐོ་ས་ཞིག་ཏུ་འཕར་དགོས་ན་ང་ཚོ་ལ་འཚོ་བའི་རྨང་གཞི་བརྟན་པོ་ཞིག་ཡོད་དགོས། འཚོ་བ་ནི་མེད་དུ་མི་རུང་བའི་འཇིག་རྟེན་འདིའི་གྲུབ་ཆ་གལ་ཆེན་ཞིག་ཡིན། ལྷག་པར་དུ་སྙན་ངག་པ་དང་རོལ་དབྱངས་པ། མཛེས་རིས་པ་གསུམ་ལ་ཆ་མཚོན་ནས་བཤད་ན། འཚོ་བ་ནི་ཁོ་ཚོས་ཚེ་གང་བོར་ལན་འཐོབ་དཀའ་བའི་སྒྱུ་འཕྲུལ་གྱི་དྲི་གཞི་ཆེན་པོ་ཞིག་ཏུ་སེམས་བཞིན་ཡོད། ང་ཚོས་དང་ཐོག་རང་གི་ཚེ་སྲོག་གི་གླུ་སྐད་གསར་བས་འཚོ་བའི་རྨི་ལམ་ལ་ཁ་དོག་མི་དམན་པ་ཞིག་བསྐྲུན་ཅིང་སླར་ཡང་གླུ་སྐད་དང་བཅས་ཏེ་ཧ་ཅང་རྒྱས་སྤྲོས་ཆེ་བའི་འཚོ་བ་འདི་ལ་གྱེས་ཕྱག་འབུལ་འགོ་རྩོམ་དུས། འཇིག་རྟེན་འདིའི་སྐྱེས་དངོས་གྲངས་མེད་ཅིག་གིས"ཁྱོད་རང་ཡང་བསྐྱར་སད་པར་སྨོན"ཞེས་སྐྱི་གཡའ་བའི་འཇུག་མཐའི་བསྒྲགས་གཏམ་སྤེལ། རེད་དེ། ང་ཚོས་དཀའ་ཚེགས་ཆེ་ཞིང་སྡོམ་དྲ་ལྟ་བུའི་འཚོ་བའི་རྩ་རྒྱུས་རེ་རེ་བཞིན་གྲོལ་ཏེ་རྔུལ་ཆུ་དང་མཛེས་སྡུག་གིས་ཡང་ཡང་བཀྲུས་མྱོང་བའི་རྐང་ལམ་སྐྱ་བོ་དེའི་སྟེང་ནས་སླར་ཡང་འཚོ་བ་ལ་ཕྱི་མིག་ཅིག་འཕངས་ཚེ། གླུ་སྐད། བརྩེ་དུང་། ཞེ་སྡང་། སྙན་ངག མིག་ཆུ་བཅས་སྐྱ་འཐབ་པའི་ནགས་ཚལ་དེའི་བཞི་མདོ་ན།ཚངས་དབྱངས་རྒྱ་མཚོས་སླར་ཡང་མགུར་གླུ་ཁྱུ་ཞིག་དེད་ནས་ཧ་ཅང་མཛེས་སྡུག་གི་གོམ་སྟབས་རེ་རེས་སྨུག་སྒྱུའི་རི་ལུང་ཞིག་ག་ལེར་ལྟེབས་ཀྱིན་སྤྲིན་དཀར་ལྟ་བུའི་འཇའ་ཚོན་ཞིག་ལ་གཡབ་མོ་བྱེད། གདོད་མ་ནས་གཡང་གཟར་དང་ཤྭ་འོད་དང་བརྡོལ་མྱོང་བའི་ང་ཚོའི་ལོ་རྒྱུས་ཀྱི་ཁུགས་ཀྱོག་རིང་མོ་འདིར་དེ་འདྲའི་རླབས་ཆེན་གྱི་སྐྱེས་བུ་གང་མང་ཞིག་གིས་ཅི་འདྲའི་དཀའ་ཚེགས་ཀྱིས་བསྐྱེད་པའི་རྩོལ་བ་མང་བོ་ཞིག་མྱངས་ཡོད་པ་རེད་ཨང་། སྤྱིར་སྙན་ངག་དང་རོལ་དབྱངས་གང་ཡིན་ཡང་མི་རིགས་ཤིག་གི་སེམས་ཁོང་ལས་ལྷུང་ལྷུང་གིས་བཞུར་ཡོང་བ་ལགས་ན་དེ་ངེས་ཅན་དུ་ཁོར་ཡུག་ཅིག་དང་འབྲེལ་བ་དམ་ཟབ་ཡོད་པར་མ་ཟད་དེས་འབྲེལ་བའི་འཚོ་བ་དེས།ཁོ་ལ་ལྐོག་བརྡ་སྤྲད་པ་ཤ་སྟག་ཡིན་ཕྱིར་དེའི་འགྱུར་ཁུགས་རེ་རེ་ནས་ང་ཚོ་ལ་གནས་ལུགས་གང་ཞིག་གི་བསམ་གཞིག་རེ་རེ་བསྐྲུན་པར་བྱེད་ངེས། ༢༠༠༦. ༡༢ .༨ཉིན་གྲུབ།\nམྱི་སུ་ཡིན་རུང་རང་གི་ཕ་ཡུལ་ནི་འོ་ཇ་ཧུབ་གང་སྐོལ་བྱེད་ཀྱི་རྫ་དེམ་ནག་རིས་དེ་ཡིན་ངེས། ད་ནངས་སྔ་དྲོར་ཉི་མས་མིག་ཆུ་ནར་མོ་ཞིག་ཕ་ཡུལ་གྱི་པང་དུ་བསྐྱིལ་ཅིང་། ཁུ་སིམ་མེར་ནོར་གནག་གི་ཟེ་བར་འཐམས་ཏེ་ཕ་ཡུལ་གྱི་ཉག་ག་ནས་ཆས་འགྲོ་དུས། བདག་གིས་ཉོན་མོངས་ཀྱིས་སྦགས་པའི་བསམ་གཞིག་གི་རྟ་ཁ་ཡུན་གྱིས་ཕ་ཡུལ་གྱི་ཕྱོགས་སུ་གློད་འགོ་བརྩམས་པ་ཡིན། ཕ་ཡུལ་ནི་ཕ་ཡུལ་རང་ཡིན། སུ་ལའང་ཡོད་ཅིང་སུ་ལའང་གཅིག་ལས་མེད། བྱིས་པ་ཚོའི་རྩེད་རྭ་ནའང་ནོག་གནག་གི་དོད་དུ་རྡེའུ་བཀྲམ་ཞིང་། ཕ་ཡུལ་གྱི་དོད་དུ་དོ་བོ་བརྩིགས། རྒྱུ་མཚན་འདི་དག་གིས་འགྲོ་བ་སུ་ཡིན་རུང་ཕ་ཡུལ་ལ་མི་དགའ་བ་དཔེ་མི་སྲིད་ཅིང་ཕ་ཡུལ་ནི་ནམ་ཡིན་ཡང་རང་གི་སེམས་ཁོང་གི་སྒྲོན་མེ་ཞིག་དང་རང་ཉིད་ཁ་ལོ་སྒྱུར་བྱེད་ཀྱི་སྣ་ཐིག་ཅིག་ཡིན་པ་གསལ་བཤད་བྱེད་ཀྱིན་ཡོད། ཁོ་བོའི་སེམས་ཁོང་ན་ནམ་ཡང་ནག་ཐིག་ཅིག་ཇེ་ཆེར་འགྲོ་བཞིན་ཡོད་དེ། དེ་ནི་ཐད་ཀར་དུ་ཕ་ས་མ་མོའི་བྲང་མགོ་འདྲ་བོ་འདི་ལ་འབྲེལ་བ་དམ་པོར་ཡོད་པ་ཞིག་ཡིན། མེས་པོའི་ཚིག་མཛོད་ལས་མཐོང་མི་ཐུབ་ཅིང་འཛམ་གླིང་ས་ཁྲས་གཏན་དུ་བོར་ཟིན་པའི་ངའི་ཕ་ཡུལ་ནི་ཁྱོད་ཀྱི་མིག་ལམ་དུའང་ཧ་ཅང་ཆུང་སྙམ་སྟེ་དེ་ནི་ས་རྡུལ་གྱི་ཁྲོད་ན་ཟགས་ཀྱིན་པའི་གད་ཕུག་ཅིག་ཡིན་པས་སོ།། རང་ཡུལ་གད་ཕུག་ཡིན་ཡང་སྐྱིད། འདི་ནི་གནའ་བོའི་བོད་རང་གི་ཕ་མེས་ཡང་མེས་རིང་ནས་བརྒྱུད་ཡོང་བའི་སྐད་ཆ་ཞེ་ལ་དྲོ་བ་ཞིག་རེད། རང་རང་གི་རེ་ལྟོས་ཀྱི་གད་ཕུག་རེ་རེ་ཞེ་ལ་བཞག་སྟེ་ག་ལེར་སྤྱན་ཟུམ་སོང་བའི་གནའ་མི་དཔུང་རྗེན་དག་གིས་འུ་ཚོ་ལ་བསྐྱུར་བའི་ཉམས་མྱོང་གི་དམར་ཁྲིད་ཐེངས་གཅིག་རེད། བདག་གིས་ཞེན་ཆགས་ཀྱིས་དྲུད་ཡོང་བའི་མི་ལོ་ཉེར་དགུའང་དོན་ལ་གད་ཕུག་འདིའི་དོན་དུ་སྨིན་ཟིན་པ་རེད་ལ་བོར་ཚར་བའང་རེད། མི་ལོ་ག་ཙམ་ཞིག་ལ་བདག་བྱེས་སུ་གྱར་བའི་ཁུལ་དེ་ནི། བདག་གིས་ཕ་ཡུལ་སེམས་ཀྱིས་དྲན་པའི་ཡུན་ཚད་དེ་ཡིན་ལ་དགའ་སྐྱོ་གང་མང་ཞིག་གིས་བདག་གི་ལུས་སེམས་ལ་མནར་གཅོད་བཏང་ཞིང་འདུག་གི་ཡེ་མ་བཅུག་པའི་དུས་དེའང་ཡིན། བདག་ཇི་ཙམ་ཐག་རིང་དུ་གྱེས་པ་ནི་ལན་ཆགས་ཀྱི་སྐུད་པ་ཞིག་གིས་རྒྱབ་ནས་འཐེན་ཏེ་བདག་དེ་ཙམ་ཕ་ཡུལ་གྱི་པང་དུ་གཡུག་པ་དེ་ཡིན་ལ་བདག་གིས་ཆེད་དུ་ཕ་ཡུལ་ལ་གཞས་རེ་གྱེར་བའང་ཐ་སྙད་ཀྱིས་འཚང་ཁ་བརྒྱབས་ཏེ་བདག་གླེན་ལྐུགས་སུ་གྱུར་བའི་གོ་རིམ་དེ་ཡིན། ཕ་ཡུལ་ཞེས་པའི་ལན་ཆགས་འདིས་རྗེས་དེད་དེད་ལ་ཡོད་པས་བདག་ན་ཞིང་ན་བའི་ཚོར་བ་ཐམས་ཅད་མྱོང་ཐུབ་པར་མ་ཟད་ལུས་ངག་ཡིད་གསུམ་གྱིས་ཐག་རིང་ལ་ཀི་རེ་བཏབ་པས་ཀྱང་སེམས་ངལ་ཕྲན་ཙམ་སོས་པ་ལྟ་བུའི་འཁྲུལ་སྣང་ཡང་སྐྱེ་རྒྱུ་ཡོད། ད་ལྟ་བདག་ཕ་ཡུལ་ན་ཡོད། བདག་གི་ད་ལྟའི་ཕ་ཡུལ་ནི་སྨུག་སྤྲིན་གྱིས་རི་ལུང་གཅུད་པའི་ཡུལ་ལྗོངས་མཛེས་པོ་དེ་དང་བར་ཐག་ཡེ་ནས་བསྐྱུར་བའི་ཐང་སྟོང་གི་མཁར་གྲོང་ཐོ་རེ་བ་དེ་ཡིན། སྔོན་ཆད་དང་ད་ལྟ་མི་འདྲ་བའི་ཕ་ཡུལ་གྱི་སྲང་ཀྱོག་རེ་རེ་ངལ་དུབ་ཀྱིས་བརྒལ་བཞིན་འོང་གིན་ཡོད་ནའང་བདག་གི་ཡ་ཆུང་ཡོད་ཚད་ལ་ཕ་ཡུལ་ལ་རྒྱང་ཐག་ཤིན་ཏུ་རིང་བའི་ཆད་སྣང་ཞིག་གིས་ཁྱབ་འོང་། ཕ་ཡུལ་ཨང་།ཁྱོད་ནི་སུས་ཀྱང་འཐེན་རྒྱངས་སུ་ལུས་ཡོད་པའི་ལུག་ལྦགས་དམར་མཉེད་ཅིག་གམ་སུ་ཞིག་གི་གསོལ་སྟོན་ལ་བཤམས་པའི་ཤ་ཚོད་ལྡེར་མ་གང་ངམ་ཁྱོད་ཀྱི་རྒྱུ་མཚན་གནས་ལུགས་དང་མཐུན་པ་ཞིག་དུས་ནམ་དུ་ཡང་བཤད་མ་ཐུབ་པར་ལུས་ཡོད། རྣོ་ལྕགས་དང་ཨར་འདམ་གྱིེས་ཕ་ཡུལ་གྱི་སྒལ་གཞུང་ཁག་གཉིས་སུ་བགོས་ཤིང་། རྨི་ལམ་ཁག་གཉིས་སུ་བགོས་ཤིང་། རིག་གནས་ཁག་གཉིས་སུ་བགོས་ཤིང་། མི་དང་ཡུལ་སྲོལ་ཁག་གཉིས་སུ་བགོས་པས། ཕ་ཡུལ་ནི་ཕྱེད་ཀ་ཞིག་ཡིན། དུམ་བུ་ཞིག་ཡིན། འཐོར་ཞིག་ཏུ་གྱུར་བའི་གས་སྲུབས་ཤིག་ཡིན། འཚེམ་ཧྲུལ་དུ་གྱུར་བའི་སློག་རས་ཤིག་ཡིན། ད་ལྟ་བདག་གི་ཕ་ཡུལ་གྱིས་མགྱོགས་མྱུར་ངང་གསར་འགྱུར་ཐོས་ཐུབ་ལ་ལྕགས་སྐུད་ཀྱི་སྣེ་རུ་དཔྱངས་པའི་གསར་འགྱུར་དེས་མགྱོགས་མྱུར་ངང་ཕ་ཡུལ་གསར་དུ་བརྗེས་ཤིང་།བདག་གི་ཡུལ་མི་རེ་རེའི་ནང་ཁྲོལ་ཡང་གསར་དུ་བརྗེས་པ་ནི་གོམས་གཤིས་ཀྱིས་ཕུད་རྒྱག་བྱས་ཤིང་རང་ཚུགས་ཀྱིས་རྒྱང་དུ་སྤྱུགས་པའི་དུས་རབས་སྔོན་ཐོན་གྱི་གྲས་སུ་ཚུད་སོང་བའི་གོ་རིམ་དེ་ཡིིན། ཕ་ཡུལ་ལ་གློག་བརྙན་གསར་བ་དར་བ་ནི་དགའ་འོས་པའི་དོན་དག་ཅིག་དང་བརྡ་འཕྲིན་དུས་རབས་ཀྱི་འཛམ་གླིང་གསར་བ་ལ་མིང་ཐོ་འགོད་ཐུབ་སོང་བ་ཞིག་ཡིན་ནའང་བདག་གི་ཕ་ཡུལ་ལ་མཚོན་ན་མི་རིགས་ཀྱི་སྒལ་ཚིགས་འབོར་དགོས་པའི་མིང་ཐོ་ཞིག་ཀྱང་མ་སྐུལ་དང་བླངས་ཀྱིས་འགོད་ཐུབ་སོང་བ་རེད།ཕ་ཡུལ་གྱི་མི་རེ་རེ་ནི་གློག་བརྙན་རེ་རེའི་མདུན་གྱི་འགུལ་མེད་ཀྱི་གྲིབ་གཟུགས་རེ་རེ་ཡིན་ཞིང་། སྲང་ཀྱོག་ཏུ་འཐེན་པའི་ལྕགས་སྐུད་དེ་དག་ཀྱང་གྲིབ་གཟུགས་དེ་དག་སྦྲེལ་བྱེད་ཀྱི་སྐུད་པ་སྐྱ་ཞིག་ཡིན་ལ་དེས་ཉིན་རེ་བཞིན་དུ་ཕ་ཡུལ་དང་ཡུལ་མི་རེ་རེ་འཐོར་ཞིག་ཏུ་མ་བཏང་བར་འཚེམ་གྱིན་ཡོད་དོ། ། གློག་བརྙན་ནི་སློབ་ཁྲིད་ཅིག་དང་གློག་བརྙན་ནི་དགེ་རྒན་ཞིག་ཟེར་བ་ནི་ངོ་མ་རེད། སློབ་གྲྭའི་སྒོ་ཐེམ་ཞིག་ཀྱང་བརྒྱུད་མ་མྱོང་བའི་བདག་གི་གཉེན་མི་ཚོ་ནི་ད་ལྟ་བརྙན་འཕྲིན་རེ་རེའི་མདུན་གྱི་སྙིང་ཉེ་བའི་སློབ་མ་ཏག་ཏག་སྟེ། དུས་ཡུན་ཐུང་ཐུང་ཞིག་གི་རིང་ལ་ཁོ་ཚོས་སྐད་དང་ཆ་ལུགས་བསྒྱུར་ཤེས་ཤིང་ཁྲེལ་དང་ངོ་ཚ་བསྐྱུར་ཕོད་པའི་གོ་རྟོགས་གསར་བ་ཐོབ་ཡོད་ལ་དུས་ཡུན་ཐུང་ཐུང་ཞིག་གི་རིང་ལ་ཁོ་ཚོ་ནི་ངེས་པར་དུ་མི་ནས་འཕྲུལ་ཆས་སུ་འགྱུར་དགོས་པའི་གནས་ལུགས་དེ་ཡང་རྙེད་ཡོད། ལྕགས་སྐུད་ཀྱིས་སླར་ཡང་ཕ་ཡུལ་གྱི་རི་བོ་དང་སྤྲིན་དཀར། ནགས་ཚལ་དང་རི་སྐྱེས་སྲོག་ཆགས་སོགས་ལའང་ཨུ་ཁུང་རེ་རེ་བཏོལ་ཏེ་འཚེམ་གྱིན་ཡོད་ལ་ཨུ་ཁུང་དེ་དག་ལས་ཅི་ཞིག་ཡིད་ཚིམ་པའི་ངང་དྲུས་སོང་ངམ། ལྕགས་སྐུད་ཀྱི་སྣེ་རུ་བརྐྱངས་པའི་རྫས་དུད་འདི་དག་གིས་ད་ལྟ་ཕ་ཡུལ་ནི་དངོས་གནས་ཡིན་ལ་མ་ཡིན་པའི་ངོ་བོ་ཞིག་ཏུ་བསྒྲིབས་ཚར་བ་འདི་རེད་ལ་ཕ་ཡུལ་གྱི་སུག་སྣེ་འདྲུ་གིན་པའི་བདག་གི་གཉེན་མི་ཚོའང་ལྟོས་ལྟོས་རིག་རིག་ལ་བདག་དང་ཁད་རིང་བའི་སྨུག་རྫོབ་ཅིག་ཏུ་ནུབ་ཀྱིན་ཡོད་པ་རེད་ཨང་། ཕ་ཡུལ། རླུང་འཚུབ་ཀྱིས་ཤུལ་མེད་དུ་ཕྱགས་རྗེས་སུ། ས་ཆེན་ལ་དུས་ཆད་ཀྱི་འོད་ཟེར་ཉག་ཙམ་འཕྲོས་པ་ནི་ལྕགས་སྐུད་འདོམ་པ་གང་རེད། ལྕགས་སྐུད་འདོམ་པ་གང་གིས་ངའི་ཕ་ཡུལ་ནི་ཕ་ཡུལ་དང་རྒྱང་ཐག་ཤིན་ཏུ་རིང་བའི་ཕ་ཡུལ་ཞིག་ཏུ་བསྐྱལ་ཚར་ནའང་། མི་རིགས་ལོ་རྒྱུས་ཀྱི་ཟིན་ཐོས་བདག་གི་ཕ་ཡུལ་གྱི་མིང་ཡིག་འདི་བསྐྱར་དུ་འགྲེལ་དགོས་པར་འུ་ཐུག་གིན་ཡོད། ༢༠༡༡.༩.༡༢ཉིན་གྲུབ། ཕ་ཡུལ།\n༡ བདག་གི་ཐག་རིང་གི་སྤུན་ཟླ་ལྟ་བུའི་ཁྱོད། སྤུན་ཟླའི་སྨྲེང་སྐྱོ་ལྟ་བུའི་ཁྱོད། བདག་གི་སེམས་ཁོང་གི་ཁྱོད། བདག་དང་ཁྱད་པར་འབྱེད་པའི་ཁྱོད། ༢ ང་ཁྱོད་ལ་དགའ་བའི་གོ་རིམ་ནི་བདག་གིས་འབྲི་གིན་པའི་སྙན་ངག་འདིས་མཚོན་ ཐུབ་ནའང་། སྙན་ངག་གི་ཕྲ་མཐོང་མེ་ཤེལ་ལས་ཁྱོད་ལ་བལྟ་དུས། ཁྱོད་ནི་ལྕེ་གཉིས་སྐྱེས་ ཤིང་མིག་གསུམ་འགུལ་བའི་སྲིན་བུ་མེ་ཁྱེར་ཞིག་རེད། ༣ དུས་ཚོད་ཀྱི་བར་སྣང་ནས་གཡུག་པའི་ལོ་ཟླའི་རྒས་གཉེར་ནི། རེ་རེ་བཞིན་བདག་གི་ངོ་ གདོང་ལ་འབྲི་གིན་ཡོད་ལ། རྒས་གཉེར་གྱི་གསེབ་ནས་ཁྱོད་ཅེས་པའི་ཡིག་འབྲུ་ཞིག་ ཀྱང་འབུར་གྱིན་ཡོད་ལགས། ༤ མ་བརྟག་བྱུང་རྒྱལ་གྱི་སྣང་ངོར། བདག་ནི་ཚམ་ཚོམ་མེད་པར་ཁྱོད་དང་དབྱེར་མེད་དུ་ བསྲེས་འདུག་མོད། བདག་གི་ལྷན་པ་ལྟ་བུའི་ཉོན་མོངས་ཀྱི་ཆུ་རག་འགོག་པའི་དམར་ ཐིག་འདིས། གློ་རྡེག་ལ། ཁྱོད་ནི་མེ་ཕུང་ཞིག་ཏུ་བསྒྱུར་འགྲོ་ལ། མེ་ཕུང་དེས་བདག་གི་ཉོན་ མོངས་བསྲེགས་ཚར། སེམས་པའང་བསྲེགས་ཚར། ༥ ང་ལ་ཅི་ཡང་མེད། སྒོར་མོ་མེད། རླངས་འཁོར་མེད། ནང་མ་ཁང་མེད། འོན་ཀྱང་རས་ དམར་གྱིས་བཏུམས་པའི་སེམས་པ་ཞིག་ཡོད།\nཕྱི་ལོ་ ༢༠༡༢ ཟླ་ ༥ ཚེས་ ༡༦ ཉིན། དྲ་གྲོགས་སྐུ་ཞབས་སྤྲེལ་རྨོངས་སད་ལགས་ཀྱིས། ཁོང་གི་སྙན་རྩོམ་<<དབེན་པའི་ན་བུན་>>ཞེས་པ་འདི་ཉིད། ཐུགས་དགྱེས་ཚོར་ཆེན་པོས་རིག་མཛོད་དྲ་བར་གསོལ་བསྩལ་གནང་བ་བཞིན། བེ་རི་རིག་པའི་རྡོ་རྗེས་དགའ་སྤྲོའི་ངང་འཕྲུལ་དེབ་ཏུ་ཕབ་པོ།།\nའདིའི་ནང་གི་དེབ ་རྣམས་ཕབ་ལེན་བྱ ས་ནའང་འཆར་མི་ཐུ བ་ཀི་་་་ལམ་སྟོན ་ཞིག་བྱེད་རོགས།\nཔར་དབང་། © ༢༠༡༡ ནས་ ༢༠༡༢ བར་ནང་བསྟན་རིག་མཛོད་ཆེན་མོ་དྲ་བར་ཡོད་པས་ཆོག་མཆན་མེད་པར་བརྒྱུད་འགོད་རིགས་བྱེད་མི་ཆོག བོད་ཀྱི་དྲ་རྒྱ་ཇུས་འགོད་ཁང་གིས་བཟོ་བསྐྲུན་བྱས།